Dhuniyey ge enme bodu refugee camp gai virus fethurenee | Mihaaru\nބަންގްލަދޭޝްގެ ރޮހިންޖާ ރެފިއުޖީ ކޭމްޕުގައި މިލިއަނެއްހާ ރެފިއުޖީން ދިރިއުޅޭ. --ފޮޓޯ:ގެޓީ އިމޭޖަސް\nދުނިޔޭގެ އެންމެ ބޮޑު ރެފިއުޖީ ކޭމްޕުގައި ވައިރަސް ފެތުރެނީ\n15 މެއި 2020 - 13:485comments\nކޮކްސް ބާޒާރު (މެއި 15) - ދުނިޔޭގެ އެންމެ ބޮޑު ރެފިއުޖީ ކޭމްޕުގެ ގޮތުގައި ބެލެވޭ ބަންގްލަދޭޝްގައި ރޮހިންޖާ ރެފިއުޖީން އުޅޭ ކޭމްޕުގައި ކޮރޯނާވައިރަސް ފެތުރެން ފަށައިފި އެވެ.\nކޮކްސް ބާޒާރުގެ ރެފިއުޖީ ކޭމްޕުން މިހާތަނަށް ވަނީ ދެ މީހަކު ކޮރޯނާވައިރަހަށް ޕޮޒިޓިވްވެފަ އެވެ. މިއީ އެ ކޭމްޕުން ބަޔަކު ޕޮޒިޓިވްވި ފުރަތަމަ ފަހަރެވެ. ސަރުކާރުގެ ޑޮކްޓަރަކު ބުނީ އެ ރެފިއުޖީ ކޭމްޕުގައި ގާތްގަނޑަކަށް މިލިއަނެއްހާ މީހުން ދިރިއުޅޭ ކަމަށެވެ.\nޕޮޒިޓިވްވި ދެ މީހުން އެކަހެރިކޮށްފައިވާ އިރު އެ މީހުންނާ ކޮންޓެކްޓްވި ކަމަށް ބެލެވޭ 1،900 މީހުން ވަނީ ޓެސްޓް ހެދުމަށް އައިސޮލޭޓްކޮށްފަ އެވެ. ރޮހިންޖާ ކޭމްޕުގައި ރެފިއުޖީން މާޗް 14 އިން ފެށިގެން ދިރިއުޅެނީ ލޮކްޑައުން ހާލަތުގަ އެވެ.\nކޮކްސް ބާޒާރުގެ ރެފިއުޖީ ކޭމްޕުގައި ކޮރޯނާވައިރަސް ފެތުރިދާނެކަމުގެ އިންޒާރު އެހީދޭ އެޖެންސީތަކުން ދޭތާ އެތައް ދުވަހެއް ވެއްޖެ އެވެ.\n"މިހާރު އެ ވަނީ އެ ކޭމްޕަށް ވައިރަސް ވަދެފައި. ކޮވިޑް-19 އެތައް ހާސް ބަޔަކަށް ޖެހި އެތައް ބަޔަކު މަރުވެދާނެކަމުގެ ބިރު މިހާރު ބޮޑު،" ސޭވް ދަ ޗިލްރަންގެ ހެލްތު ޑިރެކްޓަރު ޑރ. ޝާމިން ޖަހަން ވިދާޅުވި އެވެ.


Emme memberaku nethigen riyaasee commission ge bilah votah nehunu | Mihaaru\nއެންމެ މެމްބަރަކު ނެތިގެން ރިޔާސީ ކޮމިޝަންގެ ބިލަށް ވޯޓަށް ނޭހުނު\n25 ފެބުރުއަރީ 2019 - 14:36 28 comments\nކޮރަޕްޝަންގެ މައްސަލަތަކާއި ގޮތް ނޭނގޭ މަރުތަކުގެ ހަގީގަތް ހޯދަން ރައީސް އިބްރާހިމް މުހައްމަދު ސޯލިހް އުފެއްދެވި ދެ ކޮމިޝަނަށް ބާރުތަކެއް ލިބޭ ގޮތަށް ރައްޔިތުންގެ މަޖިލިހަށް ހުށަހެޅި ރިޔާސީ ކޮމިޝަންތަކުގެ ބިލް ފާސްކުރަން ބޭނުންވާ ގާނޫނީ އަދަދު ހަމަނުވެގެން މިއަދުގެ ޖަލްސާ ނިންމާލައިފި އެވެ.\nއަލިފުށީ ދާއިރާގެ އެމްޑީޕީގެ މެމްބަރު މުހައްމަދު ރަޝީދު ހުސެއިން ހުށަހެޅުއްވި ރިޔާސީ ކޮމިޝަންތަކުގެ ބިލް ފާސް ކުރަން ބޭނުންވާ ނަމަ، މިހާރުގެ މަޖިލީހުގައި ތިއްބެވި 85 މެމްބަރުންގެ ތެރެއިން 43 މެމްބަރުން ތަޅުމުގައި ތިއްބަވަން މަޖުބޫރެވެ. އެކަމަކު މިއަދުގެ ޖަލްސާގައި މަދުވީ އެންމެ މެމްބަރެކެވެ.\nރިޔާސީ ކޮމިޝަންތަކުގެ ބިލް ފާސްކުރާ ޖަލްސާއެއްގައި 43 މެމްބަރުން ތިބެން ޖެހެނީ ރައްޔިތުން އެ މައްޗަށް އަމަލު ކުރުން ލާޒިމް ކަންކަން ބިލުގައި ހުރުމުން އެފަދަ ބިލެއް ފާސްކުރަން މަޖިލީހުގެ ދެބައިކުޅަ އެއްބައި މެމްބަރުން ހާޒިރުވެ ތިބެން ޖެހޭނެ ކަމަށް ގާނޫނުއަސާސީގައި ބުނެފައި އޮތުމުންނެވެ.\nނަމަވެސް، މިއަދުގެ ޖަލްސާ އަށް ހާޒިރުވެ ތިއްބެވީ 42 މެމްބަރުން ކަމަށްވާތީ، އެ ބިލަށް ވޯޓަށް ނާހައި، މާދަމާ ޖަލްސާއެއް އޮންނާނެކަން މަޖިލިހުގެ ރައީސް ގާސިމް އިބްރާހިމް ވަނީ އިއުލާން ކުރައްވައިފަ އެވެ. އެހެންކަމުން، މާދަމާގެ ޖަލްސާގައި އެ ބިލަށް ވޯޓަށް އަހާނެ ކަމަށް ބެލެވެ އެވެ.\nރިޔާސީ ކޮމިޝަންތަކުގެ ބިލުގެ އިތުރުން، ހައްޖަށް ދާން ޕެންޝަން ފައިސާ ބޭނުންކުރެވޭ ގޮތަށް، ޕެންޝަނާ ބެހޭ ގާނޫނަށް ހުށައެޅި އިސްލާހު ފާސް ކުރަން ބޭނުންވާ ގާނޫނީ އަދަދު ހަމަނުވެގެން އެ ބިލަށް ވެސް ވޯޓަކަށް ނާހަ އެވެ. އެ ބިލް ފާސްކުރަން ވޯޓު ނަގާއިރު، 43 މެމްބަރުން ތިއްބަވަން ޖެހެ އެވެ.\nމިދިޔަ ދައުރުގެ އެންމެ ފަހު ޖަލްސާގައި ދެ ބިލަށް ވޯޓަށް އަހަން ބެލި އިރު، ގާނޫނީ އަދަދަށް މެންބަރުން ޖަލްސާގައި ނެތުމުން އެކަން ކުރެވޭ ގޮތެއް ނުވި އެވެ. މިދިޔަ އަހަރުގެ ޑިސެމްބަރު މަހު ބޭއްވި ޖަލްސާގެ ވޯޓު ގަޑީގައި އިދިކޮޅު ޕީޕީއެމް މެމްބަރުން ވަނީ ޖަލްސާ ބޮއިކޮޓް ކުރައްވައިފަ އެވެ.\nMassala boduvi Riyaasee Commission thakuge bilah maadhamaa votah ahanee\nއެހެންކަމުން މިއީ، މި ދެ ބިލަށް ވޯޓަށް ނާހައި މަޖިލިސް ނިންމާލި ދެ ވަނަ ފަހަރެވެ.\nދެ ބިލަށް ވޯޓަށް ނާހައި ޖަލްސާ ނިންމާލިޔަސް، ކުރީގެ ނައިބު ރައީސުންނަށް އިނާޔަތާއި ރައްކާތެރިކަން ލިބޭ ގޮތަށް ހުށަހެޅި ބިލް މަޖިލިހަށް ބަލައިގަނެ، ހަތް މެމްބަރުންގެ ވަގުތީ ކޮމިޓީއަކަށް ވަނީ ފޮނުވައިފަ އެވެ. އަދި ބާ ކައުންސިލެއް އުފެއްދުމުގެ ބާރު ލިބޭ ގޮތަށް ހުށަހެޅި ގާނޫނީ ހިދުމަތުގެ ބިލާއި ގައުމީ ޔުނިވަސިޓީގެ ގާނޫނަށް އިސްލާހު ގެނައުމުގެ ބިލް ވެސް ވަނީ ދިރާސާ ކުރަން ކޮމިޓީ އަށް ފޮނުވާލައިފަ އެވެ.\nއެމްޑީޕީގެ މެމްބަރު މުހައްމަދު ރަޝީދު ހުސެއިން، ބިލް ހުށަހެޅުއްވި އިރު، ގާނޫނުއަސާސީ އާއި މިހާރު ހުރި ގާނޫނުތަކާ ފުށުއަރާ ބައިތައް ބިލުގައި ހުރި ކަމަށް ބުނެ، އިދިކޮޅު ފަރާތްތަކުގެ ފާޑުކިއުން އަމާޒުވި އެވެ.\nއިދިކޮޅު މެމްބަރުން ކުރިން ވަނީ ބިލް ފާސްކުރުމާ ދެކޮޅަށް މަޖިލިހުގައި އިހްތިޖާޖު ވެސް ކުރައްވައިފަ އެވެ.\nއިދިކޮޅު ފަރާތްތަކާއި ގާނޫނީ ބައެއް ވަކީލުންގެ ކަންބޮޑުވުންތަކާ ހެދި މިނިވަން މުއައްސަސާތަކުގެ ކޮމިޓީން ވަނީ ބިލަށް ބޮޑެތި ބަދަލުތަކެއް ގެނެސް، ކޮމިޝަންތަކަށް ބާރު ލިބޭ ގޮތަށް ހުރި ބައެއް މާއްދާތައް ބިލުން އުނިކޮށްފަ އެވެ. އެކަމަކު އެވަރުން ވެސް އިދިކޮޅު މެމްބަރުން ހިތްހަމައެއް ނުޖެހެ އެވެ.


Covid-19: Ronaldo aai Messi ge dheelathi eheethakeh | Mihaaru\n25 މާޗް 2020 - 11:205comments\nރޮނާލްޑޯ އާއި އޭނާގެ އޭޖެންޓް ޖޯޖް މެންޑޭޒް އެހީތެރިކަން ފޯރުކޮށްދެނީ ޕޯޗުގަލްގެ ދެ ސަރަހައްދެއްގެ ހޮސްޕިޓަަލަކަށެވެ. އެގޮތުން ލިޒްބަންގައި ހުންނަ ޔުނިވާސިޓީ ހޮސްޕިޓަލަށް ތިން އިންޓެންސިވް ކެއާ ޔުނައިޓް ހަދިޔާކުރަން ވަނީ ނިންމައިފަ އެވެ. މީގެ ކޮންމެ ޔުނިޓެއްގައި 10 އެނދު ހިމެނެ އެވެ. ރޮނާލްޑޯ އާއި މެންޑޭސްގެ ފަރާތުން މި ދިން އެހީތެރިކަމާ އެކު އެ ހޮސްޕިޓަލްގެ އެނދުގެ އަދަދު 107 އަށް އަރާނެ އެވެ.\nދެން އެހީތެރިކަން ފޯރުކޮށްދޭން ނިންމާފައިވަނީ ޕޯޓޯގައި ހުންނަ ސެން އެންޓޯނިއޯ ޔުނިވާސިޓީ ހޮސްޕިޓަލަށެވެ. މި ހޮސްޕިޓަލަށް ހަދިޔާކުރަން ނިންމާފައިވަނީ އެއް އިންޓެސިވް ކެއާ ޔުނިޓެކެވެ. ރިޕޯޓްތައް ބުނާގޮތުން ރޮނާލްޑޯ އުފަންވި މެޑެއިރާ ސަރަހައްދަށް ވެސް ބޭނުންވެއްޖެނަމަ އެހީތެރިކަން ފޯރުކޮށްދޭން އޭނާ ހުރީ ތައްޔާރަށެވެ. ރޮނާލްޑޯ އާއި މެންޑޭސް ކޮންމެ މީހެއްގެ ފަރާތުން މި އެހީތަކަށް އެއް މިލިއަން ޔޫރޯ ހަރަދުކުރާނެ އެވެ.\nމެސީގެ ފަރާތުން ވެސް އެހީގެ ގޮތުގައި އެއް މިލިއަން ޔޫރޯ ހަރަދުކުރަން ނިންމާފައިވަނީ ދެ ހޮސްޕިޓަލެކެވެ. އެއް ހޮސްޕިޓަލަކީ ބާސެލޯނާގެ ކްލިނިކް ޑި ބާސެލޯނާ އެވެ. ދެން އެހީތެރިކަން ފޯރުކޮށްދޭނީ އާޖެންޓީނާގެ ހޮސްޕިޓަލަކަށެވެ. އިތުރަށް އެހީތެރިކަން ބޭނުންވެއްޖެނަމަ އޭނާ ހުރީ އެ ދެ ހޮސްޕިޓަލަށް އެހެން ގޮތްގޮތުން ވެސް އެހީތެރިކަން ފޯރުކޮށްދޭން ތައްޔާރަށް ކަމަށް ރިޕޯޓްތައް ބުނެ އެވެ.\nސިޓީގެ ކޯޗު ޕެޕް ގާޑިއޯލާ: އޭނާ ވެސް ވަނީ ކެޓަލޫނިއާ ސަރަހައްދުގެ ހޮސްޕިޓަލްތަކަށް އެއް މިލިއަން ޔޫރޯ ހަދިޔާކުރަން ނިންމާފައި. -- ފޮޓޯ: އޭއެފްޕީ\nކެޓަލޫނިއާ ސަރަހައްދަކީ ސްޕެއިނުގައި އެންމެ ބޮޑަށް ކޮވިޑް-19ގެ އަސަރުކޮށްފައިވާ ހިސާބެވެ. މިހާތަނަށް އެ ސަރަހައްދުން 9000 އަށް ވުރެ ގިނަ މީހުން މި ވައިރަހަށް ޕޮޒިޓިވްވެފައިވާއިރު، 300 އަށް ވުރެ ގިނަ މީހުން ވަނީ މަރުވެފަ އެވެ. ކެޓަލޫނިއާ ސަރަހައްދަށް އެހީތެރިކަން ފޯރުކޮށްދޭން ބާސެލޯނާ އަށް ކުރިން ކުޅުނު އަދި އެ ޓީމަށް ކުރިން އިރުޝާދުދިން މިހާރު މެންޗެސްޓާ ސިޓީގެ ކޯޗު ޕެޕް ގާޑިއޯލާ ވެސް ވަނީ ނިންމައިފަ އެވެ. ގާޑިއޯލާގެ ފަރާތުން ކެޓަލޫނިއާގެ ހޮސްޕިޓަލްތަކަށް އެއް މިިލިއަން ޔޫރޯ ހަރަދުކުރާނެ އެވެ.\nމުޅި ދުނިޔެ އަށް ފެތުރިފައިވާ މި ބަލިމަޑުކަމާ ގުޅިގެން ގިނަ ފުޓްބޯޅަ ކުޅުންތެރިން އަންނަނީ އެކި ގައުމުތަކަށް އެހީތެރިކަން ފޯރުކޮށްދެމުންނެވެ. އެ ގޮތުން ޖަރުމަނުގެ ބަޔާން މިއުނިކަށް ކުޅެމުން އަންނަ ޕޮލެންޑްގެ ފޯވާޑް ރޮބާޓް ލެވަންޑޯސްކީ ވަނީ ޖަރުމަނުގައި ކޮވިޑް-19 ގެ ވައިރަހަށް ފަރުވާ ހޯދަމުން އަންނަ ފަރާތްތަކަށް އެހީވާން އެއް މިލިއަން ޔޫރޯ ހަދިޔާކޮށްފަ އެވެ.\nޗައިނާ އިން މިދިޔަ ޑިސެމްބަރު މަހު ފެނުނު ކޮވިޑް-19 އަށް މިހާތަނަށް މުޅި ދުނިޔެ އިން ވަނީ 422،959 މީހުން ޕޮޒިޓިވްވެފަ އެވެ.


Update: Kudakujjaage bappa ves hayyaru koffi | Mihaaru\n17 ޖެނުއަރީ 2020 - 18:43 48 comments\nގއ. ކަނޑުހުޅުދޫގައި ދެ އަހަރުގެ ކުއްޖަކު ރޭޕް ކުރި ކަމުގެ ތުހުމަތު ކުރެވިފައިވާ އެ ކުއްޖާގެ ބައްޕަ ހުޅުމާލޭގައި ދިރިއުޅެމުންދާ ފްލެޓްތަކުގެ ބިއްލޫރިތައް ތަޅާލައި އެ ހިސާބުގައި އާންމުން ހަމަނުޖެހުން ހިންގަމުން އެބަ ދެ އެވެ.\nRape kuri Kujjaage Bappa hayyaru kurumah “Havaru” evve. pic.twitter.com/Rpup7NBSTu\n— ޒްލެކްސް (@zulexx_hacshim) January 17, 2020\nމަންޒަރު ދުށް މީހުން ބުނާގޮތުގައި އޭނާ ހައްޔަރު ކުރުމަށް އެދި އާންމުން އެ ސަރަހައްދަށް މިއަދު ހަވީރު ވަނީ އެއްވެފަ އެވެ. އަދި އޭނާ ހައްޔަރު ނުކުރެވޭ ނަމަ އެ މީހުންނާ ހަވާލުކުރުމަށް ވެސް އެ ހިސާބުގައި ދަނީ ގޮވަމުންނެވެ. ވަރަށް ގިނަ ބަޔަކު އެއްވެ ތިބި ކަމަށް ވެ އެވެ.\nކުޑަކުއްޖާގެ ބައްޕަ ދިރިއުޅޭ ފްލެޓްގައި ކައިރީގައި އާންމުން އެއްވެފައި\nއެ ސަރަހައްދުގައި އެއްވެ ތިބި މީހުން ދުރަށް ފޮނުވާލުމަށް ޕެޕާ ސްޕްރޭ ވެސް ޖެހި އެވެ. އެކަމަކު އާންމުގަނޑު ކޮންޓްރޯލް ނުވުމާ އެކު ރަޔަޓް ގިޔަރުގައި ފުލުހުން މިހާރު އަންނަނީ ހަރަކާތްތެރި ވަމުންނެވެ.\nކަނޑުހުޅުދޫގައި ކުޑަ ކުއްޖާ ރޭޕް ކުރި ކަމުގެ ތުހުމަތު ކުރެވިފައި ވަނީ އެ ކުއްޖާގެ ބައްޕަ އާއި ކާފަ އާއި މުނިކާފަ އަށެވެ. އޭގެ ތެރެއިން ކާފަ އާއި މުނިކާފަ މިއަދު މެންދުރު ފަހު ފުލުހުން ވަނީ ހައްޔަރުކޮށްފަ އެވެ.\nއާންމުންގެ ވާހަކަތަކުން އެނގޭ ގޮތުގައި ދެ ގަޑިއިރު ވީ އިރުވެސް ކުއްޖާގެ ބައްޕަ ފުލުހުންނަށް ހައްޔަރު ކުރެވިފައި ނުވަނީ ކޯޓު އަމުރެއް ނުލިބިގެންނެވެ. އެކަމަކު މިކަމާ ދޭތެރޭ ފުލުހުން އަދި ކޮމެންޓެއް ނުކުރެ އެވެ.\nއިތުރު ތަފުސީލު އަންނަނީ\nއިތުރު ލިޔުންތައް މުޒާހަރާ ޕޮލިސް ކުޑަކުދިންނަށް އަނިޔާކުރުން ހުޅުމާލެ ޖިންސީ އަނިޔާ ކުދިންނަށް ޖިންސީ ގޯނާކުރުން ރޭޕް ޖިންސީ ގޯނާކުރުން\n23 hours ago 123


SunOnline: #VAAHAKA: Ganduvarutherein 14\nއައިޝާ ނަސީމް 29 May 2020, 09:23\nގައިގާ ހުރި ބާރެއް ލާފައި އެ ހިލަގަނޑުގައި ހިފާ ދަމައިގަތުމުން ހިލަގަނޑު ނެއްޓި ދެެމީހަކަށް ނިކުމެވޭނެ ވަރުގެ ބާގަނޑެއް ހެދިއްޖެއެވެ. ދެމީހުން އެތަނުން ބޭރަށް ނުކުމެވުމުން ގަދަ ފިނިކަން ހަށިގަނޑުގައި ޖެހިގަތެވެ. އެކަމަކު ސާފު ވަޔާއި ތާޒާކަން އިހުސާސްކުރެވުނެވެ. ދެމީހުންނަށް އަދި ކިރިޔާ ހަލަބު ކިއްލާއިން ބޭރަށް ނުކުމެވުނީއެވެ. މިއީ ކިއްލާއިން ބޭރަށް ނިކުންނަން ހުންނަ ސިއްރު ދޮރެވެ. ސާޖީ ހިލަގަނޑެއް ކޮށްޕާލުމުން އެ ހިލަ ބާގަނޑުގައި ޖެހި އެތަން ބެދި ކުރިން ހުރިގޮތަށް ވުމުން އޭނާ ބައްތި ނިވާލައިފިއެވެ.\nލޫސީމެންނަށް ކިއްލާއިން ބޭރަށް ނުކުމެވުނީ ފަރުބަދައެއްގެ ތެރެއަށެވެ. ކިއްލާ ހުންނަ ހިސާބަށް ވުރެ މާ އުހެވެ. އެތަނުން ފެށިގެން ތަންކޮޅެއް ދުރުގައި ހުރީ ކިއްލާއެވެ. ކަނައަތްފަރާތުގައި ހަލަބުގެ ޝަހަރެވެ. ޝަހަރުގެ ކުރިމަތީގައި ފޭލިގެ ޖަހައިގެން ތިބި އަރަބިން އަންދަމުންދާ އަލިފާން މާ ދުރަށްވެސް ފެންނާން ހުއްޓެވެ. ދޭތެރެއަކުން ކުއްތާއެއް ނުވަތަ އަހެއް ގޮވައިލާ އަޑު އިވުނަސް މުޅި ހިސާބު އޮތީ ހިމޭންކޮށެވެ. ހަނދުވަރުގެ އަލީގައި ގަސްތަކުގެ ނިވަލުން ފިލަމުން ކަހަލަގޮތަކަށް މަޑުމަޑުން ޝަހަރާއި ވީކޮޅަށް ދެމީހުން ހިނގައިގަތެވެ. ބައިގަޑިއެއްހާއިރުވާން ދެން ގަދަ ފިނީގައި ހިލަ ބިންމަތީ ހިނގަން ޖެހުމުން ބޮޑު ތަކުލީފަކަށް ވެ ލޫސީ އަނބުރާ ދާންވެސް ހިތަށް އެރިއެވެ. މިކުރެވެނީ ރަގަޅުކަމެއް ބާވައޭ ހިތަށް އެރިއެވެ. ނަމަވެސް ޚަޒާނާގެ މަތިން ހަދާންވުމުން ހިތްވަރު ލިބުނެވެ. ބޮޑު ހޮހަޅަކާއި ހަމަޔަށް ނުކުމެވުނުއިރު އެހިސާބުގައި ބޮޑެތި ހިލަތައް ޖަހާފައި ހުރިތަން ފެނުނެވެ. ސާޖީ މަޑުކޮށްނުލާ ކުރިއަށް ދިޔައެވެ.\n"މިހާރު ތިދަނީ ކޮންތާކަށް؟ ހޮހަޅަ މިހިރީނު..." ލޫސީ ހުއްޓިފައި ގޮވައިލިއެވެ.\n"މާފުކުރައްވާ....އަޅުގަނޑަށް އޮޅުނީ..." ސާޖީ އަނބުރާ އައެވެ. ހޮހަޅައިގެ ތެރެއަށް ވަންނަން ހިނގައިގަތެވެ. އެތެރެއަށް ވަދެފައި އޭނަ ބައްތި ދިއްލާލާއިފިއެވެ.\nސާޖީގެ ފަހަތުން ލޫސީވެސް އެތެރެއަށް ވަނެވެ. އެތެރެއަށް ވަދެގެން ދިޔަވަރަކަށް ޖާގަ ހަނިވެ އުދާސްވާގޮތްވިއެވެ. ކިރިޔާ ދެމީހުންނަށް ހިގާލެވޭވަރުގެ ޖާގައެކެވެ. ހޮހަޅައިގެ ނިމޭ ކޮޅާއި ހަމަޔަށް ގޮސްފައި ބޭރަށް ނުކުންނަ މަގު ހޯދަން ސާޖީ މަސައްކަތްކުރަން ފެށިއެވެ. އެ މަންޒަރު ބަލަން ލޫސީ އިރުކޮޅެއްވާންދެން ހުއްޓެވެ.\n"ތި ބަލަނީ ނުބައި ފަރާތެއްނު. މަގު ފެންނާނީ ކަނައަތް ފަރާތުން....."\nސާޖީގެ މޫނުމަތިން ނުތަނަވަސްކަން ފެނުނަސް ކުޑަކޮށް ހީލިއެވެ.\n"ލައްބަ ސާހިބުކަމަނާ. މަގު ފެންނާނީ ކަނައަތްފަރާތުން. ސާހިބާއަށް އުދަގޫވާނެ ވަރު ވިސްނި އެކަމާ ބޯގޮވާފައި ހުރީމަ އެއްވެސް ކަމެއް މިރޭ ރަގަޅަކަށް ނުދޭ..ކަނައަތް ފަރާތްކަމަށް ހީކޮށް ވައަތްފަޅި މި ބެލުނީ.........." ސާޖީ ހިލަތައް ފުރޮޅަން މަސައްކަތްކުރިއެވެ.\n"ކިތައްފަހަރު ކަލޭ މިތަނަށް އައީ..." ލޫސީ ބޯ ހޫރާލިއެވެ.\n"އެންމެ ފަހަރަކު...އެކަމަކު..." ސާޖީ އިތުރު އެއްޗެކޭ ބުނަން އުޅުނެވެ.\n"ގެނޭ އަހަރެން މަގު ދައްކަފާނަން....." ލޫސީ ބައްތި އަތުލުމަށްފަހު ތިރީ ގައި ބެހެއްޓިއެވެ. އަދި ބިންމަތީ އިށީދެ ތިރީގައި އޮތް ހިލައެއް ދުރުކޮށްލުމާއެކު ވަދެވޭނެ ބާގަނޑެއް ފެނުނެވެ. ލޫސީގެ ފަހަތުން ސާޖީވެސް އެތަނަށް ވަނެވެ. އެއީ ހަތަރެސްކަން ކޮޓަރިއެއްފަދަ ތަނެކެވެ. ވަށައިގެން އަދި މަތީގައިވެސް ހުރީ ބޮޑެތި ހިލައެވެ. އެތައް ފަހަރު އެތަނަށް ވަދެ ތަޖުރިބާކޮށްފައިވާ މީހެކޭ ލޫސީ ތަފާތެއް ނެތެވެ. އެތަނުގެ ކަނައަތްފަރާތުގައި ހުރި ހިލަތައް ގުޑާލާތޯ މަސައްކަތްކުރިއެވެ. މާ ގިނައިރު މަސައްކަތެއް ނުކޮށް ނިކަން ފަސޭހައިން ހިލައެއް ނެއްޓިއްޖެއެވެ. އެތަނުން އަނެއްކާވެސް ނުކުމެވުނީ ހިލަތައް ހުރި ހިސާބަކަށެވެ. ހިލަތައް މަތީގައި ވެޔޮތައް އެކިގޮތްގޮތަށް ފަޅާފައި ހުއްޓެވެ. ކުރިމަތިން ފެންނާން ހުރީ ދޮރާށްޓެކެވެ. އެމީހުންނަށް އެ ދޮރާށި ފެނުމުން ޔޫހަންނާ އެ ވިދާޅުވި "ބަހާރުވާދީ" އަށް އާދެވިއްޖެކަން ޔަގީންވިއެވެ.\nދޮރާށި ހުޅުވާލާފައި ނުކުތްއިރު ކުރިމަތިން ފެންނާން އޮތީ ރީތި ވާދީއެކެވެ. ފަތިހުގެ ވަގުތުކަމުން ދުންފިނި ފައިބާފައި އޮތަސް ބައްތީގެ އަލީގައި ކޮންމެވެސް ވަރަކަށް ގަސްތައް ހެކައަޅައެވެ. ފިނިފިނި ވައިރޯޅިތައް މާމެލާމެލީގެ މީރުވަސް ނޭފަތާއި ހަމަޔަށް ފޯރުކޮށްދެމުން ދިޔައެވެ. ލޫސީ ރަގަޅަށް ސާލު ގައިގާ އޮޅައިލީ ފިނިކަން ގަދަވެ ކޮންމެވެސް ވަރަކަށް ރޫރޫއަޅާ ގޮތްވުމުންނެވެ. ހިނގިވަރުންނާއި ނުނިދާ ހުރުމުގެ ސަބަބުން ވަރުބަލިވެ އަރާމުކޮށްލަންވެސް ބޭނުންވިއެވެ. ފަތިސްވުމާއެކު ތަފާތު ވައްތަރުގެ ދޫނިތައް ލަވަ ކިޔަންފެށުމުން އެއީވެސް އަހާ ހިތްވާ ފަދަ އަޑަކަށްވިއެވެ.\nލޫސީ ތަންކޮޅަކަށް ހިނގައިިލިތަނާ ފެނުނީ ހިލަ ގޮނޑިއެކެވެ.\n"ސާހިބުކަމަނާ އަރާމުކުރައްވަން ވީ ނޫންތޯ...." ސާޖީ ބުނެލިއެވެ.\n"އެންމެ ރަގަޅު....." ލޫސީ އެ ހަރު ހިލަ ގޮނޑީގައި އޮށޯވެލުމަށްފަހު ރަޖާގެ ހިމާޔަތް ހޯދިއެވެ. ސާޖީ ތަންކޮޅެއް ދުރުގައި ވިނަތައް މަތީ އިށީދެ ދުރަށް ބަލަން އިނެވެ. ވަރުބަލިކަމާއި ނިދީގެ ސަބަބުން ގަދަހެދިޔަސް އެސްފިޔަތައް ބަރުވެ ދެލޯ މެރުނުތަނާ މީހަކު އެއްޗެކޭ ބުނެލިހެން ހީވިއެވެ.\n"ކީކޭ؟ " ލޫސީ ސިހޭގޮތްވެފައި ބަލައިލިއިރު ސާޖީ އިނީ ތަންކޮޅެއް ކައިރީގައި އޭނަގެ މޫނަށް ކަޅި ހުއްޓާލައިގެންނެވެ.\n"ރީތިކަމަކީވެސް ހަމަ އަޖައިބެއްފަދަ އެއްޗެއް. އިންސާނާގެ ހިތް އޭގެ މަގާމުން ފުންމާލާނެ. ބައެއްފަހަރު ތިމާގެ ފެންވަރުވެސް ހަދާން ނައްތައިލަން މަޖުބޫރުކުރުވާ..." ސާޖީ ގެ ނަޒަރު އޭނާގެ މޫނަކުން ނައްޓައެއްނުލިއެވެ. ލޫސީ ތެދުވެ އިށީނީ އެ ބެލުމުން އުދަގޫވެގެންނެވެ. ނުތަނަވަސްވެ އެހެން ކަހަލަ ބިރެއް ގެންފިއެވެ.\n"ކަލޭ ތި ބުނި އެއްޗެއް ނޭގުނު....."\n"މިބުނީ އަޅުގަނޑަށް ސާހިބުކަމަނާގެ ރީތިކަމުގެ ޖާދޫގައި ޖެހި މަގު އޮޅުވާލައިފިއޭ. ކަމަނާ ފެށުނީއްސުރެ އަބަދު ހިތުގައިވަނީ ސާހިބުކަމަނާ....."\nސާޖީގެ ވާހަކަ ހުރިގޮތުން ނުރުހި ހިތުގައި ރުޅީގެ އަސަރު ހިނގައިގަތް ނަމަވެސް އެއްޗެކޭ ބުނަން ފަސްޖެހުނެވެ. ކެތްތެރިވާން މަސައްކަތް ކުރިއެވެ. މިތިބެވުނީ އެއްވެސް އިންސާނެއްގެ ހިލަމެއްނުވާ އެކަނިވެރި ވާދީއެއްގައެވެ. ފަޅުތަނެއްގައެވެ. އެއްވެސް ފަރާތަކުން އެހީއެއް ލިބޭނެކަމުގެ އެއްވެސް އުއްމީދެއް ނެތެވެ. ލޫސީ ހިމޭންކަން ޚިޔާރުކޮށް އިސްޖެހި ވިސްނުމެއްގައި އިނެވެ. މިތަނަށް އާދެވުނުކަމުގެ މޮޔަ ހާސްފަހަރު ހީވިއެވެ. ލާވަން މަތިން ހަދާންވިއެވެ. ނުވީތާކަށް ލާވަންއާއި ތޫމާ ފެނުމުން އެމީހުންނަށްވެސް އޭނަ ފިލީއެވެ. ހިތަށް ލިބުނު މޮޅިވެރިކަމުގެ ތެރޭ ގެނބެމުން ދަނިކޮށް ކެހިވެރި މީހާގެ އަޑު އިވުނެވެ.\n"ސާހިބު ކަމަނާގެ ހިތްޕުޅުގައިވެސް އަޅުގަނޑަށްޓަކާ އިހުސާސެއް ވަނީތޯ؟ " ސާޖީގެ އުއްމީދު އާވިއެވެ.\n"ކެހިވެރި މީހެއްނު. ކޮންކަހަލަ ވިޔާނުދާ ވާހަކަތަކެއް ކަލޭ ތިދައްކަނީ. އަނގަ މަޑުން ލައިގެން އިނދޭ......." ލޫސީގެ ކެތްތެރިކަން ކޮޅުންލައިގެން ދިޔައެވެ.\n"ސާހިބުކަމަނާ. ރަހުމްކުރައްވާ. އަޅުގަނޑަށް ކަމަނާއާއި ނުލާ ދުނިޔެއަކު ނޫޅެވޭނެ. އަޅުގަނޑަކީ ކަމަނާގެ ލޯބީގައި ހިތްހަލާކުވެފައިވާ ނިކަމެތި އިންސާނެއް. ފެންވަރުގެ ތަފާތުކަމެއް ހުއްޓަސް އެއީ ލޯބީގައި ނާކާމިޔާބުވާން ޖެހޭ ކަމެއްކަމަށް އަޅުގަނޑު ނުދެކެން. ރަސްދަރިކަނބަލަކަށް އާދައިގެ ސިފައިންގެ މީހަކު ދެކެ ލޯބި ނުވެވޭނެތޯ؟ ރަސްކަލުން ލޯތްބަށްޓަކާ ތަޚުތާއި ތާޖު ދޫކުރައްވާފައި އެބަހުރި....." ސާޖީ ގެ ލޮލުން ކަރުނަ ތިއްކެއް ފައިބައިގެން ހިގައްޖެއެވެ.\n"ތަންކޮޅެއް ދުރުގައި ހުރޭ..." ލޫސީ ބުނެލިއެވެ.\n"ލޯބިވާ ކަމަނާ. ހާދަ ދުވަހު ކެތްކޮށްފީމޭ....."\n"ނުލަފާ ކަލޭގެއާ....ތި ކުރި ކުށުގެ ސަޒާ ވަރަށް ހިތިކޮށް ކަލެއަށް ފެންނާނެ.." ލޫސީގެ މޫނަށް ރުޅީގެ ރަތްކުލަ ވެރިވެގެން ދިޔުމާއެކު ބުނެލިއެވެ.\nސާޖީ ވިނަގަނޑުމަތިން ތެދުވުނުއިރު އޭނަގެ ބުމަވެސް ގޮށްޖެހިއްޖެއެވެ. ދެލޯ ކުޑަކޮށްލެވިއްޖެއެވެ.\n"މިހާރު ކަމަނާ ތި ހުންނެވީ އަޅުގަނޑާއެކު މި ވާދީގައި އެކަނި. އިތުރު އެހެން އެއްވެސް ފުރާނައެއް މިތާކު ނެތް. ރުހުމުގައި ނޫނީ ނުރުހުމުގައިވެސް ކަމަނާގެ ލޯބި ހާސިލުކުރާނަން...." ސާޖީ އެއް އިނގިލި ދިއްކޮށްލިއެވެ.\n"މޮޔަނުވޭ. ލޯތްބަކީ ގަދަކަމުން ހޯދޭ އެއްޗެއް ނޫން...."\n"ނޫން ހޯދޭނެ. އަޅުގަނޑު ކަމަނާ މިތަނަށް ގެނައީވެސް ހަމަ މިހެންވެ...." ސާޖީ ކެހިވެރި ހުނުމަކާއެކު ބުނެލުމުން ލޫސީގެ ގައިން ހީބިހިނެގިއެވެ.\n"ކަލޭ އަހަންނަށް އޮޅުވާލާ މަކަރު ހަދައިގެން މިތަނަށް ގެނައީ. ކެހިވެރިކަމާއި މަކަރުހެދުމަކީ ރަގަޅުމީހުންގެ ސިފައެއް ނޫން..."\n"ލޯބީގައި ހުރިހާ ކުށަކަށްވެސް އަރައިގަނެވޭނެ. ކަމަނާއަށް އެނގިވަޑައިގަންނަވާތޯ؟ އަޅުގަނޑަކީ މި ޚަޒާނާއާއި ބެހޭ އެއްވެސް މައުލޫމާތެއް ހުރި މީހެއްނޫން. މި ވާދީއަށްވެސް ދުވަހަކު އައި މީހެއްވެސް ނޫން. ޔޫހަންނާ ޗާޓުގެ މަސައްކަތުގައި އިންނަވަނިކޮށް އަޅުގަނޑު އެހީމަ ވިދާޅުވީ ލޫސީއަށްޓަކާ ރައްކާކޮށްފައިވާ ޚަޒާނާއެއްގެ ޗާޓޭ އެ ޚަޒާނާވަނީ ބަހާރުވާދީގައޭ. އޭގެ އިތުރުން މައުލޫމާތެއް ނުދެއްވާ. އެދުވަހުން ފެށިގެން އަޅުގަނޑު ހުރީ އެފަދަ ފުރުސަތަކަށް ބަލަން. ކްރައިސްޓްގެ އެހީތެރިކަމާއެކު އަޅުގަނޑަށް ކަމަނާ ލައްވާ މަގު ހޯދައިގެން މިހިސާބަށް ގެނެވުނީ. އަޅުގަނޑު އަދި ޚަޒާނާވެސް މިތަނުން ހޯދާނަން. ލޫސީއާއި އޭނަގެ މުދަލަކީ ހަމައެކަނި އަޅުގަނޑުގެ ހައްގެއް...." ސާޖީ ލޫސީއާއި ގާތުގައި އިށީދެ އަތުގައި ހިފައިލިއެވެ. ލޫސީ އަތް ފޮޅުވައިލީ ވިހަގަދަ އެއްޗެއް ކަށިޖެހުމުން ވާފަދައިން އަނގަޔަށް ނުބައި ގޮތެއް ހަދާލަމުންނެވެ. ނަމަވެސް ވިސްނާލަފައި ތަންކޮޅެއް ރީތިކޮށް ވާހަކަދެއްކިއެވެ.\n"އަހަރެންގެ އަތުގައި ޚަޒާނާގެ ޗާޓު އެބައޮތް...."\n"އޯ ތިވީ މާރަގަޅަކަށް...." ސާޖީ ހިނި އަތުވެއްޖެއެވެ.\n"ކަލެއަށް މި ބަލައިގެންވެސް ޚަޒާނާ ހުރިތަނެއް ހޯދައިނުގަނެވޭނެ. އަހަރެން އެކަމަށް އެހީތެރިވެދީފާނަން. ކަލޭ އަހަރެން ކިއްލާއަށް ގެންގޮސްދީ. ޚަޒާނާ މުޅިން ކަލެއަށް ދީފާނަން. އަހަރެން ދޫކޮށްލާ....." ލޫސީ އެދުނެވެ.\n"ކިހިނެއްތޯ އެހެންވާނީ؟ އަޅުގަނޑަށް ޚަޒާނާއަށްވުރެ ކަމަނާގެ ލޯބި މުހިއްމު. ޚަޒާނާ ލިބިގެން މުއްސަދިވިޔަސް އަދި އަޅުގަނޑުގެ ލޯބިވާ ކަމަނާ ނެތިއްޔާ ހަޔާތަށް ދިރުން އަންނާނެގޮތެއް ނެތް. ތިހެން ނަހައްދަވާ. އަޅުގަނޑުގެ ލޯބި ގަބޫލުކުރައްވާ...."\n"ތިކަމެއް ނުވާނެ. އަން މިއޮތީ ޗާޓު..." ލޫސީ ތެދުވެފައި ހެދުމުގެ ޖީބުން ޗާޓު ނަގާ ސާޖީގެ އުނގަށް އެއްލާލައިފިއެވެ.\n"ނޫން. މިއަކުން އަޅުގަނޑަށް ލިބޭނެ އުފަލެއްނެތް. އަޅުގަނޑު ބޭނުމީ ކަމަނާ. މިހިތްވަނީ ދީވާނާ ވެފައި..."\n"ކަމަނާ ހާދަ ރީއްޗޭ. މިދޮން މޫނު ފެނުމުން ހިތް އޭގެ މަގާމުން ކައްސާލާ. އެންމެ ފަހަރަކު މި ދޮން ކޯތާފަތުގައި ބޮސްދިނުމުގެ ހުއްދަ ދެއްވާ......." ސާޖީގެ އެ ގޮތްކުޑަ ޖުމްލައާއެކު އޭނައާއި ދިމާލަށް ގުދުވެލުމުން ލޫސީގެ ހަށިގަނޑުގައި ހުޅު ރޯވިފަދައެވެ.\n"މޮޔަނުވެ ދުރުގައި ހުރޭ. ގައިގާ އަތް ނުލާތި.." ލޫސީ ބާރަކަށް ބުނެލިއެވެ.\n"އެންމެ ފަހަރަކު. ހަމަ އެންމެ ފަހަރަކު............." އޭނަ ގަދަކަމުން ލޫސީ އުނގަށް ލައިގެން ހިފަހައްޓަން މަސައްކަތްކުރިއިރު އެ އަތުގެ ދަށުން ސަލާމަތްވާން ކެނޑިނޭޅި ލޫސީ މަސައްކަތްކުރަމުން ދިޔައެވެ. ނަމަވެސް އަންހެންކުއްޖަކަށް ވެފައި ނުނިދާހުރުމުގެ ސަބަބުންނާއި ގަދަ ފިނި އޭނަ ބަލިކަށިކޮށްލައިފިއެވެ. ލޫސީ ދެން އުޅުނީ ހެދުމުގެ ތެރޭ ފޮރުވާފައިވާ ޚަންޖަރު ނަގައިގެން ސާޖީއަށް ހަމަލާދޭށެވެ. އޭނަ ލޫސީގެ އަތާއެކު ޚަންޖަރުގައި ހިފަހައްޓަމުން ހިނިގަނޑެއް ޖަހައިލީ ނުބައިގޮތަކަށެވެ. އޭނަގެ ނުބައި މަގުސަދު އެނގި ހިތުގައި ހިނގައިގަތް ބިރުގެ ބޮޑުކަމުން ރޫރޫ އަޅައިގެންފާ ލޫސީ ހުރިތަނަށް ޚަބަރު ހުސްވެގެން ދެމުނެވެ.\nޔޫގަންނާ ކިއްލާތެރޭ ހިސާރުވެ ހުރިއިރު ވަށައިގެންވާހާ ރޫމީންގެ ރަސްކަލުންނާއި ވެރިން އަދި އާއްމުންގެ ސަމާލުކަން ހުއްޓިފައިވީ ހަލަބު ހަގުރާމައަށެވެ. އެ ހަގުރާމައިގާ ވެދާނެ ގޮތެއްގެ މައްޗަށް އެންމެންގެ ލޯތައް ހުއްޓިފައިވިއެވެ. ޔޫގަންނާގެ ހިތްވަރުގަދަކަމާއި ކުޅަދާނަކަން މުޅި ޝާމުގައި މަޝްހޫރުވެ ޝެހެންޝާހުވެސް އޭނަދެކެ ބިރުފުޅުގަނެއެވެ. ބައެއް ރޫމީން އުއްމީދުކުރަނީ މި ހަގުރާމައިގާ ޔޫގަންނާ މުސްލިމުން އަތުން ބަލިވެ ގަތުލުވެދިޔުމަށެވެ. އެރޫމީންގެ ހިތުގައި ރަސްގެފާނަށް އޮންނަ ބިރާއެކު ހިތުގައި ހަސަދަވެރިކަން އިންތިހާއަށް ވިއެވެ. ބޭރުފުށުން ރަސްގެފާނާއި ބައިވެރިވެ އޭނައަށް ތާއީދުއޮތްކަން ހާމަކުރިޔަސް އެމީހުންގެ އުއްމީދަކީ އޭނާ ބަލިވުމެވެ. ބާކީ ތިބި ރޫމީންގެ އުއްމީދަކީ ޔޫގަންނާގެ އަތުން މުސްލިމުން ވީހާވެސް އަވަހަށް ބަލިވެ އެމީހުންނަށް ރައްކާތެރިކަން ލިބުނެވެ. ވަށައިގެންވާ ވިލެޖްތަކުގެ މީހުންވެސް އެކަމަށް އެދިއެދި ތިއްބާ ހިސާރަ ދިގުދެމިގެންގޮސް މުސްލިމުންނާއި ސުލްހަވުން ނޫންގޮތެއް އެމީހުންނަކަށް ނުފެނުނެވެ. ޔޫގަންނާ ކިއްލާގައި ބަންދުވެގެން ހުއްޓަސް އެމީހުން މިތިބީ މުސްލިމުންގެ ފަރާތުން ހިމާޔަތެއް ލިބޭނެފަދަ ގޮތަކަށް ނޫނެވެ. ވިލެޖްތަކުގެ މީހުން މުސްލިމުންނާއި ސުލްހަވީ ޚަބަރު ލިބުމުން ޔޫގަންނާ ކިތަންމެ ކޯފާވިޔަސް އެމީހުންނަށް ސަޒާއެއް ދެވޭކަށްވެސް ނެތެވެ. އޭނާ މިހުންނެވީ ކިއްލާގެ ބަންދުގައެވެ. ބޭރަށް ނިކުމެވޭނެ ގޮތެއް ނެތެވެ.\nއަރަބިން އެމީހުން ސުލްހަވީ ވިލެޖްތަކުގެ މީހުންނާއި ގުޅިގެން ކާބޯތަކެތި އިންތިޒާމު ކުރެވޭނެގޮތް ހަމަޖެއްސިއެވެ. ފަންސާސް މުޖާހިދުންގެ ލަޝްކަރަކާއެކު މުނާވިޝް ކިޔާ އޮފިސަރަކު ބަތުނާން ވާދީއަށް ދަތުރުފެށިއެވެ. އެމީހުން ދަތުރުކުރަމުން ދިޔައީ ރޫމީންގެ ލަޝްކަރަށް އެއްވެސް ބެލުމެއްނެތިއެވެ. ސަބަބަކީ ޔޫގަންނާ ކިއްލާތެރޭ ބަންދުވެފައި ވުމުން އެއްވެސް ފަރާތަކުން ނުރައްކަލެއް ނާންނާނެކަން ޔަގީންވާތީއެވެ. އެމީހުންނާއެކު ދަތުރުކުރަމުން ދިޔަ އަރަތްބަކު ފަހަތަށް ޖެހި ވަކިވީކަން އެމީހުންނަކަށް ނޭގުނެވެ. އެއީ ލަޝްކަރުތެރޭ ޖާސޫސްކުރަން ތިބޭ އީސާއީ އަރަބިންނެވެ.\nޔޫގަންނާ އޭނަގެ ޖާސޫސުން މެދުވެރިކޮށް އަރަބިން އުޅޭގޮތް ގާތުން ބަލަމުން ދިޔައެވެ. އޭނަގެ އެންމެ ޚާއްސަ ޖާސޫސުންނަކީ އީސާއީ އަރަބިންނެވެ. އެމީހުންނަށް އަދި ރަގަޅަށް ގްރީކް ބަސް އެނގުމަކީވެސް ބޭނުންތެރިކަމެކެވެ.\nޔޫގަންނާ އޭނަގެ ކިއްލާގެ ކޮޓަރިއެއްގައި ޖެނެރަލުންނާ މަޝްވަރާ ކުރައްވަން އިންނެވިއެވެ. ޖެނެރަލުންވެސް ތިބެނީ ކަންބޮޑުވުމެއްގެ ތެރޭގައެވެ. ހަލަބު ޝަހަރުގެ މީހުން އެމީހުން ހިފާ މުސްލިމުންނާ ހަވާލުކޮށްފާނެކަމުގެ ބިރުވެސް ހީވެފައެވެ. އެ މަޝްވަރާގައި ތިއްބާ ޖާސޫސަކު ޚަބަރު ހިފައިގެން އައެވެ. އެއީ ޣައްސާނު ގަބީލާގެ މީހެކެވެ،\n"މާތް ސާހިބާ. މިއީ އެމީހުންނަށް ކެއްސެއްދޭން އެންމެ ރަގަޅު ވަގުތު..."\n"މުސްލިމުންނަށް ހަލަބުގެ ޝަހަރުންވެސް ބޭނުންވާ އަދަދަކަށް ކާނެ އެއްޗެހި ނުލިބުނު. ކާނާއާއި ސާމާނު ފޯރުކޮށްދޭން ބުނި ގަބީލާއެއް އުޅޭ އަވަށަކަށް މުސްލިމުންގެ ގާފިލާއެއް ހިގައްޖެ. އެއީ ބަތްނާން ވާދީ. އެމީހުންނާ އަހަރެން މިއައި މަގުމަތީގައި ދިމާވި. ހަމައެކަނި ލިބާސްތައް ލައިގެން ދުނިދަނޑި އެކަނި ހިފައިގެން ތިބީ. އެމީހުން އެ އަވަށަށް ދަތުރުކުރަނީ ޖަމަލުތަކާއިގެން ކާބޯ ތަކެތިބަލާ. އެމީހުންނަށް ހަމަލާދެވިއްޖެއްޔާ ވަރަށް ރަގަޅުވާނެކަމުގައި ފެނޭ. އަޅުގަނޑު އެމީހުންނާއެކު ދަތުރުކުރަމުންގޮސް ވަކި ހިސާބަކުން ލަޝްކަރާ ވަކިވެގެން މިއައީ......"\n"ސާބަހޭ ހިތްވަރުގަދަ ޒުވާނާ. ތިގޮތަށް މުސްލިމުންގެ ތެރޭ އަދިވެސް މަސައްކަތްކުރަމުން ގެންދޭ. އެމީހުންގެ ޚިޔާލު މިހާރު ކިހިނެއް ހުރީ؟ " ޔޫގަންނާ އެއްސެވިއެވެ.\n"މުސްލިމުންނަކީ ހަގީގަތުގައި ވަރަށް ހިތްވަރުގަދަ ބަޔެއް. އެންމެ ފިނޑި ހަގުރާމަވެރިޔެއްވެސް ނުހުރޭ އެމީހުން ތިބީ ކޮންމެ ގޮތެއް ހަދާފައިވެސް މިކިއްލާ ފަތަހަކުރަން ނިންމައިގެން. ނޫނީ އެމީހުން ދެކެނީ ހިސާރުކޮށްގެން ގިނަ ދުވަސްވީމަ ކިއްލާ މީހުންނަށް ދަތިވެ އަމާން ދީ ނިކުންނާނެކަމަށް. އެއުއްމީދުގައި އެމީހުން ތިބީ. ފަހަތަށް ޖެހޭ ވިސްނުމެއް ނެތް.." އަރަބި ޖާސޫސް ދެންނެވިއެވެ.\n"އާނ އަރަބިންނަކީ ދަގަނޑުން ހައްދަވާފައިވާ ބަޔެއް ބާވައޭވެސް ހިތަށް އަރާ. އެމީހުންގެ ހިތްވަރާއިމެދު ހަމަ ހައިރާން ވާން ޖެހޭ. މިއީ ވަރަށް ސީރިޔަސް މުހިއްމު މައްސަލައެއް..." ޔޫގަންނާ ކާރކަސްއަށް ބައްލަވައިލެއްވިއެވެ. "ގައިދަމޫންއަށް އެއް ހާސް ހަގުރާމަވެރިންނާއިގެން ގޮސް އެ ގާފިލާއަށް ހަމަލާދީ ހުރިހާ ސާމާނެއް ހައްޔަރުކުރަން އަންގާ. ދުވާލު ދަތުރުނުކުރަން އަންގަންވާނެ. ރޭގަނޑު ނޫނީ ދަތުރުކުރުމަކީ ރައްކާތެރިގޮތެއް ނޫން.. ގައިދަމޫންމެން ނިކުންނަންވާނީ ސިއްރު މަގުން........" ޔޫގަންނާ ހަދަންވީގޮތް ކާރކަސްއަށް އޮޅުން ފިލުވާދިނެވެ. ކާރކަސް އެ އަމުރުފުޅުތަކަށް އަމަލުކުރަން ވަގުތުން އުޅެގަތެވެ. އޭނަ ގަނޑުވަރުން ނުކުމެގެންގޮސް ހަގުރާމައިގެ މަހުކަމާއަށް ވަނެވެ.\nގައިދަމޫން ވަގުތުން އެއް ހާސް ސަވާރުންނާއެކު ގޮސް ކިއްލާއިން ނުކުމެވެން ހުރި ސިއްރު ދޮރާށިން ނުކުތެވެ. އެއީ ހަމަ އެރޭ ލޫސީއާއި ސާޖީވެސް ކިއްލާއިން ބޭރަށް ނުކުތް މަގެވެ. ގައިދަމޫން ހުރީ ވަރަށް އުފާވެ ފަޚުރުވެރިވެފައެވެ.\n"އެނގޭތަ؟ އަހަރެމެން މިދަނީ އެންމެ ފަންސާސް މީހުންނާ ހަގުރާމަ ކުރާށޭ....." އޭނަގެ ޖުމްލައިން ހަގުރާމަވެރިން އުފާ ފާޅުކުރަން ފެށިއެވެ. އެމީހުންނަށް ލިބުނީ ބުނަން ނޭގޭފަަދަ ފޯރިއަކާއި ޖޯޝެކެވެ. ފޯރިއާއެކު ދަތުރުކުރަމުން ދަނިކޮށް ދުނިޔެމަތި އަލިކުރަމުންގޮސް އިރުގެ ރަން ދޯދިތަކުން ފެހިކަން ގަސްތަކާއި ވިނަތައް އަލިކޮށްލައިފިއެވެ. އެމީހުންނާ އެންމެ ކުރިން ދިމާވީ ބަކަރުހުއިހައްޕާ މީހަކާއެވެ. ގައިދަމޫން އެމީހާ ހުއްޓުވިއެވެ.\n"ކަލޭ މިހެން ދަތުރުކުރި އަރަބިން ދެކުނިންތަ؟ "\n"ގާފިލާގައި ކިތައް މީހުން އުޅޭނެ..."\n"ގިނަވެގެން ފަންސާސް އަރަބިންހެން ހީވަނީ.." ބަކަރިހުއިހައްޕާ މީހާ ބުނެލިއެވެ.\n"ދެން ކީއްވެ ކަލޭގެ ބަކަރިތައް އަތުލައިނުގަތީ؟ "\n"ސަބަބަކީ އަޅުގަނޑަކީ މުސްލިމުން ސުލްހަ ވި އަވަށެއްގެ މީހަކަށް ވާތީ....." އެމީހާ ބިރުގަންނަގޮތްވިއެވެ.\n"ބަލަން ހުންނާތި. އެ އަރަބިންގެ ދުވަސް ދުއްވާލާފައި ކަލޭމެން ޚިޔާނަތްތެރިންގެ އަވަށްތަކުގައި ހުޅު ޖަހާނަން. ހުރިހާ އެންމެނަށް ސަޒާދޭނަން.." ގައިދަމޫން ރުޅިއައިސްފައި ހަރުކަށިކޮށް ބުނެލިއެވެ.\n"އަޅުގަނޑުމެން ނިކަމެތިންގެ ކޮން ކުށެއްތޯ ތިކަމުގައި އޮތީ. އެފަދަ ކަންތައްތައް ނިންމަނީ ވެރިން. އަޅުގަނޑުމެން ކިޔާނެ އެއްޗެއް އަހާނެ ބަޔަކު ނޫޅޭ..." ބަކަރި ހުއިހައްޕާމީހާ ބިރުން މޭގައި އަތް ޖައްސާ ބާރުކޮށްލަމުން ބުނެލިއެވެ. "އަޅުގަނޑު ސަލާމަތްކޮށްދެއްވާ........"\n"ކަލޭ ދޭ. އެކަމަކު ވެރިން ޚިޔާނާތްވީމަ ވާނެގޮތް ހަލަބުގެ ޝަހަރުންވެސް ފެނިފައިވާނީ.. ކަލޭމެންނަށްވެސް އެކަމާ ކުރިމަތިލާން ޖެހޭނެ." ގައިދަމޫން އެމީހާ ފޮނުވައިލުމުން ފުރާނަ ސަލާމަތްވީކަމަށް ޝުކުރުކުރަމުން ބަކަރިތައް ގޮވައިގެން ކުރިއަށް ހިނގައިގަތެވެ.\nތަންކޮޅަކަށް ދަތުރުކުރިތަނާ ފަރުބަދައެއްގެ ނިވަލަށް އާދެވިއްޖެއެވެ. އެތަނަށް ނުކުމެވުނީ މުނާވިޝްއާއި އޭނަގެ ކުޑަ ލަޝްކަރަށެވެ. އޭނަގެ އަތުގައި ހަނގުރާމައިގެ ދިދަ އޮތްއިރު ލަޝްކަރުގެ ފަހަތުގައި ޖަމަލާއި ހިމާރުތަކަށް އެތައް ސާމާނުތައް އަރުވާފައި ހުއްޓެވެ. ގައިދަމޫންއަށް އެ މަންޒަރު ފެނި އަވަހަށް ސަފުތައް އަތުރާ ހަމަލާދިނުމަށް ތައްުޔާރުވެއްޖެއެވެ. އެ ބޮޑު ލަޝްކަރު ފެނި އަނބުރާ ދާން ހިތަށް އަރާފައިވެސް މުސްލިމުން ފިނޑިވާކަށް ބޭނުމެއްނުވިއެވެ. ނަމަވެސް އެމީހުން ތިބީ ކަންބޮޑުވެފައެވެ.\n"މަގުފޭރޭ އަރަބިންނޭ. ކަލޭމެން ބޭނުންވަނީ ހަގުރާމަތަ؟ ނޫނީ އަމާންދޭނީތަ؟ " ގައިދަމޫން ލަޝްކަރުގެ ކުރިއަށް ނުކުމެ ބާރު އަޑުން ބުނެލިއެވެ.\nމުނާވިޝްއަށް އެ މަންޒަރު ފެނުމުން އޭނަގެ ލަޝްކަރަށް ބަލައިލިއެވެ،\n"އޭ މާތްﷲގެ މަގުގައި ހަގުރާމަކުރާ ކުޅަދާނަ މުޖާހިދުންނޭވެ. އެންމެނަށްވެސް ރޫމީންގެ ލަޝްކަރުގެ ބޮޑުކަން އެބަފެނޭ. ފިލައިގެން ދިޔުމަކީ އެކަށީގެންވާކަމެއް ނޫން. އެކަމަކު އެމީހުންގެ ކުރިމަތީ ނިކަމެތިވެ އަމާން ދިނުމަށްވުރެ ހިތްވަރާއެކު ހަގުރާމަކޮށް ޝަހީދުވެގެން ދިޔުމުން މުޖާހިދުން ބޭނުންވާ ކަންތައް ހާސިލުކުރެވުނީ. އެކަމަކުވެސް މަޝްވަރާކޮށްފައި ގޮތެއް ނިންމާނީ. ތިޔަބޭކަލުންގެ ޚިޔާލަކީ ކޮބާ؟ އަމާން ދޭންވީތަ؟ ނޫނީ ހަގުރާމަ ކުރާނީތަ؟ " މުނާވިޝް އެހިއެވެ.\n"އަޅުގަނޑުމެންގެ ގެދޮރުދޫކޮށް އެތައް މޭލު ދުރުގައި ގަދަފިނީގައި މިތިބީ މާތްﷲގެ ރުއްސެވުން އެދިގެން. މާތްﷲގެ މަގުގައި ހަގުރާމަކޮށް ޝަހީދުންގެ ދަރަޖަ ހޯދުން. އެއަށްވުރެ މާތް ނަސީބެެއް ނުލިބޭނެ. އަޅުގަނޑުމެން އަމާންދޭކަށް ބޭނުމެއްނޫން. ހަގުރާމަކޮށް މަރުވެގެން ދިޔުން ހިތަށް ފަސޭހަވާނެ ފިލައިގެން ދިޔުމަކީ ފިނޑި އަމަލެއް. އަދި އަމާން ދިނުމަކީ މޮޔަކަމެއް. މުޖާހިދުންނަށް އޮތީ ހަގުރާމަކޮށް ކާމިޔާބު ކުރުން ނޫނީ ޝަހީދުވުން.." މުޖާހިދުން އަމާން ދޭން ދެކޮޅުހެދިއެވެ.\nއެ ވާހަކަ އިވުމުން މުނާވިޝް ހިނިތުންވެލިއެވެ. އެލިބުނީ އޭނަ އުއްމީދުކުރި ވަރުގެ ޖަވާބެކެވެ.\n"އަޅުގަނޑު ވަރަށް ހިތްހަމަޖެހިއްޖެ. މަރަކީ ކޮންމެވެސް ދުވަހަކުން ކުރިމަތިވާނެ އެއްޗެއް. ހަގުރާމައިގާ ހިތްވަރުކޮށް މަރުވެގެންދާ ޝަހީދުންގެ ނަންތައް އަބަދުގެ އަބަދަށް މުސްލިމުން ޒިކުރާ ކުރާނެ. އެމީހުންގެ ނަންތައް ތާރީޚުގައި ރަން އަކުރުން ލިޔެވި ދަރިފަސްކޮޅަށް ދާންދެން އެންމެންގެ ދޫ މަތީ ވާނެ. އެނަންތައް ކިޔޭނީ އިއްޒަތާއެކު. ހިތްވަރުގަދަ ބަތަލުންނަކީ އެއީ. މުޖާހިދުންނަށް ޝަހީދެއްގެ ދަރަޖަ ލިބުމަށްވުރެ މަތިވެރި އުފަލެއްނެތް. ދުނިޔޭގައި އެމީހެއްގެ ނަން މަތިވެރިވެ އަދި އާޚިރަތްދުވަހުން އެމީހަކަށް ޖަންނަތުގެ މަތިވެރި ދަރަޖަލިބޭނެ. އިރާދަކުރެއްވިއްޔާ ދެން އަހަރެމެން ބައްދަލުވާނީ ސުވަރުގެއިން..............." މުނާވިޝް ގުރުއާނުގައިވާ އާޔަތެއް ކިޔާދިނުމުން މުޖާހިދުންގެ އުފާވެރިކަން އިތުރުވިއެވެ. ވަގުތުން ﷲއަކްބަރުގެ ކަލިމައިގެ އަޑު ފަޒާގެ ތެރެއަށް އަރައިގެން ދިޔުމައެކު ނޭޒާތައް ދިއްކޮށްގެން ކުރިއަށް ޖެހިލިއެވެ.\nގައިދަމޫން ހީކުރީ މުސްލިމުން ހަތިޔާރު ބަހައްޓާފައި އަމާން ދޭނެކަމުގައެވެ. ނަމަވެސް ހިތްވަރާއެކު ހަގުރާމަކުރަން ފެށުމުން ލިބުނު ހައިރާންކަމާއެކު އަނގަވެސް ހުޅުވުނެވެ. މުސްލިމުންގެ މިހިރަ ހިތްވަރެކެވެ.ނޫނީ ހިސާބަށް ވުރެ މޮޔައީހެއްޔެވެ. އެމީހުން ހިނި އަންނަގޮތްވެސް ވިއެވެ. އެކަކު އަނެކަކަށް ބަލާލަމުން ހީލިއެވެ. ރޫމީން ހައިރާންވެފައި ތިއްބާ މުސްލިމުން ފޯރިއާއެކު އައިސް އެތައް ބަޔަކު އެއްފަހަރާ ބިންމަތި ކޮށްލުމުން ހޭވެރިކަން ވިއެވެ. ގައިދަމޫންވެސް ރޫމީންނަށް ހިތްވަރު ދެމުން ލަޝްކަރުގެ ތެރެއަށް ވަދެގަތެވެ. ހޫނުކަމާއެކު ހަގުރާމަފެށުނެވެ. ކިތަންމެ ވަރަށް ރޫމީން ގަނޑު ކޮށާ ތިރިކުރިޔަސް އެކަކުވެސް މަދުވާހެނެއް ހިޔެއްނުވެއެވެ. މުސްލިމުން ވަށާލާފައި އޮތް ރޫމީން ސައިލެއްފަދައިން އަރައިގެން އަންނަނީއެވެ. މުނާވިޝް ކަނޑީގެ އެތިފަހަރުން އެއްފަހަރާ ދެތިން ރޫމީންގެ ބޯ އުދުއްސާލައެވެ. އެހެންވެ ރޫމީން އޭނަދެކެ ބިރުގަނެ ހިތްވަރު އެލެން ފެށިއެވެ. ގައިދަމޫންއަށް މުނާވިޝްގެ އަތުގައި ދިދަ އޮތްތަން ފެނި އެއީ އެމީހުންގެ ވެރިޔާކަން އެނގުނެވެ. އަދި އޭނަގެ ކުޅަދާނަކަން ފެނިގެން އޭނަ ދުނިޔޭގައި ހުރެގެން މުސްލިމުންގެ ހިތްވަރު ބަލިނުވާނެކަން ވިސްނި ރޫމީންގެ ފަންސާސް މީހުންނާއިގެން ހަމައެކަނި އޭނައާއި ހަގުރާމަކުރަން ފެށިއެވެ. އައިސްފައި ހުރި ފޯރީގައި އެހެން މުސްލިމުންނާއި ދުރަށް ދެވި ރޫމީންގެ ތެރެއަށް ވަދެ އެމީހުން އޭނަ ވަށާލައިފިއެވެ. ރޫމީންގަނޑު ދުރަށް ޖައްސަން އުޅެއުޅެވެސް ހައްތަހާ އޭނައަށް ދަތިވިއެވެ. އެތައް ކަނޑިއެތިފަހަރުތަކެއް އޭނަގެ ގަޔަަށް އަރާ ޒަޚަމްވެއްޖެއެވެ. ޒަޚަމްތަކުން މާ ގިނައިން ލޭ ފޭބުމުގެ ސަބަބުން ވަރުހުސްވެއްޖެ އަސްމަތީ އިނދެވޭވަރެއްވެސް ނޫނެވެ. ވަށައިގެން އޮތީ ދުޝްމިނުންތަކެވެ. ވަރުބަލިވެފައިވާ ވަރުން އައްޑަން އުފުލައިލާނެ ވަރެއްވެސްނެތެވެ. ހުރިހާ ކަނޑި އެތިފަހަރެއް ހުރަހެއް ނެތި އަރަމުން ދިޔައީ އޭނަގެ ހަށިގަނޑަށެވެ. މުނާވިޝް އުޑާއި ދިމާލަށް ބަލައިލަމުން ދުޢާކުރިއެވެ. އެއާއެކު އަސްމައްޗަށް އޭނަ ދެމިއްޖެއެވެ.\nއެމަންޒަރު ފެނުމުން ގައިދަމޫން އޭނަގެ ކަނޑިން ހޫރާލި ބާރު އެތިފަހަރު މުނާވިޝްގެ ބޯ ކަނދުރާއާއި ވަކިކޮށްލައިފިއެވެ. ނޭޒާއެއްގައި އެ ބޯ އުފުލައިލައިފިއެވެ.\nމުސްލިމުން ހިތްވަރާއެކު ހަގުރާމަ ކުރަމުން ދިޔައިރު އެކަކު އަނެކަކުގެ ހާލު ބަލައިލާނެ ފުރުސަތެއް ނުލިބުނެވެ. ހައްތަހާ އުޅުނީ ވަށައިގެން އަންނަ ރޫމީންތައް ގަތުލުކުރުމާއި ދިފާއުވުމުގައެވެ. ކުއްލިއަކަށް ރޫމީންތައް އުފަލުން ހަޅޭއްލަވައިގަތް އަޑަށް ބަލައިލިއިރު ފެނުނީ ހިތްފަޅައިގެންދާ ފަދަ މަންޒަރެކެވެ. އެމީހުންގެ ވެރިޔާ މުނާވިޝްގެ ބޯ ނޭޒާއެއްގެ ކުރީގައެވެ. އެއާއެކު ހިތްވަރު ބަލިވެ ހަގުރާމަ ކުރާނެ ވަރެއްނެތި ފިލައިގެން ދާނެ މަގެއް ހޯދަން ފަށައިފިއެވެ. ލިބުުނު ދަނޑިވަޅުގައި އަރަބި މުޖާހިދުންގެ ވިއްސަކަށް އަސްވާރުން އަސްތަކުގައި ބާރުބާރަށްގޮސް ރޫމީންނަށް އަތުނުވެ ދުރަށް ހިގައްޖެއެވެ.\nގައިދަމޫން އުފަލުގެ ކޮޅެއް ނެތެވެ.\n"މި ޖާހިލު އަރަބިން ތިމާމެން ވަރުގެ ހިތްވަރުގަދަ ބަޔެއް ނެތްކަމަށް ހެދިގެން އެބައުޅޭ. އަދި ރޫމީންނަކީ ފިޑިންކަމުގައި ކިޔަމުން އެބައުޅޭ. މިފަހަރު އެއީ ކުށްހީއެއްކަން އެނގިއްޖެ. ދެން ދުވަހަކު ރޫމީންނަކީ ފިޑިންނޭ ބުނާކަށް ނުކެރޭނެ. ހިނގާ ދަމާ. މުސްލިމުން ބަދަލު ހިފަން ނާންނަނީސް ސާމާނުތައް ހިފައިގެން ފަރުބަދަ ތަކުގެ ތެރޭ ފިލައިގެން ތިބޭނީ. މިރޭ ކިއްލާއަށް ދާނީ......"\nމުސްލިމުން ކާނާއާއި ސާމާނުތައް އަރުވާ ބަރާކޮށްފައި ހުރި ޖަމަލުތަކާއި ހިމާރުތަކާއިގެން ގޮސް އެމީހުން ފަރުބަދަ މައްޗަށް އަރައިފިއެވެ.\nއުޑުމަތި ސާފު ވިލާގެ އަސަރު ނެތް ދުވަހެއްކަމުން އަވި ނިކަން ގަދައެވެ. ފަރުބަދަމަތީގެ ހިލަތަކުން އާވިއަރާފަދައެވެ. މުނާވިޝްގެ ލަޝްކަރުން ސަލާމަތްވި މީހުން ބާރު ބާރަށް އަސް ދުއްވާފައި ގޮސް ލަޝްކަރާއި އަރާ ހަމަވީއިރު އަބޫއުބައިދާ ހުންނެވީ އުސްފަސްގަނޑެއްގެ މަތީގައި އެ މަންޒަރު ބައްލަވާށެވެ. އެކަލޭގެފާނު ޚާލިދުއާއެކު އެމީހުންނާއި ދިމާލަށް ހިންގަވައިގެންފިއެވެ. ކަމެއް ގޯސްވެއްޖެކަން އެނގިވަޑައިގެން އަބޫއުބައިދާ ހިތާމަފުޅުކުރެއްވިއެވެ. މުސްލިމުންނަށް މުސީބާތެއް ޖެހިވަޑައިގަތީކަން އެނގިވަޑައިގަންނަވާ ދުޢާފުޅުކުރެއްވިއެވެ. މުސްލިމުންނަށް އޮތީ ކެތްކުރުމެވެ. ހަގުރާމައިގާ ބައެއްފަހަރު ބަލިވެ ނާކާމިޔާބީއާއި ކުރިމަތިލާން ޖެހޭނެއެވެ. އެކަމަކު އާޚިރުގައި ނަސްރު އޮތީ މުސްލިމުންނަށެވެ. އެންމެ ފުރަތަމަ އެހިސާބަށް އާދެވުނީ ޔައުގޫބުއަށެވެ.\n"ޔައުގޫބު ކިހިނެއް ވީ؟ ކޮބާ އެހެން މީހުން؟ " އަބޫއުބައިދާ އެއްސެވިއެވެ.\n"އަޅުގަނޑުމެންގެ ވެރިޔާ ޝަހީދުވެއްޖެ. ތިރީސް މުޖާހިދުންވެސް ޝަހީދުވީ. އަޅުގަނޑުމެންގެ ސާމާނުތައްވެސް ފޭރިގެންފި....."\n"މުސްލިމުންނަށް ހަމަލާދިނީ ކޮންބަޔެއްތަ؟ " އަބޫއުބައިދާ އެއްސެވިއެވެ.\n"އަޅުގަނޑުމެން ކާބޯތަކެއްޗާއިގެން އަންނަނިކޮށް ކުއްލިއަކަށް ރޫމީންގެ ބޮޑު ލަޝްކަރެއް މައިދާން ފުރާލާފައި އޮތްތަން ފެނުނީ. އަޅުގަނޑުމެންގެ ވެރިޔާއާއެކު ހިތްވަރާއެކު ހަގުރާމަކުރަމުން ދަނިކޮށް އޭނަ ޝަހީދުވީ. އަޅުގަނޑުމެންނަށް އެ މަންޒަރު ފެނުމުން ހިތްވަރު ބަލިވެ ފިލާން ދުވުނީ. އެމީހުންގެ ވެރިޔަކަށް ހުރީ ފަލަ ރޫމީއެއް..." ޔައުގޫބު މޮޅިވެރިކަމާއެކު އެ ހާދިސާ ހިގިގޮތް ކިޔާދިނެވެ.\n"ހިތާމަހުރި. އެކަމަކު ކިއްލާ ހިސާރަކޮށްގެން ތިއްބާ ރޫމީންނަށް ކިއްލާއަކުން ބޭރަށް ނުނިކުމެވޭނެ. ވީއިރު ތިމީހުން އައީ ކޮންތާކުންތަ." އަބޫއުބައިދާ ފިކުރުފުޅު ބޮޑުވިއެވެ.\nއޭރު ސަލާމަތްވީ އެހެން މުޖާހިދުންވެސް އަރާ ހަމަކޮށްފިއެވެ.\n"އެމީހުން އައިތަނެއް އަޅުގަނޑުމެންނަކަށް ނޭގޭ..."\n"އަހަރެމެންނާ ސުލްހަ ވީ މީހުން ޚިޔާނާތްތެރި ވީ ބާ......އެހެންވެއްޖެއްޔާ އިބުރަތަކަށް ފުދޭވަރުގެ ސަޒާއެއް ދޭނަން..." އަބޫއުބައިދާ ޚާލިދުއަށް ބައްލަވާލެއްވިއެވެ." މިއިވުނު ޚަބަރުން ހިތްދަތިކަން ލިބިއްޖެ. ކިއްލާ ހިސާރަކޮށްފައި އޮތްވާ ރޫމީން އައި ގޮތެއް ނޭގުނު. ސުލްހަވެގެން ތިބި މީހުންގެ ފަރާތުން އައި ހަމަލާއެއްކަމަށްވެސް ވެދާނެ. އެމީހުންގެ ޖާސޫސުން ވެސް ލަޝްކަރުގައި އެބައުޅޭ. އަހަރެމެންގެ ހުރިހާ މައުލޫމާތެއް އެމީހުން ރޫމީންނަށް އެބަ ފޯރުކޮށްދޭ. ކޮންމެ ގޮތެއް ވިޔަސް އެކަމާ ހުރެ ތިރީސް މުޖާހިދުން ޝަހީދުވެއްޖެ. ގެނައި ހުރިހާ ކާބޯ ތަކެއްޗެއް އެމީހުން ފޭރިގެންފި. ކަލޭގެފާނު ވަޑައިގެން އެމީހުންގެ ފަރާތުން ބަދަލު ހިއްޕަވާ..." އަބޫއުބައިދާ ވިދާޅުވިއެވެ.\n"ލައްބަ ހަމަ މިހާރު މިދަނީ.."\nޚާލިދު ފޭލިގެއަށް ވަދެވަޑައިގެން ހަގުރާމައިގެ ހެދުންކޮޅު ތުރުކުރައްވާ ދަހަނާ އަޅުއްވައިގެން އަސްމައްޗަށް ސަވާރުވެ ވަޑަައިގެންފިއެވެ. އަބޫ އުބައިދާއަށް އެ މަންޒަރު ފެނިވަޑައިގެން އަހުގެ ކައިރިއަށް ވަޑައިގަތެވެ.\n"ކަލޭގެފާނު އެންގެވި ކަންތައް ކުރަން.."\n"އެކަނިމާ އެކަނި؟ " އަބޫއުބައިދާ ހައިރާންފުޅުވިއެވެ.\n"އެއީ ބޮޑު ލަޝްކަރެއް. އެކަނި ވަޑައިގަންނަވާނެކަމެއް ނެތް.."\n"އެންމެ ހާހެއްހާ މީހުން ބަލިކުރުމަކީ އިރާދަކުރެއްވިއްޔާ އެއްވެސް ކަމެއްނޫން...." ޚާލިދު ވިދާޅުވިއިރު ކަދުރު އޮށެއް ފަރިއްކުޅުއްވަން ހުރި ޟިރާރުވެސް ޚާލިދުއާއި ކައިރިއަށް ޖެހިވަޑައިގެންފިއެވެ.\n"އަޅުގަނޑު ބައިވެރި ކުރައްވާ. ދެމީހުންނަށް ތިކަން ވާނެ..." ޟިރާރު ވިދާޅުވިއެވެ.\n"ނޫން. ފައްސަތޭކަ މުޖާހިދުން ގެންދަވާ." އަބޫއުބައިދާ ވިދާޅުވިއެވެ.\n"އެވަރު މާ ގިނަ..."\n"އެންމެ ރަގަޅު ތިންސަތޭކަ." އަބޫއުބައިދާ ނިންމެވިއެވެ.\nޟިރާރު ފޭލިގެއިން ނުކުމެވަޑައިގެންނެވީ ނޭޒާއެއް ހިއްޕަވައިގެންނެވެ. ހަމައެކަނި ހަރުވާޅުގައެވެ. ދަހަނާކޮޅެއްވެސް އަޅުއްވާކަށް ބޭނުންފުޅެއްނުވެއެވެ. ފުންމައިގެން އަރާ ވަޑައިގަތީ އޭނަގެ އަސްކޮޅަށެވެ. "އެމީހުންގެ ވެރިކަލޭގެ ބޯ މި ނޭޒާގެ ކުރީގައި ޖަހައިގެންނޫނީ ހިތަށް ހަމަޖެހުމެއް ނުލިބޭނެ...."\nޚާލިދު ހިނިފުޅުވަޑުވައިލެއްވިއެވެ."އަޅުގަނޑުގެ މިކަނޑިން އެކަލޭގެ ބޯ ކަނޑާލީމަ ކަލޭގެފާނު ދެން އޮތް ބައި ފުރިހަމަ ކުރައްވާ...."


SunOnline: Mi mas thereby Eydhafushin furi meehun Quarantine vaan angaifi\nމިމަސް ތެރޭ އޭދަފުށިން ފުރި މީހުން ކަރަންޓީންވާން އަންގައިފި\nމުހައްމަދު މުޒައްޔިން ނާޒިމް 23 Apr 2021, 10:34\nބ. އޭދަފުށީ މަގެއް މަތިން - ފޮޓޯ/ އޭދަފުށި ޓައިމްސް\nބ. އޭދަފުށީން ކޮވިޑް-19ގެ ގިނަ ކޭސްތަކެއް ފެނިފައިވާތީވެ، މި ހިނގާ އެޕްރީލް މަސް ތެރޭ އެރަށުން ފުރި އެންމެން ކަރަންޓީން ވުމަށް އެޗްޕީއޭއިން އެދެފި އެވެ.\nއެޗްޕީއޭއިން މިއަދު ބުނީ، އޭދަފުށީ ކޮވިޑް ކޭސްތަކާ ގުޅިގެން އެޕްރީލް އެއް ވަނަ ދުވަހުގެ ފަހުން އެ ރަށުގައި އުޅުމަށްފަހު، އަތޮޅު ތެރޭ އެހެން ރަށަކަށް ގޮސްފައިވާ ފަރާތެއްވާނަމަށް އެކަން ލަސްނުކޮށް، އެރަށެއްގެ ހޮސްޕިޓަލް/ސިއްހީ މަރުކަޒަށް އެންގެވުމަށް އެދޭ ކަމަށެވެ.\n"އަދި މިތާރީހް [އެކެއް އެޕްރީލްގެ] ފަހުން ބ. އޭދަފުށިއަށް ގޮސްފައިވާ ފަރާތެއްވާނަމަ، އޭދަފުށިން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިއްބެވުމަށް ދަންނަވަން" އެޗްޕީއޭއިން ބުންޏެވެ.\nއެޗްޕީއޭއިން ބުނީ، 10 ދުވަސް ހަމަވެފައިވާ ފަރާތްތަކުން ކޮވިޑަށް ޓެސްޓްކުރަން ވާނެ ކަމަށެވެ. އަދި އެ ރަށެއްގެ ހެލްތު ސެންޓަރުން ނުވަތަ ހޮސްޕިޓަލުން މިފަރާތްތަކުގެ ސާމްޕަލް ނެގުމުގެ އިންތިޒާމު ހަމަޖައްސަންވާނެ ކަމަށް ވެސް އެޗްޕީއޭ އިން ބުންޏެވެ.\nއެ މުއްދަތުގައި އޭދަފުށިން މާލެއަށް އައިސްފައިވާ ފަރާތްތަކުން މާލެހިޔާ ކައިރީގައި ހުންނަ ފްލޫ ކްލިނިކް، ހުޅުމާލޭ ފްލޫ ކްލިނިކް، އަދި ވިލިމާލޭ ފްލޫ ކްލިނިކަށް ގޮސް ސާމްޕަލް ނެންގެވުމަށް އެޗްޕީއޭއިން ބުންޏެވެ.\nނަތީޖާ ނެގެޓިވްވި ކަމުގައި ވިޔަސް އޭދަފުށިއިން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިއްބެވުމަށާއި، އެރަށަށް ކުރެއްވި ދަތުރުގެ މައުލޫމާތު 1676އަށް ހިއްސާކުރެއްވުމަށްވެސް އެޗްޕީއޭއިން ވަނީ އެދިފަ އެވެ.\nކޮވިޑުގައި އިތުރު މީހަކު މަރުވެއްޖެ، މިއަދުގެ ދެވަނަ މަރު\nއޭދަފުށީ ކޭސްތައް 123 އަށް، ރެންޑަމް ސާމްޕަލް ނަގަނީ\nއޭދަފުށިން ޕޮޒިޓިވްވި މީހުންގެ އަދަދު 99 އަށް އަރައިފި


ވާހަކަ : ހުވަފެންތައް\nއައިޝާ ގެ ކޯލްތައް އަންނަލެތް ގިނަކަމުން ކަންބޮޑުވެގެން އަދުހަމް ގެއަށް ދިޔައެވެ. ސިޑިން މައްޗަށް އެރެވުނުއިރު މީހާ ހުރީ މާނޭވާ އަރާފައެވެ. ބޮލަށް އެނބުރުން އަރާހެން ހީވެގެން ގޮސް ސޯފާއަށް ވެއްޓިގަތެވެ. ސޯފާ ކުރިމަތީގައި ބަހައްޓާފައިހުރި މޭޒަށް ދެފައި އަރުވައި ދަމާލިއެވެ.\n"ކިހިނެތްވީ އަނެއްކާ؟ ތަނަކަށް ތަދުވީތަ؟" ވަރަށް ބާރަށް ބުނިއަޑު އިވުނެވެ. ކުރިމަތީގައި ހުރީ އައިޝާ އެވެ. އަދުހަމް އަށް ލިބުނީ ކުއްލި ސިހުމެކެވެ. މޭޒުމަތީގައި ބާއްވާފައިއޮތް ދެފައި ތިރިކޮށްލިއެވެ.\n"މި ބާސްކެޓް ބޯޅައެއްގެ ޕްރެކްޓިސް އާހެދި ހުވާ މިބުނީ މިއޮތީ ބޮޑު-" އަދުހަމް ބުނަން އުޅުނު ބަސް މެދުކަނޑާލިއެވެ.\nއަދުހަމްގެ ކުރިމަތީގައި ހަށަމަށް އަތް ނަގައިގެން ހުރީ އައިޝާ އެވެ. އެތައް ހަފުތާއެއް ފަހުން މިއަދު އައިޝާ އެހުރީ ރަނގަޅަށެވެ. މުޅިން ނޯމަލް ކޮށެވެ. އޭނާ ލައިގެން ހުރީ ނޫކުލައިގެ ޓީޝާޓަކާއި ޖީންސެކެވެ. އިސްތަށިގަނޑު ހުރީ ރީތިކޮށް އޮމާންކޮށްފައެވެ. މޫނުގައި ކޮންމެވެސް ވަރަކަށް މޭކަޕްގެ އަސަރުވެސް ފެންނަން ހުއްޓެވެ. ލޯމަތިން މިފަހަކަށް އައިސް ފެންނަން ހުންނަ 'ދުޅަކަމެއް' ވެސް އެހާބޮޑަށް ފާހަގައެއް ނުވެއެވެ.\nތެދުވަމުން، އަދުހަމްގެ ދެލޯ އުނގުޅާލިއެވެ. ލިބިފައިހުރި ހައިރާން ކަމުންނެވެ. "އައިޝާ ތިހުރީ އަނެއްކާ ހަމައިގަތަ؟"\n"ކީކޭ؟ އަހަރެން ނިދަން ލާން ގެންގުޅޭ ހުރިހައި އެއްޗެއް ދާވެފަ ހުރީމައޭ މި އެއްޗެހި މިގަޑީގަ ލައިގެން މިހުރީ." އިސްތަށިގަނޑުގައި އަތުން ފުނާ އަޅަމުން، މޭޒުގެ އެއް ކަނުގައި އިށީންނިއެވެ. އިސްދަށަށް ޖަހައިލަމުން އަތުގައި އޮތް ކެވެލިކޮޅާއި ކުޅެންފެށިއެވެ.\nއައިޝާއަށް އޭނާގެ އެއްބަނޑު އެއްބަފާ ކޮއްކޮ އާއި ބޭނުން ޓޮޕިކަކަށް ވާހަކައެއް ދައްކަން ފެށުން އެއީކީ އެހައި ބޮޑުކަމެއް ނޫނެވެ. އުނދަގޫކަމެއް ނޫނެވެ. އަދުހަމް އަކީ އެހައި ވިސްނުންތެރި، އޭނާއަށް އަޅައިލައި ކުއްޖަކަށް ވާނެކަމަށް މީގެ ކުރިން އޭނާ ހިއެއް ނުކުރެއެވެ. އަދި ފްރީކޮށް ކޮންމެފަދަ ވާހަކައެއްވެސް ދައްކައިލެވިދާނެ ކުއްޖެއް ކަމަށް ހިއެއް ނުކުރެވެ އެވެ. ނަމަވެސް އައިޝާ އެއްމެ ހިތްދަތިވި ދުވަސްކޮޅު އަދުހަމްގެ ފަރާތުން ފެނިގެން ދިޔައީ ހީވެސް ނުކުރާހާ ރަނގަޅު ބަދަލެކެވެ.\n"އަހަރެން ދައްތަ ކައިރީގަ ވާހަކައެއް ބުނަންވެފަ އެބައޮތް." އަދުހަމް ވަރަށް ޖެހިލުންވެ އިނދެ ބުންޏެވެ.\nއަދުހަމް ބުނަން އުޅުނު ވާހަކަ ބުނެ ނުނިމިގެން އުޅެނިކޮށް އައިޝާ ވާހަކަދައްކަން ފެށިއެވެ. "މަށަށް އެނގޭ. ކޮންމެހެން އެކަން ފޮރުވަން އުޅުމުގެ ބޭނުމެއްނެތް، އަހަރެން ކައިރީ މަލީޝާ އެ ވާހަކަތައް ކިޔައިދީފި."\nކުއްލިއަކަށް އަދުހަމް ކޮޅަށް ދެތުވިއެވެ. ގޮށްމުށް ކަވާފައި ފާރުގައި ބޮނޑިއެއް އަޅުވައިލިއެވެ. "ޑޭމް. އޭނައަށް އެނގޭތަ؟ އައި އޭމް ސޯ ސޮރީ ސިސް. އައި މޭޑް އަ ހިއުޖް މިސްޓޭކް. އެރޭގަ އަހަންނަށް ހުރެވުނީ ޖައްސައިގެން. ދެން އޭނަ-"\nއައިޝާ، އަދުހަމް އާއި ކައިރިއަށް ޖެހިލިއެވެ. "ކީކޭތަ ތި ކިޔަނީ؟ ކުރީ ރޭގަ އޭނައާއެކު ކެފޭގަ އިނީމެއްނު؟" އަދުހަމްގެ ކޮނޑުގައި ހިފައި އައިޝާ އާއި ދިމާއަށް އަނބުރާލަމުން ބުންޏެވެ.\nއައިޝާ ގެ ޖުމްލަ ފުރިހަމަ ވުމުން އަދުހަމް އަށް ފުން ނޭވައެއް ބޭރުކޮށްލެވުނެވެ. އަދުހަމް އަށް ކުރެވުނީ ސިކުނޑި ސުމަކަށް ދާން އުޅޭކަހަލަ އިޙްސާސެކެވެ.\n'ދައްތަ އެ ދައްކަނީ ކުރިންރޭ އަހަރުން ކެފޭއަށް ދިޔަވާހަކަދޯ. އަހަރެން މި ހީކުރަނީ އެ،.... އަނެއްރޭގެ ވާހަކަ ކަމަށް.' އަދުހަމް ބޮލުގައި އަތުން ހިފަހައްޓަމުން ސޯފާގައި އިށީންނިއެވެ. ހަމަ އެއާއެކު ސޯފާމަތީގައި ބާރަށް ޖެހިއެވެ.\n'އަދުހަމް. ކިހިނެތްތަ ވެގެން ތިއުޅެނީ؟ މަލީޝާގެ ވާހަކައެއް ނޫންތަ އަދޫ ތި ދައްކަނީކީ؟"\nއައިޝާ ގެ ސުވާލު އިވިފައި އަނެއްކާވެސް އަދުހަމް އަށް ތެޅިގަނެވުނެވެ. "އައިޝް. އަހަރެން އެރޭ." އަދުހަމްގެ ހިތް ބާރަށް ތެޅެމުންދާ އަޑު ޚުދު އޭނާއަށް އިވެންފެށި އެވެ.\n"އަހަރެން ދުށިން ޝިފާ. މިބުނީ ޝިފާ ގެއްލުނު ރޭގަ އަހަރެން އޭނަ ދުށިން. މަގޭ ފްރެންޑުންނާއެކު ޕާޓީކޮށްފަ، ޖައްސަން ތިބެފަ އަހަރެން އަންނަނިކޮށް އޭނަ އަހަރެންގެ ބޯކޮޅު ބަލަމުން ފަހަތުން އަޅުވާލައިގެން އައީ." އަދުހަމް ގެ އަތުން ނިތްކުރީގައި ބާރަށް އަތް އުނގުޅަން ފެށިއެވެ. "އޭނަ އުޅުނީ ގަދަކަމުން އަހަންނާ ކިސް ކުރަން. އަހަރެން އޭނަ ދުރަށް ކޮއްޕާލިން. ޝިފާ ގާތަށް ވަރަށް ބޮޑަށް ރުޅިއައި. ދެން އޭނާ ތަނެއް ދޮރެއް ނުބަލައި އަހަރެން ގައިގަ ތަޅަން ފެށީ. އަހަރުމެން ދެމީހުން ވަރަށް ގަދަޔަށް ޒުވާބުކުރިން އެރޭގަ." އަދުހަމް ދެލޯ މަރައިލިއެވެ. ސޯފާގައި ބޯޖަހަމުން މޫނު ފޮރުވިއެވެ.\n"އެއްމެ ރަނގަޅު. ތި ދެމީހުން ކިތައްމެ ރުޅި އައިސްފަ ތިއްބަސް، އަދޫ އެތަނުން ދުރަށް ދިޔައިރު، ވޯޒް ޝީ އޯކޭތަ؟" އަދުހަމް ގެ ބޮލުގައި ފިރުމާލަމުން އައިޝާ އެހިއެވެ.\n"އޮފް ކޯޒް ޝީ ވޯޒް މޯރ ދެން އޯކޭ. އެނގެއެއްނު ޝިފާގެ ގޮތް. އަސްލު އަހަރެން ހީކޮށްގެން ހުރީ އޭގެ އަނެއް ދުވަހު ސިސް ކައިރީގަ މިވާހަކަ ބުނަން. އެކަމަކު ދެން އޭނާ-"\nއަދުހަމް ދެއްކި ހުރިހައި ވާހަކައެއް އައިޝާ އަޑުއެހިއެވެ. އައިޝާ އަދުހަމް ކައިރީ ކުރަން ބޭނުން އެތައް ސުވާލެއް ބޮލުތެރޭގައި ފުނިޖެހެމުން ދިޔަޔަސް އޭނާ ބޭނުންވީ އެ ސުވާލުތައް އެހެން ވަގުތެއްގައި ކުރުމަށް މަޑުކޮށްލުމަށެވެ.\nއަދުހަމް އާއި ދިމާއަށް އައިޝާ ބަލަން އިނެވެ. ވިސްނަމުންނެވެ. ވިސްނަމުން ދިޔައީ އޭނާއަށް ފެންނަ ހުވަފެންތަކުގެ ވާހަކަ އަދުހަމް ކައިރީގައި ކިޔައިދޭނީތޯ ނުވަތަ ކިޔައިނުދީ މަޑުކޮށްލާނީތޯ އެވެ.\n"އަދޫ. އަހަރެންވެސް އަދޫ ކައިރީގަ ވާހަކައެއް ޝެއަރކޮށްލަން ބޭނުން."\nއަދުހަމް އިސްއުފުލައިލިއެވެ. އަޑުއެހުމަށް ޝައުޤުވެރިކަން ހުރުމުން ކުރިއަށް ޖެހިލިއެވެ.\n"އަހަންނަށް ހުވަފެނެއް ފެންނަނީ. އެ ހުވަފެނުން ފެންނަނީ ޝިފާ އަށް ނުރައްކަލެއް ކުރިމަތިވެގެން އުޅެނިކޮށް. އަހަރުމެންނަށް އެ ހުވަފެނުގަ ތިބެވެނީ ނުވެސް ދަންނަ ތަނެއްގަ." އައިޝާ އަށް ފެންނަ ހުވަފެން ކިޔައިދޭން ހަމަ ފެށުމާއި އެކު އޭނާ ހުއްޓުވޭތޯ އަދުހަމް މަސައްކަތް ކުރިއެވެ. ނަމަވެސް އައިޝާ ގެ ވާހަކަތައް މެދުކަނޑައިނުލައި ކުރިއަށް ގެންދިޔައެވެ. "އަހަންނަށް މި ހުވަފެން ފެންނަން ފެށީ ޝިފާ ގެއްލުނުފަހުން. ދެން އަނެއްކާ އީތަން ގެއްލުނުފަހުން، ހަމަ އެކަހަލަ ހުވަފެނަކުން އީތަން ވެސް ފެންނަން ފެއްޓި. ކޮންމެ ފަހަރަކުވެސް އެ ހުވަފެން ފެންނަނީ ހަމަ އެއްގޮތަކަށް. އެއްމެ ތަންކޮޅެއްވެސް ބަދަލެއް ނުވެ. އެ ހުވަފެނުން އެއްމެ ބިރުގަންނަ ތަންކޮޅަކީ ބިމުން އަރާ އަތެއް ފެންނާތީ."\n"ބިމު އަޑިން އަތެއް އަރައި ބިމު ތެރެއަށް ޝިފާ ދަމައިގަނެގެން ގެންދާތީ ދޯ!" ހައިރާންވެ އިނދެ އަދުހަމް ބުންޏެވެ.\nއައިޝާއަށް ހީވީ ގައިގައި ކަރަންޓް ޖެހުނުހެންނެވެ. މުޅި މީހާގެ ގަޔަށް ވަރުގަދަ ހީރޯޅިއެއް އަރައިގެން ދިޔައެވެ. "ކިހިނެތް އަދޫ އަށް ތިކަން އެނގުނީ؟"\n"އަހަންނަށްވެސް ހަމަ ތި ހުވަފެންތައް، ހަމަ ތިގޮތަށް ފެންނަތާ ދުވަސްކޮޅެއް ވެއްޖެ!!!"


އެންމެ މިރު ބްރައުނީސް ތައްޔާރު ކުރާނެ ގޮތް | Sandhaanu\nއެންމެ މިރު ބްރައުނީސް ތައްޔާރު ކުރާނެ ގޮތް\nއެންމެ މީރު ބްރައުނީސް ތައްޔާރު ކުރާނެ ގޮތް! މިއީ ވަރަށް ފަސޭހައިން ގޭގައި ތައްޔާރު ކޮށްލެވިދާނެ އެއްޗެކެވެ.\nބްރައުނީސް ތައްޔާރު ކުރުމަށް ބޭނުންވާ ތަކެތި:\nފިހާރަތަކުގައި ވިއްކަން ހުންނަ ބްރައުނީ ފަދައިން މި ބްރައުނީ ބަަހައްޓަން ބޭނުންވާނަމަ ބޭނުންކުރަން ޖެހޭނީ ގްރެނިއުލޭޓެޑް ހަކުރާއި، ގޮދަން ފުށާއި، ލޮނު އަދި ޗޮކުލެޓް ޗިޕްސް އެވެ. އެއަށްފަހު މި އެއްޗެހި އެއްކޮށްލާށެވެ:\n2 ބިސް + ފެން – ކުޑަ ފެން ފޮދަކާއި އިތުރު ބިހެއް އެއްކޮށްލުމުން، އެއްވެސް ކެމިކަލަކާ ނުލާ އިސްތިހާރު ތަކުގައި ދައްކާ ބްރައުނީސް ފަދައިން ތެތްކޮށް ހުންނާނެއެވެ. އަދި މިރެސިޕީގައި ބޭކިންގް ޕައުޑަރ ނުހިމެނޭތީ، ރަނގަޅަށް ފިހެވިގެން ދިއުމަށް ބިސް ބޭނުން ވާނެއެވެ.\nމުގުރާފަ ހުންނަ ހަކުރު – ފިހާރަތަކުގައި ވިއްކަން ހުންނަ ބްރައުނީސް ފަދައިން މި ބްރައުނީސް ތައްޔާރު ކުރުމުގެ ސިއްރަކީ މިއީ އެވެ! މުގުރާފައި ހުންނަ ހަކުރުގައި ހުންނަ ޒުވާރި ފުށުގެ ސަބަބުން އެއްވެސް ކެމިކަލަކާ ނުލައި ފުށްގަނޑު ބޯވެގެންދެއެވެ.\nފޮނިނުކޮށް ހުންނަ ކޮކޯ ޕައުޑަރ – އެންމެ ރަނގަޅު ވާނީ ހާޝީސް ސްޕެޝަލް ޑާރކް ޑަޗް-ޕްރޮސެސްޑް ކޮކޯ ޕައުޑަރެވެ. (އަހަރެން ބޭނުން ކުރީ ހޯލް ފުޑްސް 365 ކޮކޯ ޕައުޑަރެވެ.) ކޮކޯ ޕައުޑަަރުގައި ގަނޑުތައް ހުރެއްޖެނަމަ ފުރާނާލުން ވަރަށް މުހިންމެވެ.\nތެޔޮ – ގިނަ ރެސިޕީ ތަކުގައި ބޭނުން ކުރަނީ އަންސަލްޓެޑް ބަޓަރެވެ. ނަމަވެސް މި ރެސިޕީގައި ބޭނުން ކުރާނީ، ވިއްކަން ހުންނަ ބްރައުނީސް ފަދައިން ކަނޯލާ ތެލެވެ. ނުވަތަ ޒައިތޫނި ތެޔޮ ވެސް ބޭނުން ކުރެވިދާނެއެވެ.\nވެނީލާ އެސެންސް – ސައިސަމުސަލެއްގެ ދެބައި ކުޅަ އެއްބައި ވެނީލާ އެސެންސް އަޅާލުމުން ވަރަށް މީރުވާނެއެވެ.\nމި ހުރިހާ ބައިތަކެއް އެއްކޮށްލުމަށް ފަހު ފިހެލުމުން ބްރައުނީސް ތައްޔާރު ކޮށްލެވުނީ އެވެ. މިއީ އެހާ ވެސް ފަސޭޭޭޭޭހައިން ތައްޔާރު ކޮށްލެވޭ މީރު އެއްޗެކެވެ.


Guatemala Ge Farubadhaigai Ithuru Govumeh Govai Alifaanuge Nurahkaa2Guna Ah - Vaguthu\nގުއަޓެމަލާގެ ފަރުބަދައިގައި އިތުރު ގޮވުމެއް ގޮވައި އަލިފާނުގެ ނުރައްކާ ދެގުނައަށް\nއެމެރިކާގެ މެދުތެރޭގެ ޤައުމެއް ކަމަށްވާ ގުއަޓެމަލާގެ ބިޔަ އަލިފާން ފަރުބަދައިގައި އިތުރު ގޮވުމެއް ގޮވައި އެ ސަރަޙައްދުގެ ގިނަ ބަޔަކަށް ނުރައްކާ ބޮޑުވެއްޖެއެވެ.\nގުއެންޓެމާލާގެ "ވޮލްކަން ޑީ ފުއޭގިއޯ" ގޮވައި މިހާތަނަށް 72 މީހަކު މަރުވެގެން ރިޕޯޓްކޮށްފައިވާއިރު، އެންމެ ފުރަތަމަ މި ފަރުބަދައިގައި ބާރުގަދަ ގޮވުމެއް ގޮވާފައިވަނީ މިދިޔަ އާދީއްތަ ދުވަހުގެ ވަގުތެއްގައެވެ. ކުއްލި ގޮތަކަށް މި ފަރުބަދަ ގޮވަން ފަށައި ހިނގި ހާދިސާގައި ގިނަ ބަޔަކު ޒަޚަމްވެ އެތައް ބަޔަކު ވީނުވީއެއް ނޭނގި ވަނީ ގެއްލިފައެވެ.\nމި ހާދިސާ ހިނގާފައިވަނިކޮށް، އަނެއްކާވެސް ފަރުބަދައިގައި އިތުރު ބާރުގަދަ ގޮވުމެއް ގޮވައި، މީގެ ކުރިން އަލިފާނުގެ އަސަރު ކޮށްފައިނުވާ، އެ ފަރުބަދައިގެ ދެކުނު ފަރާތަށް އަލިފާން ފައިބަމުންދާއިރު، ބޮޑެތި އަލިފާނުގެ ކޯރުތައް އުފެދިފައިވާ ކަމަށް ރިޕޯޓްތައް ބުނެއެވެ.\nމިހާތަނަށް މި ފަރުބަދަ ގޮވުމުން، އެކަމުގެ އަސަރު އެޤައުމުގެ 1.7 މިލިއަން މީހުނަށް ކޮށްފައިވާއިރު، ތިންހާހަށްވުރެ ގިނަ މީހުން ވަނީ ރައްކާތެރި ސަރަޙައްދުތަކަށް ބަދަލުކޮށްފައެވެ. މިއިން ބައެއް މީހުން ދިރިއުޅެމުންދިޔަ ގެދޮރު އެ ސަރަޙައްދުގައި ހުރިއިރު، އަލިފާން ފަރުބަދަ ގޮވައިގެން ހިނގި ހާދިސާއަށްފަހު މިހާރު އެ ގެތައް ހުރީ ފަރުބަދައިން ފޭބި ހިލަތަކުގެ ދަށުވެ ވަޅުލެވިފައެވެ.\nމި އަލިފާން ފަރުބަދަ ގޮވުމުގެ ހާދިސާއަށްފަހު ފަރުބަދަ ހުރި ސަރަޙައްދުން 33،000 ފޫޓު މައްޗަށް ދުން ފެތުރިފައިވާއިރު، ދުމުގެ އަސަރު ސަރަޙައްދުގައި ހިމެނޭ ބައެއް އެހެން އަވަށްތަކަށްވެސް ކުރަމުންދާނެ ކަމަށް ވަނީ ބެލެވިފައެވެ.\nކުއްލިއަކަށް "ވޮލްކަން ޑީ ފުއޭގިއޯ" ގޮވަން ފެށި ހާދިސާއަށްފަހު މީހުން ސަލާމަތްކުރުމުގެ މަސައްކަތަށް އޮފިޝަލުންނިކުމެފައި ވާއިރު، މި ސަރަޙައްދުގައި ދިރިއުޅުނު ޢާންމުންނަށް މީގެ ކުރިން ވަނީ ފަރުބަދަ ގޮވައިފިނަމަ ކަންތައް ކުރަންވީގޮތް ދަސްކޮށް ދިނުމަށް ޚާއްސަ ޓްރޭނިންގެއްވެސް ދީފައެވެ. ނަމަވެސް އަލިފާން ފައިބައިގެން މީހުންގެ ގެދޮރާއި ހަމައަށްވާސިލްވިގޮތް އަވަސްވުމުން އެކަންކަން ކުރުމަށް ހުރަސް އެޅުނުކަމަށް އޮފިޝަލުން ވަނީ ބުނެފައެވެ.\nމިހާދިސާއާއި ގުޅިގެން ގުއަންޓެމޭލާގެ އިންޓަނޭޝަނަލް އޭއާޕޯޓް ބަންދު ކޮށްފައިވާއިރު އިތުރު ބަޔަކު ރައްކާތެރި ހިސާބުތަކަށް ބަދަލު ކުރަން ކަމާބެހޭ ފަރާތްތަކުން ދަނީ މަސައްކަތް ކުރަމުންނެވެ. އެންމެ ފަހުން މިފަރުބަދަ ގޮވާފައިވަނީ 2015 ވަނަ އަހަރުގެ މާރިޗް މަހުގެ ތެރޭގައެވެ. އޭގެ ކުރިން އެންމެ ފަހުން ފަރުބަދަގޮވީ 2004 ވަނަ އަހަރުގެ ތެރޭގައެވެ.\nގަތުލުއާންމެއް ހިންގި ސިފައިންގެ މީހަކު 5000 އަށްވުރެ ގިނަ އަހަރަށް ޖަލަށް\nގުއެންޓެމާލާގެ އަލިފާން ފަރުބަދައެއް ގޮވައި އެތަށް ބަޔަކު މަރުވެއްޖެ\nޖޫން 6, 2018 10:43\nމެދުތެރޭ އެމެރިކާއެއްނޫނޭ ސައުތު އެމެރިކާގެ ގައުމެކޭ\nޖޫން 6, 2018 13:35\nރަގަޅު. އިޒްރޭލުން ފޭރިގެންފައިވާ އަލްގުދްސް ގެ ބިމަށް އެމްބަސީ ބަދަލުކުރި ގައުމެއް މި ގުއަޓިމާލާ އަކީވެސް.


SUS in Valencia hifahattaifi | Mihaaru\nސަސް އިން ވެލެންސިއާ ހިފަހައްޓައިފި\nވެލެންސިއާގެ ދަގަނޑޭ (ވ) ސަސްގެ މުހައްމަދު ރަޝީދު (ހޮކޭ) ކައިރިން ބޯޅަ ހިފައިގެންދާން މަސައްކަތްކުރަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\n21 ޖެނުއަރީ 2021 - 19:06\nދިރާގު ދިވެހި ޕްރިމިއާ ލީގުގައި މިއަދު ހަވީރު ސުޕަ ޔުނައިޓެޑް ސްޕޯޓްސް (ސަސް) އިން އެ ޓީމުގެ އާ ކޯޗު މުހައްމަދު ޝިޔާޒް (މޯހަން)ގެ އިރުޝާދުގެ ދަށުން ކުޅުނު ފުރަތަމަ މެޗުގައި ވެލެންސިއާއާ ލަނޑެއް ނުޖެހި އެއްވަރުކޮށްފި އެވެ.\nމި ނަތީޖާއާ އެކު ސަސް ވަނީ ހަތަރަކަށް ޖެހިލައިފަ އެވެ. އެއީ ކުރިން ހަތަރު ވަނައިގައި އޮތް ކްލަބް ގްރީން ސްޓްރީޓްސްއާ އެއްވަރަށް ޕޮއިންޓް ހޯދި ނަަމަވެސް ލަނޑުގެ ތަފާތުން ކުރި ލިބޭތީ އެވެ. ސަސް އަށް މި މެޗާ އެކު ފުރަތަމަ ބުރު ނިމުނުއިރު، ހަތް މެޗުން އެ ޓީމަށް ލިބުނީ އަށް ޕޮއިންޓެވެ. ގްރީން ސްޓްރީޓްސް އިން ހަ މެޗުން އަށް ޕޮއިންޓް ހޯދިއިރު، ފުރަތަމަ ބުރުގައި ބާކީ އޮތް މެޗުން އެ ޓީމުގެ ނަތީޖާ ނުކުންނަ ގޮތުން ކުރިއަށް ޖެހިލެވޭނެ އެވެ.\nމޯހަން ބުނީ ޓީމާ ހަވާލުވެ ދެ ދުވަހުގެ ޕްރެކްޓިހަށް ފަހު އައިސް ކުޅުނު މެޗަކާ ބަލާއިރު ސަސް އިން މި މެޗުގައި ދެއްކީ އުއްމީދުކުރި ވަރަށް ވުރެން ވެސް ރަނގަޅުކުޅުމެއް ކަމަށާއި މެޗުގެ ފުރަތަމަ ހާފުގައި ލިބުނު ފުރުސަތުތަކަށް ބަލާއިރު މެޗުން މޮޅުވެސް ވެވޭނެ ކަމަށެވެ.\n"ހީކުރި ވަރަށް ވުރެން ވެސް ރަނގަޅޭ ދެންނެވޭނީ. ފިޓްނަސް ބައި ދަށްކޮށް ދިޔަ ކަމަށް ވިޔަސް ކުޅުންތެރިން ކުރި ހިތްވަރުން އުއްމީދެއް ލިބިއްޖެ. ހީކުރަނީ ކޮންމެވެސް ކަހަލަ ބަދަލެއް ގެނެވުނު ކަމަށް. ފުރަތަމަ ހާފަކީ ތެދަށް ދަންނަވާކަމަށްވަންޏާ ލިބުނު ފުރުސަތުތަކަށް ބަލާއިރު މެޗު ނިންމާލެވޭނެ ވަރުގެ ޗާންސްތަކެއް. ސަަސް އިން ޕާސްކޮށްގެން ކުޅުނުތަން ފެނުނު. ކުޅުންތެރިންނަށް އިތުބާރު ލިބި ކުޅެވިދާނެކަން ވެސް އެނގިގެން ހިނގައްޖެ،" މޯހަން ބުންޏެވެ.\nއޭނާ ބުނީ ދެން އޮތީ މެޗަކަށް ފަހު މެޗެއް ރަނގަޅުކުރުން ކަމަށާއި އެ ގޮތަށް ބަލާއިރު ވެސް ގިނަ ކަންތައްތަކެއް ކުރަން ޖެހޭ ކަމަށެވެ.\nވެލެންސިއާ އިން މިއަދުގެ މެޗަށް ނުކުތީ އެންމެ ފަހުން ދަ ގްރާންޑޭ އަތުން ބަލިވި މެޗަށް ނެރުނު ފުރަތަމަ އެގާރަ އަށް ދެ ބަދަލެއް ގެނެސްގެންނެވެ. އެ ޓީމުގެ ކެޕްޓަން އަލީ އަޝްފާގު (ދަގަނޑޭ)ގެ އިތުރުން ސީޒަނުގައި ފުރަތަމަ ފަހަރަށް ގައުމީ ޓީމުގެ ގޯލްކީޕަރު މުހައްމަދު ފައިސަލް ވަނީ މިއަދުގެ މެޗުގައި ކުޅެފަ އެވެ. ވެލެންސިއާގެ ކޯޗު މުހައްމަދު އާތިފް (އާތީ) ބުނީ ދަގަނޑޭ ފުރަތަމަ އެގާރައިގައި ހިމެނީ އަނިޔާއިން މެޗު ކުޅެވޭ ވަރަށް ރަނގަޅުވެ އޭނާ ވެސް އެ ގޮތަށް ބޭނުންވުމުން ކަމަށެވެ.\nމެޗުގެ ފުރަތަމަ ފުރުސަތު ތަނަވަސްކުރީ ސަސް އިންނެވެ. މެޗުގެ ހަ ވަނަ މިނިޓްގައި އޭރިއާތެރެއިން ސަސްގެ އަހުމަދު ހަމީދު (އައްމަޑޭ) ފޮނުވާލި ބޯޅަ ކީޕަރު ފައިސަލް ވަނީ މަތަކޮށްފަ އެވެ. ވެލެންސިއާގެ ފުރަތަމަ ހަމަލާ މެޗުގެ 24 ވަނަ މިނިޓްގައި ފޮނުވާލީ އަބްދުﷲ މިދުހަތު ފަހުމީ (ބިޗަޑް) އެވެ. އޭނާ ޖެހި ބޯޅަ ސަސްގެ އުޒްބެކިސްތާން ގޯލްކީޕަރު މިރްޒޮހިދް ވަނީ މަތަކޮށްފަ އެވެ. އޭގެ މިނިޓެއް ފަހުން ސަސްގެ ތިލްމީޒު އަހުމަދު އޭރިއާތެރެއަށް ހުރަސްކޮށްލި ބޯޅަ ހުސްކޮށްހުރެފައި އެ ޓީމުގެ ސްޕެއިން ފޯވާޑް ވިކްޓަ ރޮޑްރިގޭޒް ބޮލުން ފޮނުވާލި ނަމަވެސް ދިޔައީ ހުރަސްދަނޑިމަތިންނެވެ.\nމެޗުގައި ގޯލާ ސީދާކޮށް ދަގަނޑޭގެ ފުރަތަމަ ޝޮޓް ފެނުނީ 36 ވަނަ މިނިޓްގަ އެވެ. އަލީ ފާސިރު (ސެންޓޭ) ހުސްކޮށްލާފައި ދިން ބޯޅަ ދަގަނޑޭ ފޮނުވާލިއިރު އަމާޒުވީ ކީޕަރު މިރްޒޮހިދު އަތަށެވެ. ފުރަތަމަ ހާފު ނިމުމުގެ ކުރިން ދެ ޓީމު ވެސް ލަނޑެއް ޖެހުމާ ގާތަށް ޖެހިލި އެވެ. އޭރިއާތެރެއިން ސަސްގެ ވިކްޓަ ބޮލުން ޖެހި ބޯޅަ ކީޕަރު ފައިސަލް މަތަކުރިއިރު، ދަގަނޑޭ ނެގި ހުރަހަކުން ވެލެންސިއާގެ ހުސެއިން ނިޔާޒް މުހައްމަދު (ބޮކުރީ) ބޮލުން ޖެހި ބޯޅަ ދިޔައީ އަރިމަތިން ބޭރުންނެވެ.\nދެ ވަނަ ހާފްގައި ފުރަތަމަ ފުރުސަތު ލިބުނީ ދަގަނޑޭ އަށެވެ. އޭރިއާތެރެއިން ދަގަނޑޭ އަށް ލިބުނު ބޯޅަ ފޮނުވާލުން ލަސްކޮށްލުމުން އޭނާ އަށް ފުރުސަތު ގެއްލުނީ އެވެ. މެޗުގެ 60 ވަނަ މިނިޓްގައި ސެންޓޭ ފޮނުވާލި ހިލޭޖެހުން އަމާޒުވީ ހުރަސްދަނޑިއަަށެވެ.\nމެޗުގެ ފަހު ކޮޅުގައި ވެސް ދަގަނޑޭ އަށް ރަނގަޅު ދެ ފުރުސަތެއް ލިބި ބޭނުމެއް ނުކުރެވުނެވެ. ފުރަތަމަ ބޯޅަ ލަސްކޮށްލުމުން ގޯލަށް ފޮނުވާނުލެވުނުއިރު، ފަހުން ލިބުނު ފުރުސަތުގައި އޭރިއާބޭރުން ޖެހި ބޯޅަ ދިޔައީ ހުރަސްދަނޑިމަތިންނެވެ.\nވެލެންސިއާ އަށް މި މެޗުން މޮޅުނުވެވުމުން އެންމެ ބޮޑު ހިތްހަމަޖެހުމެއް ލިބޭނެ ޓީމަކީ މާޒިޔާ އެވެ. މާދަމާރޭ މާޒިޔާ ކުޅޭ މެޗުން މޮޅުވެއްޖެނަމަ ލީގުގެ އެއް ވަނައިގައި ފަސް ޕޮއިންޓުގެ ލީޑެއް ލިބޭނެ އެވެ. ވެލެންސިއާ ފުރަތަމަ ބުރު ނިންމާލީ ހަތް މެޗުން 12 ޕޮއިންޓާ އެކު އެވެ. މާޒިޔާ އެއް ވަނައިގައި އޮތީ ހަ މެޗުން 14 ޕޮއިންޓް ހޯދައިގެންނެވެ.\nއާތީ ބުނީ ފުރަތަމަ ބުރުގެ ފަހު ތިން މެޗުން މޮޅެއް ނުލިބި ނިންމާލަން ޖެހުނު ކަމުގައި ވިޔަސް އެ ޓީމަށް މި ބުރުގެ ދެ ވަނަ ގެއްލެން އޮތީ ހަނި ފުރުސަތެއްގައި ލަނޑުގެ ތަފާތުން ކަމަށެވެ. އެ ގޮތަށް ބަލާއިރު އަދިވެސް ވެލެންސިއާ އިން އެއް ވަނަ އަށް އަރަން ލިބޭ ކޮންމެ ފުރުސަތެއްގެ ބޭނުންހިފާނެ ކަމަށާއި ލީގުގައި އިދިކޮޅަށް ނުކުންނަ ޓީމުތަކުން ވަރަށް ރަނގަޅަށް މެޗަށް ތައްޔާރުވަމުން އަންނަކަން ކޮންމެ މެޗެއްގެ ނަތީޖާ އިން ވެސް އެނގޭ ކަމަށް އާތީ ބުންޏެވެ. .\n"އަލަށް މި އަހަރު ޓީމެއް ހަދައިގެން މި ހިސާބުގައި އޮތުން އެއީ އެހާ ބޮޑު ގޯހެއް ނޫން ކަންނޭނގެ. ބުނެލަން ބޭނުންވަނީ ވެލެންސިއާ އަށް ސަޕޯޓްކުރާ މީހުންގެ އުއްމީދުތައް ހުންނާނީ އެ އަށް ވުރެން ވެސް މަތިންނޭ. މާޒިޔާ އޭދަ ހިސާބުގައޭ. އެކަމަކު މާޒިޔާ އަކީ ވަރަށް ކުރިއްސުރެން އޮތް ބެޗެއް. އެ ހިސާބަށް ރީޗް ކުރަން ޓައިމްކޮޅެއް ނަގާނެ. އަދިވެސް ބަލާނަން ލީގު ޓޮޕަށްދާން ލިބޭ ކޮންމެ ފުރުސަތެއްގައި ވެސް ބޭނުން ހިފަން،" އާތީ ބުންޏެވެ.\nލީގުގެ ތިން ވަނައިގައި އޮތް ދަ ގްރާންޑޭ ސްޕޯޓްސް ކްލަބް މިރޭ ކުޅޭ މެޗުން ޔުނައިޓެޑް ވިކްޓްރީ (ޔޫވީ) އަތުން ތިން ގޯލުގެ ތަފާތުން މޮޅުވެއްޖެނަމަ އެ ޓީމަށް ދެ ވަނަ އަށް އެރޭނެ އެވެ. އެއީ ލަނޑުގެ ތަފާތުން ވެލެންސިއާ އަށް ވުރެން ކުރިހޯދައިގެންނެވެ.\nކްލަބް ވެލެންސިއާ ސުޕާ ޔުނައިޓެޑް ސްޕޯޓްސް ދިރާގު ދިވެހި ޕްރިމިއާ ލީގު 2020\nމި ސަސްއެވެ ކިޔާމީހުންނަކީ ކޮންތާކުން ނުކުމެގެންއައި ބައެއްބާވަައެވެ؟\nއެމަންގް އަސް އިން


New Zealand ge dhidha badhalu kuran vote akah!\nނިއުޒީލޭންޑުގެ ގައުމީ ދިދަ ބަދަލު ކުރަން ވޯޓަކަށް!\nނިއުޒީލޭންޑުގެ ގައުމީ ދިދަ ބަދަލު ކުރުމުގެ މަސައްކަތް އެގައުމުގެ ސަރުކާރުން ކުރަން ފަށައިފިއެވެ.\nމި މަސައްކަތުގެ މަސައްކަތުގެ ތެރޭން މިހާރު ކުރިއަށްދަނީ ރައްޔިތުންނަށް އެންމެ ކަމުދާ އާ ޑިޒައިނެއް ބެލުމަށް ނަގާ ވޯޓެވެ. ޕޯސްޓުގެ ޒަރިއްޔާއިން ނަގާ މި ވޯޓުގައި ރައްޔިތުންނަށް ފަސް ޑިޒައިނެއް ވަނީ ހުށަހަޅާފައެވެ.\nރައްޔިތުންނަށް އެންމެ ކަމުދާ އާ ދިދަ ހޮވުމަށްފަހު ދެން އޮންނާނީ މިހާރުގެ ދިދަ ބަދަލު ކުރަން ފެނޭތޯ ބެލުމަށް ނަގާ ވޯޓެވެ. އަންނަ އަހަރު ނަގަން ހަމަ ޖެހިފައިވާ މި ވޯޓުން ދިދަ ބަދަލު ކުރަން ރައްޔިތުން ބުރަ ވެއްޖެނަމަ، ދެން ގައުމީ ދިދަ އަކަށް ވެގެން ދާނީ މިހާރު މި ފާސްކުރާ އާ ދިދައެވެ.\nނިއުޒީލޭންޑުގެ ބޮޑުވަޒީރު ވިދާޅުވެފައި ވަނީ މިހާރު އެގައުމުގައި ބޭނުންކުރާ ދިދައިން މި ޒަމާނުގެ ނިއުޒީލޭންޑް ރަމްޒުކޮށް ނުދޭ ކަމަށެވެ. އަދި މިހާރުގެ ދިދަ އޮސްޓްރޭލިއާގެ ދިދައާ މާ އެއްގޮތް ކަމަށްވެސް ބޮޑުވަޒީރު ވިދާޅުވިއެވެ. އެކަމަކު ހިޔާލު ހޯދުމުގެ ނުރަސްމީ ވޯތުތަކުން ދައްކާގޮތުން ނިއުޒީލޭންޑުގެ އާންމުންގެ ގިނަ ބަޔަކު އެމީހުންގެ ގައުމީ ދިދަ ބަދަލު ކުރާކަށް ނުރުހެއެވެ.\nއާ ދިދަ ޑިޒައިން ކުރުމަށް ހުޅުވާލި ފުރުސަތުގައި 10292 ފަރާތަކުން ޑިޒައިންތައް ހުށަހެޅިއެވެ. އާންމުން މި ޑިޒައިންތަކަށް އަހުލުވެރި ކުރުމަށް ޝޯޓްލިސްޓު ކުރެވުނު ފަސް ޑިޒައިން އެގައުމުގެ އެކި ހިސާބުތަކުގައި ވަނީ ބަހައްޓާފައެވެ. އެގައުމުގެ މިހާރުގެ ދިދައިގާ އިނގިރޭސި ދައުލަތް ރަމްޒުކޮށްދޭ ނިޝާން ހުންނައިރު، އާ އެއްވެސް ޑިޒައިންއެއްގައި އެ ދިދައިގެ އަސްރެއް ނުހުރެއެވެ.


ފާއިތުވި ދެ އަހަރާ ބަލާއިރު މިއަހަރުގެ ރަމަޟާން މަހުގެ ފުރަތަމަ 15 ގައި ހުށަހެޅި މައްސަލަތައް މަދު\nއާދިއްތަ ،2 މެއި 2021 / 12:56\nފާއިތުވި ދެ އަހަރާ އަަޅައިބަލާއިރު މިއަހުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް ހުށަހެޅި މައްސަލަތައް މަދުވެފައިވާކަމަށް ފުލުހުންގެ ތަފާސް ހިސާބުތަކުން ދައްކައިފިއެވެ.\nފާއިތުވި ދެ އަހަރުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް 2648 މައްސަލައެއް ހުށަހަޅާފައިވާއިރު، މިއަހަރުގެ ރަމަޟާންމަހުގެ ފުރަތަމަ 15 ދުވަހު ހުށަހަޅާފައިވަނީ 1352 މައްސަލައެވެ.\nމިމުއްދަތުގެ ތެރޭގައި ފުލުހުންނަށް ހުށަހަޅާފައިވާ މައްސަލަތަކަށް ވަކިވަކީން ބަލާއިރު ރޯދަމަހުގެ ދުވާލުގެ ވަގުތުގައި ކައިގެން ފުލުހުންނަށް ހުށަހެޅިފައިވާ މައްސަލަތައް ވަނީ މަދުވެފައެވެ. މިގޮތުން ފާއިތުވި ދެ އަހަރު 29 މައްސަލައެއް ހުށަހަޅާފައިވާއިރު މިއަހަރުގެ މި މުއްދަތުގައި 10 މައްސަލަ ހުށަހަޅާފައިވެއެވެ.\nފާއިތުވި ދެ އަހަރާއި މި އަހަރު ރަމަޟާން މަހުގެ ފުރަތަމަ 15 ގައި ހުށަހަޅާފައިވާ ވައްކަމުގެ މައްސަލަތަކަށް ބަލާއިރު ފާއިތުވި ދެ އަހަރުގެ މި މުއްދަތުގައި 646 މައްސަލަ ހުށަހަޅާފައިވެއެވެ. އަދި މިއަހަރުގެ ރަަމަޟާން މަަހުގެ ފުރަތަމަ 15 އާ ހަމައަށް ވައްކަމުގެ 368 މައްސަލައެއް ހުށަހަޅާފައިވެއެވެ.\nވައްކަމުގެ މައްސަލަތައް މަދުކުރެވޭނީ ކޮންމެ ފަރުދަކުވެސް މަސައްކަތް ކޮށްގެންނެވެ. މިގޮތުން ނިދުމުގެ ކުރިން، ގޭގެ ދޮރުތައް ހުރީ ރަނގަޅަށް ތަޅުލެވިފައިތޯ ބަލައި ގޭގައި ގެންގުޅޭ މުހިންމު ތަކެތި، ފޯނު ލެޕްޓޮޕް ނުވަތަ ފައިސާފަދަ ތަކެތި ރައްކާތެރިގޮތަކަށް ބެހެއްޓުމަކީ މުހިންމު ކަމެކެވެ. އަދި ސައިކަލާއި ކާރުފަދަ ތަކެތިވެސް ތަޅުލުމުުގައި މިހާރަށްވުރެ ސަމާލުކަން ދެއްވާށެވެ.\nމީގެ އިތުރުން ފާއިތުވި ދެ އަހަރާއި މި އަހަރުގެ ރަމަޟާން މަހުގެ ފުރަތަމަ 15 ގައި ހުށަހަޅާފައިވާ ޓްރެފިކް މައްސަލަތައް ވެސް މަދުވެފައެވެ. މިގޮތުން ފާއިތުވި ދެ އަހަރު 197 މައްސަލައެއް ހުށަހަޅާފައިވާއިރު މި އަހަރުގެ މި މުއްދަތުގައި 129 މައްސަލައެއް ހުށަހަޅާފައިވެއެވެ.\nމަގުމަތީގެ އެކްސިޑެންޓް ތަކާއި ޓްރެފިކް އެހެނިހެން މައްސަލަތައް މަދުކުރުމަށް ސަމާލުކަން ދެއްވާށެވެ. ހާއްސަކޮށް ހަވީރުގެ ވަގުތުތަކުގައި މަގުމަތި ބާރުބޮޑުވެ ދުއްވާ އެއްޗެހި ގިނަވެގެންދާ ވަގުތުތަކުގައި ވީހާވެސް ބޮޑަކަށް މަގުމަތީގެ ސަލާމަތާއި ރައްކާތެރިކަމަށް ބެއްލެވުމަކީ އެދޭ ކަމެކެވެ. އަދި ކޮންމެހެން މުހިންމު ނޫންނަމަ އެ ވަގުތުތަކުގައި ނިކުމެ ނޫޅުމަކީ މިފަދަ ދުވަސްވަރެއްގައި އެންމެ ރައްކާތެރިގޮތް ކަމުގައި ހަނދާންކޮށްދެމެވެ. މަގުމަތީގައި އުޅޭއިރު މާސްކު އެޅުމާއި ގައިދުރުކަން ބެހެއްޓުމަށްވެސް މި ފުރުޞަތުގައި ހަނދާން ކޮށްދެމެވެ.\nފޭރުމުގެ މައްސަލަތަކަށް ބަލާއިރު ފާއިތުވި ދެ އަހަރުގެ ރަމަޟާންމަހުގެ ފުރަތަމަ 15 ދުވަހު ފޭރުމުގެ 41 މައްސަލައެއް ހުށަހަޅާފައިވާއިރު މި އަހަރު ހުށަހަޅާފައިވަނީ 20 މައްސަލައެކެވެ. މުދަލަށް ގެއްލުންދިނުމުގެ 53 މައްސަލައެއް މި އަހަރު ހުށަހަޅާފައިވާއިރު ފާއިތުވި ދެ އަހަރު 273 މައްސަލައެއް ހުށަހަޅާފައިވެއެވެ.\nމަސްތުވާތަކެތީގެ މައްސަލަތަކަށް ބަލާއިރު މި އަހަރުގެ ރަމަޟާންމަހުގެ ފުރަތަމަ 15 ދުވަހު 156 މައްސަލައެއް ހުށަހަޅާފައިވެއެވެ. ފާއިތުވި ދެ އަހަރުގެ ތަފާސް ހިސާބުތަކަށް ބަލާއިރު ރަމަޟާންމަހުގެ ފުރަތަމަ 15 ދުވަހު މަސްތުވާތަކެތީގެ 398 މައްސަލަ ހުށަހަޅާފައިވެއެވެ.\nއެހެނިހެން މައްސަލަތަކުގެ ގޮތުގައި ފާއިތުވި ދެ އަހަރުގެ ރަމަޟާންމަހުގެ ފުރަތަމަ 15 ދުވަހު 743 މައްސަލައެއް ހުށަހަޅާފައިވާއިރު މި އަހަރު 415 މައްސަލައެއް ހުށަހަޅާފައިވެއެވެ.\nކޮންމެ އަހަރެއްގެ ރަމަޟާން މަހުގައި ކުދިކުދި ވައްކަމުގެ މައްސަލަ އިތުރުވަމުންދާއިރު މިފަދަ މައްސަލަތައް މަދުކުރުމުގައި ފުލުހުން ކުރަމުންދާ މަސައްކަތްތަކުގެ އިތުރުން ކޮންމެ ފަރުދަކުވެސް މިފަދަ ކަންކަމުން ރައްކާތެރިވުމަށް ޚާއްސަ ސަމާލުކަމެއް ދެއްވައި ފަރުދީ ޒިންމާ އަދާކުރެއްވުމަކީ މިފަދަ މައްސަލަތައް މަދުކުރުމަށްޓަކައި އެޅިދާނެ މުހިންމު ފިޔަވަޅެކެވެ.


Haalathaa medhu hiyyhama nujehey silent majority bodu: Dunya\n"ހާލަތާމެދު ހިތްހަމަނުޖެހޭ ސައިލެންޓް މެޖޯރިޓީ ބޮޑު"\nދުންޔާ މައުމޫން މިރޭ ވީޓީވީ ޕްރޮގްރާމްގައި ޕްރެޒެންޓަރު އަހުމަދު ހަމީދު އާދަމް އާއެކު: ސައިލެންޓް މެޖޯރިޓީ ވަރަށް ބޮޑު ކަމަށް ވިދާޅުވި\nގައުމު މިހާރު އޮތް ހާލަތާމެދު ކަންބޮޑުވެ ހިތްހަމަނުޖެހޭ ވަރަށް ގިނަ އަދަދެއްގެ މީހުން ހިމޭނުން އެބަ ތިބި ކަމަށް ކުރީގެ ފޮރިން މިނިސްޓަރު ދުންޔާ މައުމޫން ވިދާޅުވެއްޖެ އެވެ. ދުންޔާ މައުމޫން ވިދާޅުވީ ސައިލެންޓް މޯޖޯރިޓީ ގައުމުގެ ހާލަތާމެދު ހިތްހަމަ ނުޖެހޭ ކަމަށާއި އޭގެ ތެރޭގައި ޒުވާނުން ގިނަ ކަމަށެވެ.\nހެލްތް މިނިސްޓްރީގެ ނައިބުގެ މަގާމުން އިސްތިއުފާ ދެއްވައި ބައްޕާފުޅު ރައީސް މައުމޫން އަބްދުލްގައްޔޫމް ހައްޔަރުކުރި ފަހުން ޓީވީއަކަށް ދެއްވި ފުރަތަމަ އިންޓަވިއުގައި ދުންޔާ ވިދާޅުވީ، ސިޔާސީ މައިދާނުގައި އަބަދުވެސް ބަސް ވިކެނީ އަޑުގަދަ މީހާގެ ކަމަށާއި ނަމަވެސް ސައިލެންޓްކޮށް އެތައް ބަޔަކު ތިބިއިރު އެމީހުންގެ ކަންބޮޑުވުންތައް ވެސް ވަރަށް ގިނަ ކަމަށެވެ. އެމީހުން ސައިލެންޓްކޮށް ތިބުމަކީ އެމީހުންގެ ހިޔާލެއް ނެތް ކަމަށް ބަލަންޖެހޭ ސަބަބެއް ނޫން ކަމަށް ވެސް ދުންޔާ ވިދާޅުވި އެވެ. ދުންޔާ ވިދާޅުވީ ގައުމުގެ ހާލަތު އޮތް ގޮތުން ރުޅިވެރިކަމުގެ ވާހަކަ ދެއްކައި އަޑުގަދަކުރުމުގެ ބަދަލުގައި އެކަކު އަނެއްކަކު ދައްކާ ވާހަކަތައް އަޑުއަހަން ޖެހިފައިވާ ކަމަށެވެ.\n"އެމީހުން އެއްގޮތަކަށް ވެސް ހިތްހަމައެއް ނުޖެހޭ، އަޅުގަނޑަކަށް ހިއެއް ނުވޭ މިކަހަލަ ރާއްޖެއެއް އެމީހުން ދެކެން ބޭނުންވާ ހެނެއް، މުސްތަގުބަލަށް ވެސް ބޭނުން ވާނީ ސްޓޭބަލް ގައުމެއް ދެއްތޯ،" ދުންޔާ ވިދާޅުވި އެވެ.\nދުންޔާ ވިދާޅުވީ ގައުމަށް ބޭނުން ވަނީ ދިވެހިންގެ ހައްލުތަކެއް ކަމަށެވެ. އެ ހައްލުތައް ހޯދޭނީ މަޝްވަރާކޮށްގެން ކަމަށެވެ. އެކަމަށް އިދިކޮޅު ލީޑަރުންނާއި ސަރުކާރުން ވެސް ގޮތް ދޫކޮށް ފުރުސަތު ދޭން ޖެހިފައިވާ ކަމަށެވެ.\n"މަޝްވަރާކޮށްގެން ނޫނީ ހައްލު ހޯދޭކަށް ނެތް، އަޅުގަނޑު ގަބޫލުކުރާ ގޮތުގައި މަޝްވަރާ ކުރަން ޖެހޭނީ އަޅުގަނޑުމެން އަމިއްލައަށް، އަމިއްލައަށް އެކަމަށް އިސް ނަގަން ޖެހޭނީ، ބޭރު ބަޔަކު ރާއްޖޭގެ ކަންކަން ހައްލެއް ނުކޮށްދޭނެ، އަޅުގަނޑުމެންނަށް އެ ގައުމުތަކުގެ ލަފާ ހޯދިދާނެ، ތަޖުރިބާ ހޯދިދާނެ، އެހީތެރިކަމަށް އެދެވިދާނެ،" ވީޓީއަށް ދެއްވި އިންޓަވިއުގައި ދުންޔާ ވިދާޅުވި އެވެ.\nދުންޔާ ވިދާޅުވީ ލީޑަރުން އިސްނަގައިގެން ގައުމު އެއްބައިވަންތަކުރަން މަސައްކަތް ނުކުރެއްވުމަކީ ހިތާމަ ކުރައްވާ ކަމެއް ކަމަށެވެ. ދޫދެއްވަން ތައްޔާރު ނުވުމަކީ ވެސް ކަންބޮޑުވާ ކަމެއް ކަމަށެވެ. ދޫނުދީ ކަންކަން ހައްލު ކުރެވޭނެ އެއްވެސް ގޮތެއް ނެތް ކަމަށެވެ. އެހެންކަމުން ގައުމަށްޓަކައި ސިޔާސީ ލީޑަރުން ދޫދެއްވަންންވެއްޖެ ކަމަށް ވެސް ދުންޔާ ވިދާޅުވި އެވެ.\nދުންޔާ ވިދާޅުވީ ރާއްޖޭގެ މިނިވަން މުއައްސަސާތައް ހަރުދަނާ ކުރުމަކީ ކޮންމެހެން ކުރަންޖެހިފައިވާ ކަމެއް ކަމަށެވެ. އެ ތަންތަނަށް މިނިވަން، ނަޒާހަތްތެރި ބޭފުޅުން އައްޔަންކުރަންޖެހޭ ކަމަށެވެ. އެފަދަ ބޭފުޅުން އެ މަގާމުތަކަށް ވަޑައިގެން ރައްޔިތުންގެ އިތުބާރު އަލުން އެތަންނަަށް ހޯދަންޖެހިފައިވާ ކަމަށެވެ. ހާއްސަކޮށް ޖުޑީޝަރީއަށް އެފަދަ ބޭފުޅުން ބޭނުންވެފައިވާ ކަމަށް ދުންޔާ ވިދާޅުވި އެވެ.\nރައީސް މައުމޫން ހައްޔަރުކޮށް، ކޮއްކޯފުޅު އަހުމަދު ފާރިސް އާއި ޔުމްނާ މައުމޫންގެ ފިރިކަލުން މުހައްމަދު ނަދީމް ހައްޔަރުކުރުމުން ވެސް އިސްތިއުފާ ނުދެއްވައި ސަރުކާރު ހުންނެވި ސަބަބާ ގުޅޭ ގޮތުން ވެސް ދުންޔާ ވާހަކަ ދެއްކެވި އެވެ. ދުންޔާ ވިދާޅުވީ، "އިސްތިއުފާ ދެއްވިނަމަ ހާލަތު ބަދަލުވީސްތޯ، ނުވަތަ ހާލަތު އެއަށްވުރެ ރަނގަޅުވީސްތޯ" ކަމަށެވެ.\n"އަޅުގަނޑަށް އިސްތިއުފާ ދީފަ، ގައުމުން ބޭރަށް ގޮސް ވެސް އުޅެވިދާނެ، އެކަމަކު ވެސް އަޅުގަނޑު ވިސްނީ ހުރެގެން ކަންކަން ރަނގަޅު ކުރެވޭނެބާއޭ، ވާހަކަ ދައްކައިގެން ހައްލުތަކެއް ހޯދިދާނެތޯ ބެލުން،" ދުންޔާ ވިދާޅުވި އެވެ.\nދުންޔާ ވިދާޅުވީ އޭނާއަކީ ގަބޫލުކުރާ ގޮތްތަކެއް މަތީގައި ހުންނަވާ ބޭފުޅެއް ކަމަށާއި ޖަޒުބާތުގައި ޖެހިގެން އެއްވެސް ކަމެއް ނިންމަން ބޭނުންނުވާ ކަމަށެވެ. މުހިންމު ކަންކަން ނިންމާނީ އެކަމަށް ވަރަށް ބޮޑަށް ވިސްނުމަށްފަހު ކަމަށެވެ. މިހާރު ވެސް ހުންނެވީ ވަކި ކޮޅެއްގައި ނޫން ކަމަށާއި އިދިކޮޅާއި ސަރުކާރާއެކު ވެސް މަޝްވަރާތައް ފެށުމަށް މަސައްކަތް ކުރައްވަން ތައްޔާރަށް ހުންނެވި ކަމަށް ދުންޔާ ވިދާޅުވި އެވެ.\nވަކި ކޮޅަކަށް ނުޖެހި މިނިވަން ބޭފުޅެއްގެ ގޮތުގައި ހުރުމުގެ މުހިންމުކަން ވަރަށް ބޮޑު ކަމަށާއި ދެ ފަރާތާ އެކު ވެސް މަސައްކަތް ކުރެވޭނެ ފަރާތެއް ހުންނަންޖެހޭ ކަމަށް ދުންޔާ ވިދާޅުވި އެވެ. އަދި، އަމިއްލަ ހިޔާލު އެއްވެސް ނުފޫޒެއް ނެތި ފާޅުކުރުމުގެ ފުރުސަތު ވެސް އޮތީ މިނިވަންކޮށް ހުރެގެން ކަމަށެވެ.\nއިތުރަށް ވާހަކަ ދައްކަވަމުން ދުންޔާ ވިދާޅުވީ ހިޔާލު ފާޅުކުރުމުގެ މިނިވަންކަމަކީ އޮތް ހައްގެއް ނަމަވެސް އެންމެން މަގު މައްޗަށް ނުކުމެ އަބަދު ހިޔާލު ފާޅުކުރުމަށް ތިބުމަކީ ހައްލެއް ކަމަށް ގަބޫލު ނުކުރައްވާ ކަމަށެވެ. ވާހަކަ ދައްކައިގެން ކަންކަން ހައްލު ކުރުމުގެ ވިސްނުން އިސްކުރަން ޖެހިފައިވާ ކަމަށެވެ.\nދުންޔާ ވިދާޅުވީ އާއިލާގެ ތިން ބޭފުޅަކު ހައްޔަރުކޮށްފައިވާ މި ދަނޑިވަޅަކީ އެ އާއިލާއަށް އުނދަގޫ، ދަތި ދަނޑިވަޅެއް ކަމަށެވެ. ގާނޫނު އަސާސީއާ ހިލާފު އެއްވެސް ކަމެއް ރައީސް މައުމޫން ނުކުރައްވާނެ ކަމަށް ވެސް ވިދާޅުވި އެވެ. ފާރިސް އެހާ ގިނަ ދުވަހު ޖަލުގައި ހުންނަވަން ޖެހިފައިވުމަކީ ހިތާމަ ކުރައްވާ ކަމެއް ކަމަށް ވެސް ވިދާޅުވި އެވެ. ހައްޔަރުކޮށްފައިވާ ހުރިހާ ބޭފުޅުންނަށް ވެސް މިނިވަން ޝަރީއަތެއް ލިބެންޖެހޭނެކަން ވެސް ފާހަގަކުރެއްވި އެވެ.


Dhangethi viyafaariveriyaage maruge thuhumathugai hayyarukuri Saalim, faahana thereah vetti aiy bindhihjje - One Online\nދަނގެތީ ވިޔަފާރިވެރިޔާގެ މަރުގެ ތުހުމަތުގައި ހައްޔަރުކުރި ސާލިމް، ފާހަނާ ތެރެޔަށް ވެއްޓި އަތް ބިނދިއްޖެ\nއދ. ދަނގެތީގައި މިދިޔަ މަހު އަނިޔާވެރި ގޮތަކަށް މަރާލުމަށްފަހު ވަޅަކަށް ވައްޓާލާފައި އޮއްވައި ފެނުނު އެރަށު ވިޔަފާވެރިޔާގެ މަރުގެ މައްސަލައިގައި ހައްޔަރު ކޮށްފައި ހުރި ސާލިމް މިއާ ޖަލުގެ ފާހާނަ ތެރެއަށް ވެއްޓި އަތް ބިނދިއްޖެ އެވެ.\nވިޔަފާރިވެރިޔާ މަހުމޫދު މަރާލާފައި އޮއްވައި ފެނުނީ މިދިޔަ މަހުގެ 14 ވަނަ ދުވަހުގެ ރޭ އޮތް ސާފް ޗެމްޕިއަންޝިޕް މެޗަށްފަހު ގެއިން ނުކުމެގެން ދިޔަ ގޮތަށް ހަބަރެއް ނުވެގެން ހޯދަމުން ދަނިކޮށް ފަޅުގޯއްޗެއްގެ ތެރޭގައި ހުރި ފެންވަޅެއްގެ ތެރެއަށް ބޮލާއި ފައިގައި ގޯންޏެއް އަޅުވައި ވައްޓާލާފައި އޮއްވައެވެ.\nމި މައްސަލައާ ގުޅިގެން ހައްޔަރު ކޮށްފައިވަނީ އެ ރަށު ނެދުންގެ އުމުރުން ދުވަސްވީ މީހަކު ބަލަހައްޓަން ގެންގޮސްފައި ހުންނަ ބަންގްލަދޭޝް ރައްޔިތެއް ކަމަށްވާ ޝާ އަލޮމް މިއާ (ސާލިމް) އެވެ.\nފުލުހުންގެ މީޑިއާ އޮފިސަރު "ވަން" އަށް މިއަދު ވިދާޅުވީ ސާލިމް ފާހާނާގައި އުޅެނިކޮށް ލިބުނު އަނިޔާއަކަށް މިމަހުގެ ހަތް ވަނަ ދުވަހު އައިޖީއެމްއެޗްގައި ފަރުވާ ދީފައިވާ ކަމަށެވެ. އަދި މިހާރު ފަރުވާއަށްފަހު ހޮސްޕިޓަލުން ދޫކޮށްލާފައިވާ ކަމަށްވެސް ވިދާޅުވި އެވެ.\nއިތުބާރު ހުރި ފަރާތަކުން ނަން ނުޖެހުމަށް ޝަރުތުކޮށް "ވަން" އަށް ބުނީ ސާލިމް އަށް އައިޖީއެމްއެޗް ހޮސްޕިޓަލުގެ އީއެންޓީ ވޯޑުގައި ދެތިން ދުވަސްވަންދެން ފަރުވާ ދިން ކަމަށެވެ. އަދި އޭނާގެ އަތް ބިންދައިގެން ގޮސްފައިވާ ކަމަށާއި ގައިގެ އެތަން މިތަނުގައި ރިއްސާ ކަމަށް އޭނާ ބުނާ ކަމަށްވެސް މައުލޫމާތު ދިން މީހާ ބުންޏެވެ.\nމި ކަމާ ގުޅިގެން އައިޖީއެމްއެޗްގެ ބަހެއް އަދި މިހާތަނަކަށް ނުލިބެ އެވެ.\nމަހުމޫދުގެ މަރާ ގުޅިގެން ފުލުހުން މީގެ ކުރިން ބުނެފައިވަނީ، މަހުމޫދު މަރާލި ކަމަށް ތުހުމަތު ކުރެވެނީ ހަމައެކަނި ސާލިމުގެ މައްޗަށް ކަމަށެވެ. އެ މައްސަލައިގައި ސާލިމް ދިރިއުޅޭ ގެ ބަލައި ފާސްކޮށް މައްސަލައާ ގުޅުން ހުރި ބައެއް ތަކެތި ފުލުހުންގެ ބެލުމުގެ ދަށަށް ވެސް ގެންދިޔަ ކަމަށާއި މަހުމޫދުގެ ފޯނާއި އައިޑީ ކާޑުގެ އިތުރުން މައްސަލައާ ގުޅުން ހުރި އިތުރު ހެކިތަކެއް ވަޅުލާފައި ހުއްޓާ ހޯދި ކަމަށްވެސް ފުލުހުން ބުންޏެވެ.\nގުޅޭ ޓެގު ޕޮލިސް އައިޖީއެމްއެޗް އދ. ދަނގެތި މަރު


Dhefuh fenna inthihaabeh baahvaidheyn Nnasheedhu edhivadaigenfi\nމަޖިލީހުގެ ރިޔާސަތުގައި ރައީސް ނަޝީދު -- ފޮޓޯ؛ މަޖިލިސް\nކައުންސިލް އިންތިހާބަކީ ދެފުށް ފެންނަ އިންސާފުވެރި އިންތިހާބަކަށް ހައްދަވައި ދެއްވުމަށް މަޖިލީހުގެ ރައީސް މުހައްމަދު ނަޝީދު އެދިވަޑައިގެންފި އެވެ.\nމިއަދުގެ މަޖިލީހުގެ ރިޔާސަތު ފައްޓަވަމުން ރައީސް ނަޝީދު ވަނީ އިންސާފުވެރި ހަމަ ހަމަ އިންތިހާބެއް ބާއްވައި ދިނުމަށް އިލެކްޝަންސް ކޮމިޝަނަށާއި އަދި އެ ކޮމިޝަންގައި މަސައްކަތް ކުރައްވާ ބޭފުޅުންނަށް އިލްތިމާސް ކުރައްވައިފަ އެވެ. އަދި އިންތިހާބު އެންމެހާ ކަންކަން ހިނގާނެކަމުގެ ޔަގީންކަން އެބައޮތް ކަމަަށް އެމަނިކުފާނު ވިދާޅުވި އެވެ.\n"އެއީ ވޯޓުލުމުގެ މަސައްކަތް ވެސް އަދި ވޯޓު އިއުލާނު ކުރުމުގެ މަސައްކަތް ވެސް. މި އެންމެހާ ކަންކަމަކީ ދެފުށް ފެންނަ ސީދާ ގާނޫނާ ގަވާއިދުގައިވާ ގޮތުގެ މަތިން ހިންގޭ މަސައްކަތްތަކަކަށް ވާން ޖެހޭނެ. އަދި އަޅުގަނޑު އެކަމަކާ ޝައްކެއް ވެސް ނުކުރަން،" މަޖިލިސް ރައީސް ވިދާޅުވި އެވެ\nއިންތިހާބަށް ވޯޓު ފޮށިތައް ފޮނުވުމުގެ މަސައްކަތް މިހާރު ފަށައިފައިވާއިރު ތާވަލާ އެއްގޮތަށް މަސައްކަތްތައް ކުރިއަށްދާނަމަ މިއަދު ހުރިހާ ސަރަހައްދުތަކަށް ވެސް ވޯޓް ފޮށިތަކާއި ވޯޓް ކަރުދާސްތައް ފޯރު ކޮށްދެވޭނެ ކަމަށް އިލެކްޝަންސްއިން މިދިޔަ ހޯމަ ދުވަހު ވަނީ ބުނެފަ އެވެ.\nރައީސް މުހައްމަދު ނަޝީދު އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު\n"އިންތިހާބު ބާއްވަން އޮތް ދުވަހަށް ބަދަލެއް ނުގެންނާނެ"


ހިތް ދެވިއްޖޭ ކަލާޔަށް ހުވާ – 36 | Esfiya - Dhivehi Vaahaka Site\nހިތާމަ އުފެއްދުންތެރި ލިޔުން އެހެނިހެން ލޯބި November 21, 2021\nހިތް ދެވިއްޖޭ ކަލާޔަށް ހުވާ – 36\nޔާޝާ ގޮވައިގެން ގޮސް ޔަމްހާ މަޑުކޮށްލީ ހޮޓެލެއް ކައިރީގައެވެ.”އާދޭ..” ޔަމްހާ ކާރުން ފައިބަމުން ޔާޝް ގޮވައިގެން ވަނެވެ. އަދި އެބުނާ ރޫމްއަކަށް ޔަމްހާ ދިޔައެވެ. އޭރު ދެ ފިރިހެނުން އެތެރޭގައި ތިއްބެވެ.”އަން.. މީނަ މަރާލާފައި ދޫ ކުރާތި..” ޔަމްހާ ޔާޝާ އެތެރެއަށް ކޮށްޕާލާފައި ދޮރު ލެއްޕިއެވެ. އެ ކުޑަ ކުއްޖާއަށް ބިރުން ރޮވެން ފެށިއެވެ. ހިތްހަމަ ޖެހިފައި ޔަމްހާ ބޭރަށް ނިކުތެވެ. އެއްވެސް ކުށެއް ނެތް މައުސޫމް އަންހެން ކުއްޖެއް ފިރިހެނުންގެ އަތްދަށަށް ދޫކޮށްލާފައި ޔަމްހާ އެ އަންނަނީ ބިރެއް ނެތިއެވެ. ޔަމްހާ އެހެން ހެދުމުން އެކުޑަކުއްޖާ ޔަމްހާދެކެ ގަންނާނެ ބިރު ހިތަކަށް ނާރައެވެ. ބޮޑު ޒިންމާއެއް އަދާ ކުރެވުނުހެން ޔަމްހާ ފުން ނޭވާއެއް ލިއެވެ. ޔަމްހާ ކާރު ފަހަތުން ޔޫޝައު އައިކަމެއް ޔަމްހާ ނުދެނަހުއްޓެވެ. ޔާޝާ ގެންދާތަން ޔޫޝައުއަށް ފެނުން ނަމަވެސް ނުހުއްޓުވޭނެކަން އިނގޭތީ އެ ކާރު ފަހަތުން ޔޫޝައު ދިޔައީއެވެ. އެތެރެއަށް ވަތް ފަހުން ވީ ކީއްކަން ނޭނގުނެވެ. ނިކުތް އިރު ޔާޝާ ނުލާ ނިކުތްތަން ފެނުމުން ކޮންމެވެސް ނުބައެއް އެބަ އުޅެއޭ ހިތް ބުނަން ފެށިއެވެ. ޔަމްހާ ދިއުމުން ޔޫޝައު އެ ހޮޓެލް ތެރެއަށް ވަނެވެ.\n**36 ވަނަ ޕާޓު**\nވަކި ހިސާބަކަށް ދެވުމުން ޔާޝާ ރޯއަޑު ޔޫޝައުގެ ކަންފަތުގައި ޖެހުނެވެ. އެވަގުތު ހުރެވުނުތަންވެސް ޔޫޝައުއަށް ނޭނގުނެވެ. އަވަސް އަވަހަށް އެ ރޫމަށް ވަތް އިރު ޔާޝާ ބިންމަތީގައި އޮތެވެ. އެފަކީރު ގައިގެ އެތަން މިތަނުގައި ލޭ ހުރި އިރު އެދެ ފިރިހެނުން ޔާޝާގެ ރުއިމަށް ސަމާލުކަމެއް ނުދިނެވެ.”ޔާޝް..” ޔޫޝައު ހާސްވެފައި ޔާޝް ކައިރިއަށް އައެވެ.”ކުޑަބޭ..” ޔާޝާ އެހީއަކަށް އެދުނެވެ. ޔޫޝައު ޔާޝާ ގޮވައިގެން އެތަނުން ނިކުތް އިރު ގިނަ ބައެއްގެ ނަޒަރު ހުއްޓިފައި ވަނީ އެދެމީހުންނަށެވެ. އެކަމަށް ބަލާ ނުލައި ޔާޝާ ގޮވައިގެން ޔޫޝައު އޭނާގެ ކާރަށް އަރާ ގެއަށްދާން ދުއްވާލިއެވެ.\n“ޔާޝް.. ކުޑަބެ ދެކެ ރުޅި އަޔަސް ޔަމްހާއާ އެކު ނުދައްޗޭ..” ގެއަށް އައިސް ޔޫޝައު އެދުނެވެ.”އަހަރެން ކުޑަބެދެކެ ރުޅިއެއް ނާންނަމޭ.. ސިސް އެއީ އެހާ ގޯސް މީހެއްތަ؟..” ޔާޝާ ކަރުނަތައް ފުހެލަމުން އެހިއެވެ.”ހްމްމް.. އެމާ ކުޑަބެ ދޫކޮށްފަ ދިޔައީ ޔަމްހާއާ ހެދި.. މަންމަ އާ ބައްޕައާ ރުޅިވީ ވެސް ޔަމްހާ އާ ހެދި . ދޮންބެ އެހާ ބޮޑަށް ޗޭންޖް ވީ ވެސް ޔަމްހާ އާއި ހެދި.. ޔާޝްއަށް އިނގެއެއްނު ފަހުން ދޮންބެ ވަރަށް ރުޅިގަދަ ކަން..” ޔަޝާންގެ ވާހަކަ ދައްކަން ފެށުމުން ޔޫޝައު ފެންކަޅިވިއެވެ. ޔަމްހާ އާއި ބައްދަލު ވުމުގެ ކުރިން ޔޫޝައުގެ ހުރިހާ އަޑިގަނޑަކުން އަރައިގަތުމަށް އެހީތެރިވި މީހަކީ ޔަޝާންއެވެ. އެންމެ ލޯބިވި ބޭބެ އަކީ ވެސް ޔަޝާންއެވެ. ޔާޝާ އާއި ޔަޝާން އަކީ ޔޫޝައުގެ ފުރާނައާއި ގުޅިފައިވާ ބައެއްހެން ބައެއްފަހަރު ޔޫޝައުއަށް ހީވެއެވެ.\n“ލައްބަ.. އަޅުގަނޑު ދެން ނުދާނަން އެމީހާ ކައިރިއަކަށް..” ޔާޝާ ޔޫޝައުގެ ކޮނޑުގައި ބޯ އަޅާލިއެވެ.”ޔާޝް ޕެކް ކުރޭ އިނގޭ.. އެންމެ އަވަހަކަށް ފުރާ ފްލައިޓުން އަހަރެމެން ރާއްޖެ ދާން ވާނެ..” ޔާޝާގެ ބޮލުގައި ފިރުމާލަމުން ޔޫޝައު އެ ކޮޓަރިން ނިކުތެވެ. އަދި އެކުވެރިއަކަށް ގުޅައިގެން ފްލައިޓް ހަމަޖެއްސިއެވެ. ޔޫޝައުއަށް ނޭނގިގެން ހަމަ ޖައްސުނީ ބޮމެއް ހަރުކޮށްފައި އިން ފްލައިޓް އެކެވެ. މީހަކު ދެކެ ރުޅިއައިސް ހަސަދަ ވެރި ވެގެން ކޮންމެސް މީހެއްގެ ދުޝްމަނުން ވަނީ އޭގައި ބޮން ހަރު ކޮށްފައެވެ. ޔަމްހާއަށް އެކުވެރިއެއްގެ ފަރާތުން މިވާހަކަ އިނގުނެވެ. އެ އެކުވެރިޔާ ވަރަށް ރުޅިއަންނަ މީހެއް އެ ފްލައިޓުން ދާނެ ކަމަށް ބުނެފައި ވުމުން އެއީ އޭނާ ކުރި ކަމެއްކަން ޔަމްހާއަށް އިނގުނެވެ. ކޮންމެހެން އެ ކަން ހުއްޓުވާކަށް ވެސް ޔަމްހާ ނޫޅެއެވެ. އެއީ އެ ފްލައިޓުން ޔާޝާދާނެކަން އިނގޭތީއެވެ. ޔާޝާ ހަވާލު ކުރި ފިރިހެނުންގެ ފަރާތުން ޔޫޝައު އޭނަ ސަލާމަތް ކޮށްގެން ގެންދިއަކަށް ޔަމްހާއަށް ވަނީ އިނގިފައެވެ. އެ އެކުވެރިޔާގެ ފަރާތުން ޔާޝާ އެ ފްލައިޓުން ދާނެކަން ޔަމްހާއަށް އިނގިއްޖެއެވެ. ނޭނގުނު ކަމަކީ ޔަމްހާގެ ބައްޕަ ވެސް ހަމަ އެ ފްލައިޓުން ރާއްޖެ ދާނެ ކަމެވެ.\nއެއާޕޯޓްގައި އިން ޔާޝާ އިނީ މާޔޫސްވެފައެވެ. ކޮންމެވެސް ކަމެއް ޖެހިގެން ޔޫޝައު ރަޝިޔާގައި މަޑުކުރަން ޖެހުމުން ޔާޝާއަށް ޖެހުނީ އެކަނި ދާންށެވެ. ނިއްކުރީގައި ބޮސްދީފައި ޔޫޝައު އެއާޕޯޓުން ނުކުމެގެން ދިޔައީ ފްލައިޓް ނައްޓާލުމުންނެވެ. ޔޫޝައު ގެއަށް ގޮސް ވަނުމުން އިންތިޒާރުގައި ހުރީ ޔަމްހާ އަޅާފައި ހުރި ޕެޓްރޯލްތައް މަތީގައި އަލިފާން ރޯކޮށްލިއެވެ. ޔަމްހާ ހީކޮށްގެން ހުރީ ޔާޝާ އާއި ޔޫޝައު ވެސް ނިމި ދާނެ ކަމަށެވެ. ނަމަވެސް ކަން ދިމާވީ ޔަމްހާ އުންމީދު ކުރި ގޮތަކަށް ނޫނެވެ. އަލިފާން ރޯވުމުން އަވަހަށް އެތަނުން ނުކުމެގެން ޔަމްހާ ދުރަށް ދިޔައެވެ.”ޔަމް ފްލައިޓް ގޮށްވާލައިފިން..” އެވަގުތު ޔަމްހާގެ އެކުވެރިޔާ ގުޅާފައި ބުންޏެވެ. ހެވިފައި އޯކޭއޭ ޔަމްހާ ބުންޏެވެ.\nއަލިފާން ރޯވެފައިވާ ގޭގެ ތެރެއިން ޔޫޝައު ނިކުތީ ވަރަށް ހާލުންނެވެ. މީހުންތައް އޮތީ އެއްވެފައެވެ. ޔޫޝައުގެ އަތާއި ބަނޑުގެ އެއްބައި ވަނީ ފިހިފައެވެ. ލަސްނުކޮށް އެމީހުން ޔޫޝައު ހޮސްޕިޓަލަށް ގެންގޮސް ފަރުވާ ދިނެވެ. އޭރު ނޫސްތަކުގައި ފްލައިޓެއް ގޮވައިގެން އުޅޭ ވާހަކަ ފެތުރިއްޖެއެވެ. އެތަނުން ހަތަރު މީހަކު ނިޔާވިކަމާއި ދެންތިބި މީހުންނަށް އެކި އަނިޔާ ލިބުނުކަން ލިޔެފައި ވިއެވެ. މީހެއްގެ ފަރާތުން އެވާހަކަ އަޑު އިވުމުން ޔޫޝައު އަވަސް އަވަހަށް ނޫސް ބަލާލިއެވެ. އެ ފްލައިޓްގެ ފޮޓޯ އިނުމުން އެއީ ޔާޝާމެން ފުރި ފްލައިޓް ކަން އިނގެން ޔޫޝައު އަށް ސިކުންތެއްވެސް ނުނެގިއެވެ. ޔޫޝައުގެ ހިތް އަވަސް ވާން ފެށިއެވެ. ތިރިއަށް ދިޔަ އިރު އެ ދަތުރުގައި މަރުވި މީހުންގެ ފޮޓޯ ދައްކާފައި ވެއެވެ. ފުރަތަމަ ވެސް ލޮލުގައި އަޅައިގަތީ މެދު އުމުރުގެ ފިރިހެނެކެވެ. ބަލާ ބެލުމަށް ޔަމްހާ އާއި އެއްގޮތް ގޮތެއް ހުއްޓެވެ. ދެން ހުރީ ޒުވާން އަންހެން ކުއްޖެކެވެ. ތިން ވަނައަށް ހުރި މީހާ ފެނުމުން ޔޫޝައުގެ ނޭވާ ކަރުގައި ތާށިވިއެވެ. އެއީ ދެވަނަ އެހެން މީހެއް ނޫނެވެ. އޭނާގެ ލޯބިވާ ކޮއްކޮއެވެ. ފުރަތަމަ ޔޫޝައު އަށް ރޯންވެސް ހަނދާންނެތުނެވެ. އަތަށް ގުޅާފައިވާ އައިވީ ނައްޓާލަމުން ޔޫޝައު ކޮޓަރިން ނިކުތް ވަގުތު ދެތިން ނަރުހަކު ޔޫޝައު ހިފަހައްޓާލިއެވެ.”ޔާޝް.. އަހަރެން އޭނަ ކައިރިއަށް ގެންދޭ..” ޔޫޝައު ފެންކަޅިވިއެވެ. ބޮޑު ފިރިހެނަކު ހިފަހައްޓާލަން ނަރުސް ކުދިންނަށް އުނދަގޫ ވުމުން ނިދާ އިންޖެކްޝަނެއް ޔޫޝައު ގަޔަށް ޖެހިއެވެ.\nނިދާ ހެދުން ލައިގެން ޔަމްހާ ސޯފާގައި އޮށޯތެވެ. އޭރު ޓީވީ އިން ވެސް ދައްކަނީ ހަމަ އެއް ޚަބަރެކެވެ. ހަމަޖެހިލައިގެން ދެލޯ މަރާލި ވަގުތު ޔަމްހާގެ މަންމަ ގުޅަން ފެށިއެވެ.”ޔަމް ދަރިފުޅާ.. ބައްޕަ މަރު ވެއްޖެ.. ރަޝިޔާއިން ފުރި ފްލައިޓެއް ގޮވައިގެން.. ޔަމް..” ޔަމްހާގެ މަންމަ ރޮމުން ވާހަކަ ދެއްކިއެވެ. ޔަމްހާއަށް ހީވީ މީހަކު އޭނާގެ ބޮލުގައި ހޭނެތޭ ވަރަށް ޖެހި ހެންނެވެ. ބުނާނެ އެއްޗެއް ނޭނގިފައި ޔަމްހާ ޓީވީ އާއި ދިމަ ބަލާލިއެވެ. ހަނދާންވީ އަދި ކިރިޔާއެވެ. ޔަމްހާގެ ބައްޕަ މިދިޔަ ހަފްތާ ރަޝިޔާއަށް އައިސް މިއަދު ދާ ގޮތަށް ވަނީ ހަމަޖެހިފައެވެ. ޔަމްހާގެ ލޮލުން ކަރުނަ ފައިބަންފެށިއެވެ. ބައްޕަ ދާކަން އިނގޭނަމަ އޭނަ އެ ބޮން ނަގާނެއެވެ. އެވަގުތު ހަނދާންވީ ޔޫޝައު އާއި ޔާޝާގެ މަތިންނެވެ. އަވަސް އަވަހަށް ނޫހަށް ވަދެ ޔަމްހާ ބަލާލިއެވެ. ކުޑަ ކުއްޖަކު މަރުވުމުން އެ ޚަބަރުތައް ކިޔާ މީހުންގެ އަދަދު ކުރިއާ ބަލާފައި ގިނައެވެ. ޔަމްހާއަށް ހިތާއި ދިމާގައި އަތް އަޅާލެވުނެވެ. ލޯބިވާ މީހަކު އެގޮތަށް މަރުވުމުން ހިތުގައި އަޅާނެ ވޭން އިހުސާސް ވިއެވެ. ޔޫޝައު ހިތަށް ކުރާނެ އަސަރު ޔަމްހާއަށް ފުރަތަަމަ ފަހަރަށް ވިސްނާލެވުނެވެ. ކުރެވުނީ ކިހާ ބޮޑު ކުށެއްކަން ޔަމްހާއަށް ރޭކާލިއެވެ. ކެތް ނުވުމުން ޓީވީ ނިއްވާލާފައި ޔަމްހާ ހިތް ފުރެންދެން ރޯންފެށިއެވެ.\nޔަމްހާ ނިންމީ ވަގުތުން ރާއްޖެ ދާންށެވެ. އެވަގުތު ފޯނަށް މެސެޖެއް އައެވެ.”ޔަމްހާ.. އަހަރެން މަރެއް ނުވޭ.. އިނގޭ މި ގޭގައި ރޯކުރީ ޔަމްހާކަން.. ހަނދާން ކުރާތި ތިހެން ފިލައިގެން ނޫޅެވޭކަން.. ކޮންމެސް ގޮތަކުން ބަދަލު ހިފާނަން..” ޔޫޝައުގެ އެ މެސެޖުން ޔަމްހާ އިތުރަށް ދެރަވިއެވެ. ޔޫޝައު ސަލާމަތް ވީތާއޭ ހިތަށް އެރުމުން ޔަމްހާ ހިތުގައި ބިރުވެރިކަމެއް އުފެދުނެވެ. މުޅި އާއިލާ އަށް ގެއްލުން ދީފައި ހުރި މީހަކަށް ޔޫޝައު ކަމެއް ނުކޮށް ހުންނާނެ ހެން ޔަމްހާއަށް ހިއެއް ނުވެއެވެ. ޔަމްހާ އަނބުރާ ރާއްޖެ ދިޔައީ ކުރީގެ ރަނގަޅު ހިތްހެޔޮ ޔަމްހާގެ ގޮތުގައެވެ. އޭނަ އެ އާއިލާއިން އަތުލިހާ ފައިސާއެއް ހޯދިތާކު ބަހައްޓާފައެވެ. ރާއްޖެ އައިސް ޔަމްހާ ނީޝާ ކައިރީގައި އެ އުޅުން ދޫކޮށްލަން އެދުނު ނަމަވެސް އަބަދު އެކަމަށް އާދަ ވެފައި ވުމުން ނީޝާއަށް އެކަން ނުހުއްޓެވުނެވެ. ފަހުން ޔަމްހާ ދެކެ ނީޝާ ހިތްހަމަ ނުޖެހެން ފެށީ ޔަމްހާ އެގޮތަށް ނަސޭހަތް ދޭތީ އެވެ. ނުކްޝާން އާއި ކައިވެނި ކުރީ ވެސް ނިޝްފާގެ އެދުމުގެ މަތިން ނުކްޝާން އަށް ދޮގު ހަދައިގެންނެވެ. އެނޫން ގޮތަކަށް އެކަން ވާކަށް ނެތޭ ބުނެފައެވެ. ޔަމްހާ ދެކޮޅު ހެދުމުން ވެސް ނިޝްފާ އެހެން ހެދިއެވެ. އޭރު ވެސް ޔޫޝައުގެ ހަނދާންތަކުން ޔަމްހާ ސަލާމަތެއް ނުވެއެވެ. ކޮންމެވެސް ގޮތަކަށް ބަދަލުހިފާނެއޭ ބުނި ތަންކޮޅު ޔަމްހާގެ ހިތުތެރޭގައު އަބަދުހެން ގުގުމައެވެ. ކިރިޔާ ވެސް ހަމަޖެހުމެއް ލިބުނީ ނުކްޝާން އާއި ދޭތެރޭ އޮތް ގުޅުން ރަނގަޅު ވުމުންނެވެ.\nޔަމްހާ ކިޔާދީ ނިމުން އިރު ހުރީ ރޮވިފައެވެ. ޔޫޝައުއަށް ވެސް ހުރީ ރޮވިފައެވެ.”ޔަމްހާ ތިހެން ކިޔާދިން އިރު ނޭނގޭނެ އަހަރެންގެ ހިތުގައި އެޅި ވޭނެއް.. އަހަރެންގެ ބޭބެއާ އަހަރެންގެ ކޮއްކޮ އަކީ އަހަރެންގެ ފުރާނަ ކަހަލަ ބައެކޭ..” ޔޫޝައު ބުންޏެވެ. ނުކްޝާން ހައިރާންވީގޮތަށް އަނގަ ވެސް ހުޅުވުނެވެ.”އަހަރެން އަދިވެސް ޤަބޫލެއް ނުކުރަން ޔަމްހާ ބަދަލުވީ ކަމަކަށް.. ޔަމްހާ ބުނެދީބަލަ ކީއްވެ އުފަލުން އުޅެމުން އައި އާއިލާއެއްގެ ތެރެއަށް ވަނީ..” ކަރުނައިގެ ތެރެއިން ޔޫޝައު ޔަމްހާއަށް ބަލާލިއެވެ.”އައިމް ސޮރީއޭ ޔޫޝައު..” ޔަމްހާ ޔޫޝައު ކައިރިއަށް ފިޔަވަޅެއް އަޅާލިއެވެ.”ނުކުރާނަން ދުވަހަކު ވެސް މަޢާފެއް.. އަންހެނަކަށްވެ ހުރެ މައުސޫމް އަންހެން ކުއްޖެއް ފިރިހެނުންގެ ތެރެއަށް ދޫކޮށްލާފަ ރައްޓެހިވެގެން އުޅުނު ފިރިހެން ކުއްޖާއަށް ލަނޑު ދީ މަރާލީ ހިތެއް ނޯންނަތީދޯ.. އަދި އަހަރެމެންގެ މައިންބަފައިން ވެސް ވަކި ކޮށްފި.. އިނގޭ ޔާޝާ އާއި ޔަޝާން މަރާލީ ޔަމްހާ ނޫންކަން.. އެކަމް ޔަމްހާގެ އަތެއް ވެސް އެކަމުގައި ވާނެ..” ޔޫޝައު ކަރުނަތައް ފުހެލާފައި ޖީބަށް އަތް ޖަހާލިއެވެ.\nނުކްޝާން އަށް ޤަބޫލު ކުރަން ދަތިވިއެވެ. ހިތަށް އަސަރު ކުރިވަރުން ނުކްޝާން އަށް ބަލާލެވުނީ ނިޝްކާ އާއި ދިމަ އެވެ.”ޔޫޝައު އޭނަ އެ މަޢާފަށް އެދުނީނުން..” ޔަމްހާ އާއި ދިމަ ބަލާ ނުލައި ނުކްޝާން ގޮސް ނިޝްކާ އުރާލިއެވެ. ޔޫޝައު އަށް އެއްޗެއް ނުބުނެވި އުޅެނިކޮށް ނުކްޝާން އަނެއް އަތުން ޔަމްހާގެ އަތުގައި ހިފައިގެން އެގެއިން ނުކުމެގެން ދިޔައެވެ. ނުކްޝާން ޔަމްހާގެ އަތުގައި ހިފަހައްޓައިގެން ހުރިވަރު ބާރުކަމުން ޔަމްހާ އަށް އިނގުނީ ނުކްޝާން އެހުރީ ހިތްހަމަ ނުޖެހިފައިކަމެވެ. ގެއަށް ވަދެފައި ނުކްޝާން ފުލުހުންނަށް ގުޅާ ނިޝްކާ ފެނިއްޖެ ވާހަކަ ބުނެފައި ފޯނު ބޭއްވިއެވެ. އަދި ނިޝްކާ ގޮވައިގެން ކޮޓަރިއަށް ވަދެ ދޮރު ތަޅުލިއެވެ. ޔަމްހާ ރޮމުން އިސްޖަހާލިއެވެ. އޭނައަށް ހީވެފައި އޮތީ ރަނގަޅަށް ތާއެވެ. ޔަމްހާގެ ނުލަފާކަން އިނގުމުން ނުކްޝާން އޭނަ ދެކެ ރުޅި އަންނާނެ އެވެ. ކޮޓަރީގައި އުޅުން ނީކިޔާ ބޭރަށް ނިކުތީ ނުކްޝާން ބާރަށް ދޮރު ޖެހުމުންނެވެ.\n“ކިހިނެއްވީ ޔަމް.. ނުކް ކޮބާ؟؟..” ނީކިޔާ ދޮރު ލައްޕާލަމުން އައިސް ޔަމްހާ ކައިރީގައި އިށީނެވެ.”ކކޮޓަރީގަ..” ނީކިޔާ ދުރަށް ޔަމްހާ މޫނު އަނބުރާލީ ރޯކަން ނުދައްކުމަށެވެ.”ނިޝް ގޮވައިގެން މި އައީ.. ހެހެ..” ނީކިޔާ ފާޑަކަށް ބަލަން އިނުމުން ޔަމްހާ މޫނު ފުހެލިއެވެ.”އަސްލުވެސް؟؟..” ނީކިޔާ އުފަލުން ނުކްޝާންގެ ކޮޓަރި ކައިރިއަށް ހުއްޓި ގޮވަންފެށިއެވެ. އެއަޑަށް ނިދާފައި އޮތް ނިޝްކާ ދެލޯ ހުޅުވާލިއެވެ.”ޑެޑީ..” ނުކްޝާން ފެނުމުން ނިޝްކާ ރޯންފެށިއެވެ.”ނިޝް ދޫނި ހުއްޓާލާ ކިހިނެއް ވީ..” ޓަކި ޖެހުމަށް އަޅާ ނުލައި ނުކްޝާން ނިޝްކާ ބޮލުގައި ފިރުމާލިއެވެ.”މަންމި ކޮބާ؟؟..” ނިޝްކާ ނުކްޝާން އާއި ދިމާއަށް ބަލާލިއެވެ.”މަ..މަންމި ނެތް.. ދަރިފުޅު ހުއްޓާލާ..” ނުކްޝާން ޖަވާބު ދިނުމާއެކު ބާރަށް ރޮއިގަންނަމުން ނިޝްކާ ނުކްޝާންގެ ގައިގައި އޮޅުލައިގަތެވެ.\nދޮރުގައި ކަންފަތް ޖަހައިގެން އަޑުއަހަން ހުރި ނީކިޔާއަށް ކޮންމެވެސް ކަމެއް ގޯސްވެއްޖެކަން އިނގުނީ ނުކްޝާން މަންމި ނެތޭ ބުނުމުންނެވެ.”ޔަމް ކަމެއް ގޯސް ވީ ދޯ.. ކިހިނެއްވީ” ނީކިޔާ އައިސް ޔަމްހާ ކައިރީގައި އިށީނެވެ.”ނުކް އަހަރެން ދެކެ ރުޅި އައީ.. އެބަ އަންނަން ފެން ފޮދެއް ބޮއިގެން.” ނީކިޔާގެ ސުވާލު ތަކުން ސަލާމަތްވާން ޔަމްހާ ކާގެއަށް ވަނެވެ. އިތުރަށް ވާހަކަ ދައްކަން ޔަމްހާ ބޭނުން ނުވާހެން ހީވެގެން ނީކިޔާ ފުން ނޭވާއެއް ލާފައި ކޮޓަރިއަށް ވަނެވެ. ފެން ބޮއިގެން އައި އިރު ނީކިޔާ ނެތުމުން ވެފައި ހުރި ވަރުބަލިން ޔަމްހާއަށް ނިދުނީ ދޮރު ވެސް ތަޅު ނުލައެވެ. ނުކްޝާން އޭނަދެކެ ރުޅި އައިސްފައި ވުމުން ހިތުގައި ރިހުމެއް އުފެދިފައި ވުމާއި އެކު ނިޝްކާގެ ހާލު ދެކިލަން ބޭނުން ވުމުން ޔަމްހާ އަށް ނިދުނީ ވެސް ތަންކޮޅެއް ލަސްވީ ފަހުންނެވެ.\nޔޫޝައު ގެއަށް ވަދެގެން އައީ އޭނާގެ އެއްޗެހިތައް ހިފައިގެން އެގެއިން ނިކުންނަންށެވެ. ޔޫޝައުގެ ނަސީބު ވެސް ރަނގަޅީއެވެ. ސޯފާގައި ނިދިފައި އޮތް ޔަމްހާ ފެނިފައި މީ ރަނގަޅު ގަޑިއޭ ވިސްނުމުން ޔޫޝައު ހިނިތުންވިއެވެ. ނުކްޝާން ނާންނާނެއޭ ޔޫޝައު ހިތަށް އެރި ވަގުތު ނުކްޝާން ނިކުތެވެ.”ޔޫޝައު..” ނުކްޝާން ނުރުހިފައި ޔޫޝައުއަށް ބަލާލިއެވެ.”މިގޭގަ ޔޫޝައު އުޅެން މަ އެހާ ހިތްހަމައެއް ނުޖެހޭ..” ޔަމްހާ ކައިރިއަށް ދަމުން ނުކްޝާން ޔޫޝައުއަށް ބަލާލިއެވެ.”ނުކްޝާން އަށް އޯކޭ ދޯ ޔަމްހާ ކިތަންމެ ގޯސް ކަމެއް ކޮށްފައި ހުއްޓަސް؟؟..” ޔޫޝައު ފޫހިވެފައި އެހިއެވެ.”ބަދަލު ހިފުމެއް ނޯވޭ.. އޭނަ މަޢާފަށް ވެސް އެދުން.. އެހެންވެ މިހާރުން މިހާރަށް މިގެއިން ނިކުންނަން ވީއެއްނު ދޯ..” ޖަވާބު ދީފައި ނުކްޝާން ޔަމްހާ އަތްދަނޑި މައްޗަށް ލައިގެން ކޮޓަރިއަށް ވަނެވެ. ހިތްހަމަ ނުޖެހުނަސް އަމިއްލަ ގެއެއް ނޫންކަމުން ޔޫޝައު ފުސްމޫނު ހަދައިގެން ކޮޓަރިއަށް ވަނެވެ.\nޔަމްހާ ނިޝްކާ ކައިރީގައި އެނދުގައި ބާއްވާފައި ނުކްޝާން ވެސް އެމީހުން ކައިރީގައި އޮށޯތެވެ. ވިސްނެންފެށީ ޔަމްހާ ދެއްކި ވާހަކަ ތަކެވެ. ނުކްޝާން ހީކޮށްގެން ހުރީ ޔަމްހާ ވަރަށް ރަނގަޅު ކަމަށެވެ. އެއްވެސް ގޯސް ކަމެއް ނުކުރޭ ކަމަށެވެ. ބައެއް ފަހަރު ހީކުރާހާ ކަމެއް ޔަޤީން ނުވެދާނެއެވެ. ޔަމްހާއާއި މެދުގައި ހިތްހަމަ ނުޖެހުނަސް އެ ހިތުގައި ޔަމްހާއަށްޓަކާ ވި ލޯތްބަށް ކުޑަވެސް ބަދަލެއް ނާދެއެވެ. ނުކްޝާންއަށް ނިދިފައި އޮތް ޔަމްހާ އާއި ދިމާއަށް ބަލާލެވުނެވެ. އެހާ ފުރިހަމަ ދެވަނަ ސޫރައެއް މި ދުނިޔޭން ވެސް ނުކްޝާން އަށް ފެނުމަކީ ނާދިރު ކަމެކެވެ. ނުވަތަ ފެނުނަސް ލޯބި ވުމަކީ ދުވަހަކު ވެސް ވާނޭ ކަމެއް ނޫނެވެ. ނުކްޝާން ބަލަން އޮއްވައި ޔަމްހާ މަޑުމަޑުން ދެލޯ ހުޅުވާލާފައި ބޮލުގައި އަތް އަޅާލިއެވެ. ޔަމްހާއަށް ވީ ގޮތް ފެނިފައި ނުކްޝާން އަށް ބަލަހައްޓައިގެން ހުރެވުނެވެ.”ނުކް..” ނުކްޝާން ފެނުމުން ޔަމްހާގެ ހަރަކާތްތައް ލަސްވިއެވެ.\nހަޔާތަށް ދިރުން ގެނެސްދިނީ ކަލާ (9)\nހީވޭ ގާތުގާއި ވާހެން ކަލާ 4\nހިތާމަ އެހެނިހެން މަޖާ ލޯބި October 12, 2021


Vaikaradhoo inn neykurendhoo ah, 1780 kilo roamas\nވައިކަރަދޫއިން ހަދިޔާކުރި މަސް ނޭކުރެންދޫއަށް ބާލަނީ-- ފޮޓޯ: ނޭކުރެންދޫ ކައުންސިލް\nވައިކަރަދޫ ރައްޔިތުންގެ ފަރާތުން ނޭކުރެންދޫއަށް ރޯމަސް ހަދިޔާކޮށްފި\nމޮނީޓަރިންގެ ހާލަތުގައި އޮތް ހދ ނޭކުރެންދޫގެ ރައްޔިތުންނަށް އެހީވުމަށް ހދ ވައިކަރަދޫ ރައްޔިތުންގެ ފަރާތުން ރޯމަސް ހަދިޔާކޮށްފި އެވެ. އެގޮތުން އެރަށަށް ވައިކަރަދޫން ވަނީ 1780 ކިލޯގެ ރޯމަސް ހަދިޔާކޮށްފި އެވެ.\nވައިކަރަދޫ ކައުންސިލްގެ ރައީސް އަބްދުﷲ ޒާހިރު ވިދާޅުވީ ރަށުގެ ހުރިހާ މުވައްސަސާތަކުގެ އިސްނެގުމާއެކު ފޯރުކޮށްދެވުނު އެހީއެއްކަމަށާއި މިކަމަށް ފަންޑުކޮށްފައިވަނީވެސް ހުރިހާ މުވައްސަސާތަކުން ގުޅިގެންކަމަށެވެ. އޭނާ ވިދާޅުވީ މިކަމުގައި ރަށުގައި ހުރިހާ އިދާރާތަކާއި ރައްޔިތުންގެ ފަރާތުން ވަރަށް ބޮޑު އެއްބާރުލުމެއް ލިބިފައިވާ ކަމަށެވެ.\nނޭކުރެންދޫއަށް ތަކެތި ގެންގޮސްދީފައި ވަނީ ވެސް ވައިރަދޫއިން ދިޔަ ޓީމުން ކަމަށްވެސް އަބްދުﷲ ވިދާޅުވި އެވެ. ނޭކުރެންދޫއަކީ ވަރަށް ގާތްކަމެއް ބާއްވާ ރަށެއްކަމަށާއި ކުރިއަށް އޮތްތަނުގައިވެސް އިތުރު އެހީތައް ފޯރުކޮށްދޭނެކަމަށްވެސް އޭނާ ވިދާޅުވި އެވެ.\nމީގެ އިތުރުން އެރަށު ކައުންސިލަށް ގުޅައިވެސް ހާލު ބަލައި އެއްވެސް ކަމެއްގައި އެހީތެރިކަމެއް ބޭނުންވާނަމަ ވެވުނު މިންވަރަކުން އެހީވާނެކަމަށް ވިދާޅުވެފައިވާނެކަމަށް ވެސް އަބްދުﷲ ވިދާޅުވި އެވެ.\nނޭކުރެންދޫ ކައުންސިލްގެ ރައީސް އަލީ ސިރާޖު ވިދާޅުވީ މިފަދަ ވަގުތެއްގައި ވައިކަރަދޫއިން ފޯރުކޮށްދިން އެހީ ޝުކުރުވެރި ކަމާއެކު ބަލައިގަންނަ ކަމަށާއި މިއީ ރައްޔިތުންނަށް ލިބުނު ވަރަށް ބޮޑު އެހީތެރިކަމެއް ކަމަށެވެ. އޭނާ ވިދާޅުވީ އެތަކެތި އިއްޔެ ލިބުމާއެކު ހުރިހާ ގޭބީސީއަކަށް ބަހާފައިވާނެކަމަށާއި ކޮންމެގެއަކަށް ގާތްގަނޑަކަށް 10 ކިލޯގެ މަސް ލިބުނުކަމަށެވެ.\nތަކެތި ބެހުމުގައި ކަރަކާތްތެރިވެފައިވާ ވަނީ ނޭކުރެންދޫ ޓާސްކްފޯސްއިންނެވެ. މިމަހު7ވަނަ ދުވަހުވެސް ނޭކުރެންދޫއަށް އެރަށުގެ ރައްޔިތެއްގެ ފަރާތުން ކާޑާއި ރޯ މަސް ވަނީ ހަދިޔާކޮށްފައެވެ.\nމިވަގުތު ހދ އަތޮޅުގައި ކޮވިޑްގެ ހާލަތު އެންމެ ގޯސްވެފައިވަނީ ހދ ނޭކުރެންދޫގައެވެ. އެގޮތުން އެރަށުގައި އެކްޓިވް ކޭސްގެ ގޮތުގައި 67 ކޭސް އެބައޮތެވެ.\nނޭކުރެންދޫގައި ބަލި ފެތުރުން ކޮންޓްރޯލް ކުރެވިއްޖެ\nނޭކުރެންދޫގެ ރައްޔިތުންނަށް އަމިއްލަ ފަރާތަކުން ބޮޑު އެހީއެއް\nނޭކުރެންދޫ އިތުރު ބަޔަކު ޕޮޒިޓިވްވެ އަދަދު 73 އަކަށް


Tiger Shroff Style ge meehunah hassa gym eh\nޓައިގާ ޝްރޯފް ސްޓައިލްގެ މީހުނަށް ހާއްސަ ޖިމެއް\nޓައިގާގެ މާޝަލް އާޓްސް މަސައްކަތް ފިލްމުތަކުން ފެނޭ --\nޖެކީ ޝްރޯފްގެ ދަރި ޓައިގާ ޝްރޯފް ބޮލީވުޑްއަށް ނިކުތުމުން ގިނަ ބަޔަކަށް އެންމެ ކަމުދިޔައީ އޭނާގެ ވަރުގަދަ ބިޔަ ހަށިގަނޑެވެ. ޓައިގާގެ ހަށިގަނޑު ކަމުދާ މީހުންނަށް ޓައިގާ މިއޮތީ އުފާވެރި ހަބަރެކެވެ. ޓައިގާހެން ހުންނަން ބޭނުންވާ މީހުންނަށް މުމްބާއީގައި ޓައިގާގެ އަމިއްލަ ގިމް އެއް ހުޅުވައިފި އެވެ.\nޓައިގާ ހުޅުވި ޖިމް އަށް ކިޔަނީ މިކްސްޑް މާޝަލް އާރޓްސް މެޓްރިކްސް އެވެ. ޓައިގާ އަކީ މާޝަލް އާޓްސްގެ ހުނަރު ވަރަށް ފުރިހަމަ އަށް އޭނާގެ ފިލްމު ތަކުގައި ދައްކާ މީހެކެވެ. ޓައިގާ ބުނި ގޮތުގައި މި ޖިމް ހުޅުވީ ވިޔަފާރި އަކަށް ވިސްނާފަ ނޫނެވެ. އަދި މިއީ ފިޓް ކޮށް ހުރުމާ ބެހޭ ގޮތުން މީހުން ކުރާ ސުވާލު ތަކަށް ޖަވާބު ދިނުމުގެ ގޮތުން ހުޅުވި ތަނެއް ކަމަށެވެ.\nޓައިގާ ބުނީ އޭނާގެ ހަށިގަނޑު ވަރުގަދަކޮށް ހުންނާތީ ވަރަށް ގިނަ ބަޔަކު ތައުރީފް ކޮށް އޭނާ އެހެން ފިޓް ކޮށް ހުންނަނީ ކިހިނެއްތޯ އަބަަދުވެސް ސުވާލު ކުރާ ކަމަށެވެ. އެގޮތުން، ފިޓްނަސް އަށް ލޯބި ޖެހުނީ ކިހިނެއް ކަމާއި ކަސްރަތުގެ އެކި މަސައްކަތްތައް ދަސް ކުރީ ކިހިނެއްކަމާއި މި ކަމަށް ހިތްވަރު ދިނީ ކާކުތޯ އަހާ ކަމަށެވެ. އަދި ޑައިޓުގެ ސިއްރުތަކާއި ވަރުގަދަ ހަށިގަނޑުގެ ސިއްރަކީ ކޮބައިތޯ އަހާ ކަމަށް ޓައިގާ ބުނެ އެވެ. މި ސުވާލުތައް ކުރާ ކުޑަކުދިންނަށާއި ޒުވާނުންނަށް ދޭން ބޭނުންވާ ޖަވާބު ޖިމް އަށް އައުމުން ދައްކުވައިދެވޭނެ ކަމަށް އޭނާ ބުނެ އެވެ.\nބޮލީވުޑް ނޫސްތައް ބުނި ގޮތުގައި މިދިޔަ ނޮވެމްބަރު މަހު ޓައިގާ ހުޅުވި ޖިމްގެ މަސައްކަތްތައް ހަވާލުކޮށްފައި ހުންނަނީ އޭނާގެ އާއިލާ މީހުންނަށެވެ. އަދި، ޓައިގާ ޖިމްގައި ނޫޅޭ ވަގުތުުތަކުގައި ޖިމްގެ މަސައްކަތްތައް ބަލަހައްޓާނީ ޓައިގާގެ މަންމަ އައިޝާ ޝްރޯފް އާއި ދައްތަ ކްރިޝްނާ އެވެ.


Kuran Ulhunu Vakkan Falhaa Araa Enmme Fahun Baehgge Ai Dhashuve Vee Maru - Vaguthu\nކުރަން އުޅުނު ވައްކަން ފަޅާ އަރާ އެންމެ ފަހުން ބައެއްގެ އަތްދަށުވެ ވީ މަރު\n7 މަސް ކުރިން ( ޖުލައި 13, 2018 )\nވައްކަން ކުރަން ގެއަކަށް ވަތް ދެ މީހަކު ފަޅާ އަރާ ބައެއްގެ އަތްދަށުވެ އެކަކު މަރުވެއްޖެއެވެ.\nއިންޑިއާގެ ބުރާރީ އަވަށުގެ މިދިޔަ ބުދަ ދުވަހު މި ހާދިސާ ހިނގިއިރު، ވައްކަން ކުރަން ދެން ވަތް މީހާ ފެނިފައެއް ނުވެއެވެ.\nރިޕޯޓްތައް ބުނާގޮތުގައި، އެ ދެ މީހުން ވައްކަން ކުރަން ގެއަކަށް ވަނީ މެންދުރު 1:30 ހާއިރުއެވެ. އެގެއަށް ވައްކަން ކުރަން ވަދެ އުޅެނިކޮށް އެގޭގެ ވެރި ފަރާތަށް ފެނުމުން ދެ މީހުން އުޅުނީ ފިލާށެވެ. އެހެން ނަމަވެސް އޭގެ ތެރެއިން އެކަކު ފިލަން ދުވި ގަޑީގައި ސިޑި މައްޗަށް ވެއްޓުނީއެވެ.\n"ވައްކަން ކުރުމަށް ދެ މީހަކު ވަދެ، އެ މީހުން ވައްކަން ކުރަން އުޅުމުގެ ތެރޭގައި އެގޭގެ ވެރި ފަރާތަށް އެ މީހުން ރެޑްހޭންޑްކޮށް ވަނީ ފެނިފައި. އަދި އެގެއަށް ވަދެގެން އުޅޭކަން އެ މީހާ ވަނީ އެ ސަރަހައްދުގެ ގިނަ ބަޔަކަށް އިނގޭ ވަރަށް ހަޅާލަވާފައި". ފުލުހުން ބުންޏެވެ.\nއެއާއެކު އެ ސަރަހައްދުގައި އުޅޭ މީހުން ވަނީ އެގެއަށް ގޮސްފައެވެ. އަދި ސިޑި މައްޗަށް ވެއްޓިފައި އޮތް މީހާ ގައިގާ ތަޅާލާފައެވެ. އޭނާ މަރުވެފައި ވަނީ ލިބުނު އަނިޔާތަކަށް ހޮސްޕިޓަލްގައި ފަރުވާދެމުން ދަނިކޮށެވެ.\nފުލުހުން ބުނީ. އޭނާ މަރާލި މައްސަލަ މިހާރު ބަލަމުން އަންނަ ކަމަށެވެ. އަދި އެ މީހާގެ ހަށިގަނޑު އޮޓަޕްސީ ހެދުމަށް ފޮނުވާލާފައިވާކަމަށްވެސް ފުލުހުން ބުންޏެވެ.


Koimalaa - ފަގީރު ބައްޕައެއްގެ ގުރުބާނީ އާއި އަންހެން ދަރިއެއްގެ ހިތްވަރު\nހިނާ މުހައްމަދު ބޭގަމް އާއި އޭނާގެ ބައްފަ\nފަގީރު ބައްޕައެއްގެ ގުރުބާނީ އާއި އަންހެން ދަރިއެއްގެ ހިތްވަރު\nއިންޑިއާގެ ހައިދަރުއާބާދުގައި އިންތިހާއަށް ފަގީރުކަމުގައި ދިރިއުޅޭ، އޮޓޯ ރިކްޝާ ދުއްވާ މީހެއްގެ ދަރިއެއްކަމަށްވާ، އުމުރުން 20 އަހަރުގެ ހިނާ މުހައްމަދު ބޭގަމް އިންޑިއާގެ ޝަރަފުވެރި މެޑިކަލް ކޮލެޖެއް ކަމަށްވާ ޝަދާން މެޑިކަލް ކޮލެޖުން ޖާގަހޯދައިފިއެވެ.\nއިންޑިއާގެ މެޑިކަލް ކޮލެޖްތަކުން ޖާގަ ހޯދުމަށްޓަކާ ކޮލެޖަށްވަނުމުގެ ފެންވަރު ހުރިތޯބެލުމަށް މުޅި އިންޑިއާގައި ބާއްވާ ވާދަވެރި އިމްތިހާނެއް ކަމަށްވާ ނެޝަނަލް އެލިޖިބިލިޓީ އެންޓްރެންސް ޓެސްޓް (އެން. އީ. އީ. ޓެސްޓް) އިން ފާސް ވާންޖެހެއެވެ.\nފަގީރު ކަމުގެ ސަބަބުން އެން.އީ.އީ ޓެސްޓަށް ތައްޔާރުވާން އިތުރު ޓިއުޝަން ނެގުމުގެ ދަތިކަން ކުރިމަތިވުމާއި އެކުވެސް، އިންޑިއާގެ 1.5 މިލިއަން ކުދިން ބައިވެރިވި މި އިމްތިހާނުން ހިނާ ވަނީ ވަރަށްވެސް ފުރިހަމަ ކާމިޔާބީއެއް ހޯދާފައެވެ.\nމި އިމްތިހާނުން ހިނާ ވަނީ "އޭ" ކެޓަގަރީ އިން ފާސްވެފައެވެ. "އޭ" ކެޓަގަރީ އިން ފާސްނުވިނަމަ ހިނާ ޖެހޭނީ މެނޭޖްމަންޓް ކޯޓާ އިން ޖާގަހޯދާށެވެ. މިކޯޓާ އިން ގިނަފަހަރަށް ޖާގަ ލިބެނީ ސްކޫލަށް "ޑޮނޭޝަން"ގެ ގޮތުގައި އެންމެ ގިނަ ފައިސާ ދޭ ފަރާތްތަކަށެވެ. މިއީ ހިނާ ގެ އާއިލާ ކަހަލަ ފަގީރު އާއިލާއަކަށް ކުރެވޭނެ ކަމެއްނޫނެވެ. ޑޮކްޓަރަކަށް ވުމަކީ ހިނާގެ ކުޑައިރުއްސުރެ ގެންގުޅޭ ހުވަފެނެކެވެ. ހިނާ ބުނިގޮތުގައި މިކާމިޔާބީ ހާސިލުކުރެވުނީ ﷲގެ ރަހުމަތާއިއެކު ބައްޕަގެ ގުރުބާނީ އާއި ބުރަ މަސައްކަތުންނެވެ.\n"ޑޮކްޓަރަކަށް ވުމަކީ އަހަރެން ކުޑައިރުއްސުރެ ދެކޭ ހުވަފެނެކެވެ. މިކަން މި ހާސިލުވީ ﷲގެ ރަހުމަތާއި ބައްޕަގެ ގުރުބާނީ އާއި ބުރަ މަސައްކަތުންނެވެ."\nހިނާގެ ބައްޕަ ރިކްޝާ ދުއްވައިގެން ލިބޭ އެއްޗަކުން، ވަކިން ދިރިއުޅުމެއް އުޅޭނެ ފޯރުންތެރިކަން ނެތުމުން، ހިނާ އާއި އޭނާގެ ދެންތިބި ތިން އަންހެން ކޮއްކޮވެސް ދިރިއުޅެނީ މަންމަ ފަރާތުގެ ކާފަ އާއި މާމަ އާއިއެކު އެ ގޭގަައެވެ. މި އާއިލާ ދިރިއުޅެނީ ހައިދަރުއާބާދުގެ ކޯރެއްގެ އައްސޭރިފަށުގައި އޮންނަ "ސްލަމް" (ފަގީރު ނިކަމެތިން ދިރިއުޅޭ ސަރަހައްދު) އެއްގައެވެ.\nއިންޑިއާގެ ކޯރެއްގެ އައްސޭރިފަށުގައި ފަގީރުން ދިރިއުޅޭ 'ސްލަމް' ސަރަހައްދެއް\nހިނާ ބުނިގޮތުގައި "ރިކްޝާ ދުއްވައިގެން ބައްޕައަށް ލިބޭ އެއްޗަކުން އާއިލާގެ އަސާސީ ބޭނުންތައް ފުއްދޭވަރު ވަނީވެސް ހަމަކިރިޔާއެވެ. އެކަމަކު އަހަރުމެން އެއްވެސް ކުއްޖެއްގެ ކިޔެވުމަށް އުނިކަމެއް އަޔަކަނުދެއެވެ. ދެން ތިބި ތިން ކޮއްކޮވެސް ދަނީ ކިޔަވަމުންނެވެ."\nހިނާގެ ބައްޕަ މަގްބޫލު ގަބޫލުކުރާގޮތުގައި ފަގީރުންނަށް ފަގީރުކަމުން ސަލާމަތްވެވެން އޮތްހަމައެކަނި މަގަކީ ތައުލީމް ހާސިލްކުރުމެވެ. އެހެންކަމުން އޭނާގެ ދަރިންނަށް ރަނގަޅު ތައުލީމެއް ދިނުމަށް ކުރެވެން ހުރިހާ މަސައްކަތެއް ކުރާނެކަަމަށް އޭނާ ބުންޏެވެ.\n"ފަގީރުންނަށް ފަގީރުކަމުން ސަލާމަތްވެވެން އޮތްހަމައެކަނި މަގަކީ ތައުލީމް ހާސިލްކުރުން. އަހަރެންގެ ދަރިންނަށް ރަނގަޅު ތައުލީމެއް ދިނުމަށް ކުރެވެން ހުރިހާ މަސައްކަތެއް އަހަރެން ކުރާނަން"\nމަގްބޫލު ބުނިގޮތުގައި ހިނާގެ ކާމިޔާބީގެ އަސްލަކީ ހިނާގެ އަމާޒު ހާސިލުކުރުމަށް ވަރުބަލި ކަމެއްނެތި ހިތްމަތާއިއެކު ކުރި މަސައްކަތެވެ. ހިނާގެ ހަމައެކަނި ކުރާހިތްވި ކަމަކީ ކިޔެވުމެވެ.\nހިނާ ބުނިގޮތުގައި "ހަތަރު އަންހެން ދަރިން ބަލާ ބޮޑުކުރުމަކީ ބުރައެއްކަމުގައި ބައްޕަ ނުދެކޭ. އަދި ބުރަވިކަމުގައި ވިޔަސް އަހަރުމެނަށް އެކަން އިހުސާސްވިޔަކަ ނުދޭ."\n"ބައްޕަ އަބަދުވެސް އަހަރުމެނަށް ހިތްވަރުދޭ. އަދި ވެވުނު އެންމެ ފުރިހަމައަކަށް އަހަރުމެނަށް ހިތްވަރުދީ އެއްބާރުުލުންވެސް ދޭ. މި ކާމިޔާބީގެ ސަބަބަކީ ބައްޕަ އަހަރުމެނަށް ދީފައި އޮންނަ މިނިވަންކަން. އަހަރުމެން ދުވަހަކުވެސް އެ މިނިވަންކަން ގޯސްކޮށް ބޭނުމެއްނުކުރަން"


ކަލޭގެފާނު ވިދާޅުވާށެވެ! ތިމަންކަލޭގެފާނުގެ ވެރިރަސްކަލާނގެ حرام ކުރެއްވިކަން ކަށަވަރީ، فاحش ކަންތައްތަކެވެ. އޭގެތެރެއިން ފާޅުވެގެންވާ ކަންތަކާއި ވަންހަނާ ވެގެންވާ ކަންތަކެވެ. އަދި ފާފަކުރުމާއި، حق އަކާ ނުލައި (މީސްތަކުންނަށް) އަނިޔާވެރިވުމެވެ. އަދި އެ އެއްޗަކަށް އެއްވެސް حجّة އެއް ދެއްވާފައި ނުވާ އެއްޗެއް، ތިޔަބައިމީހުން، اللَّه އަށް شريك ކުރުމެވެ. އަދި ތިޔަބައިމީހުންނަށް އެނގިގެންނުވާ އެއްޗެއް، اللَّه އާމެދު ތިޔަބައިމީހުން ބުނުމެވެ.


23 އޯގަސްޓް 2019\nއަންހެނުންނަށް ފަނޑިޔާރުކަން ކުރެވޭނެކަމަށް ކުރީގެ ގިނަ އިލްމުވެރިންނާއި މިހާރުގެ ގިނަ އިލްމުވެރިންވެސް ވިދާޅުވާކަމަށް ކުރީގެ ރައީސް މައުމޫނު އަބްދުލްގައްޔޫމް ވިދާޅުވެއްޖެ އެވެ.\nރައީސް މައުމޫމު މިހެން ވިދާޅުވީ ސްޕްރީމް ކޯޓްގެ ފަނޑިޔާރުކަމަށް ދެ އަންހެން ބޭފުޅެއްގެ ނަން ނޮމިނޭޓޭޓް ކޮށްފައިވަނިކޮށް އަންހެނުން ފަނޑިޔާރުކަން ކުރުމާއި ގުޅޭގޮތުން ބަހުސްއަކަށް ގޮސްފައިވަނިކޮށް ކުރެއްވި ޓްވިޓެއްގައެވެ. ރާއްޖޭގައި ފުރަތަމަ އަންހެނަކު ފަނޑިޔާރުކަމަށް އިސްކޮށްފައިވަނީ ރައީސް މައުމޫނުގެ ވެރިކަމުގައެވެ. އޭގެ ފަހުން ދަށުކޯޓްތަކާއި ހައިކޯޓްގައި އަންހެން ފަނޑިޔާރުންވަނީ ފަނޑިޔާރުކަން ކުރައްވާފައެވެ.\nރައީސް މައުމޫން މިއަދު ކުރެއްވި ޓްވީޓެއްގައި ވިދާޅުވީ އަންހެނުންނަށް ފަނޑިޔާރުކަން ކުރެވޭނެ ކަމަށް ކުރީގެ އިލްމުވެރިންނާއި މިހާރުގެ އިލްމުވެރިން ވެސް ވިދާޅުވާ ކަމަށެވެ. އޭގެ ތެރޭގައި މުހައްމަދު އިބުނު ޖަރާރު ތަބާރީ އާއި ހަސަނުލް ބަސްރީ އާއި އަބްދުލް ކަރީމް ޒައިދާން ފަދަ އިލްމުވެރިން ހިމެނޭ ކަމަށް މައުމޫން ވިދާޅުވި އެވެ.Anhenun fan’diyaarukan kurumakee Islam dheenugai hudhdha kameh kamah kureege ilmuveringe therein Al-Tabari, Ibn Hazm, Hasanul Basri fadha beyfulhun vidhaalhu vefai vey. Yusuf al-Qaradhawi, Abdul Kareem Zaidan, Saeed Ramadan fadha mihaaruge gina ilmuverin ves vidhaalhuvanee ehen.— Maumoon Abdul Gayoom (@maumoonagayoom) August 23, 2019 ސުޕްރީމް ކޯޓުގެ ފަނޑިޔާކަމަށް ޑރ. އަޒްމިރަލްދާ ޒާހިރު އާއި އައިޝާ ޝުޖޫން މުހައްމަދު އައްޔަން ކުރުމަށް ރައީސް އިބްރާހިމް މުހައްމަދު ސޯލިހް ހުށަހެޅުއްވި ހުށަހެޅުން ބަލައިގަތުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ވަނީ ނިންމާފަ އެވެ.\nސްޕްރީމް ކޯޓްގެ ފަނޑިޔާރުކަމަށް ނޮމިނޭޓްކޮށް ރައީސް ފޮނުއްވި ދެ ބޭފުޅުންގެ ތެރެއިން ޑރ. އަޒްމިރަލްދާ އަކީ މިހާތަނަށް ރާއްޖޭގެ ހައި ކޯޓުގައި ފަނޑިޔާރު ކަން ކުރެއްވި ހަމައެކަނި އަންހެން ފަނޑިޔާރެވެ. އަދި ޕީއެޗްޑީ ހައްދަވައިގެން ރާއްޖޭގައި ފަނޑިޔާރުކަން ކުރެއްވި ދެ ބޭފުޅުންގެ ތެރޭގައި ވެސް ޑރ. އަޒްމިރަލްދާ ހިމެނެ އެވެ. އަޒްމިރަލްދާގެ އިތުރުން ޕީއެޗްޑީ ހައްދަވައިގެން ހުންނެވި ފަނޑިޔާރަކީ މިހާރުގެ އުއްތަމަފަނޑިޔާރު ޑރ. އަހުމަދު އަބްދުﷲ ދީދީ އެވެ.\nސިވިލް ކޯޓުގެ ކުރީގެ ގާޒީ ޝުޖޫން އަކީ ރާއްޖޭގައި އައްޔަން ކުރެވުނު ފުރަތަމަ އަންހެން ދެ ފަނޑިޔާރުންގެ ތެރެއިން އެއް ބޭފުޅެކެވެ. އަދި އޭނާ އަކީ މިހާރު ދާދިފަހުން އިންތިހާބު ކުރެވުނު ބާ ކައުންސިލްގެ މެމްބަރެކެވެ.\nޑރ. އަޒްމިރަލްދާ އާއި ޝުޖޫން އަކީ ކުރިން އަމިއްލަ އަށް މަގާމުން އިސްތިއުފާ ދެއްވި ފަނޑިޔާރުންނެވެ. އެގޮތުން ޑރ. އަޒްމިރަލްދާ ހައިކޯތުގެ ފަނޑިޔާރުކަމުން އިސްތިއުފާ ދެއްވީ 2016ގަ އެވެ. އަދި ސިވިލް ކޯޓުގެ ގާޒީ ކަމުން ޝުޖޫން އިސްތިއުފާ ދެއްވީ 2015ގަ އެވެ.\nގާނޫނު އަސާސީގައި އޮންނަ ގޮތުން ސްޕްރީމް ކޯޓަށް ފަނޑިޔާރުން އައްޔަން ކުރާނީ، ޖޭއެސްސީގެ ލަފާގެ މަތިން ރައީސުލްޖުމްހޫރިއްޔާ، މަޖިލީހަށް ފޮނުއްވާ ނަންތައް މަޖިލީހުގެ ތަޅުމުން ފާސްކޮށްގެންނެވެ.\nއަޒްމިރަލްދާއާއި ސުޖޫން ސްޕްރީމް ކޯޓްގެ ފަނޑިޔާރުކަމަށް އައްޔަން ކުރުމަށް ލަފަޔަކަށް އެދި ރައީސް ފޮނުވިފަހުން އިސްލާމީ ފަތުވާދޭ މަޖިލީހުންގެ ރައުޔެއް މިހާރުވަނީ އާއްމު ވެފައެވެ. އެނިންމުމަކީ އަންހެނުން ފަނޑިޔާރުކަން ކުރުން ހުއްދަ ނޫންކަމަށް ކަނޑއަޅާފައުވާ ނިންމުމެކެވެ.\nމި ފަތުވާއަކީ މިދިޔަ ޖުލައި މަހުގެ ނުވަ ވަނަ ދުވަހު ނެރެފައިވާ ފަތުވާއެކެވެ. މި ފަތުވާ މިހާތަނަށް އާއްމުވެފައި ނުވި ނަމަވެސް ސްޕްރީމް ކޯޓްގެ ފަނޑިޔާރުކަމަށް ހައިކޯޓްގެ ކުރީގެ ފަނޑިޔާރު ޑރ އަޒްމިރަލްޑާ ޒާހިރު އަދި ސިވިލް ކޯޓްގެ ކުރީގެ ގާޒީ އައިޝާ ޝުޖޫން މުހައްމަދު އައްޔަންކުރުމާ މެދު ޖޭއެސްސީގެ ލަފަޔަކަށް ރައީސް ސޯލިހު އިއްޔެ އެދިވަޑައިގެންނެވު ހަބަރާއިއެކު މި ފަތުވާ މިހާރުވަނީ އާއްމު ވެފައެވެ.\nފަތުވާ މަޖިލީހުގެ ނިންމުމުން ނިންމާފައިވަނީ ކީރިތި ޤުރުއާނާއި، ރަސޫލާގެ ސުންނަތާއި، އިލްމުވެރިންގެ އިޖުމާއުއާއި ބަސްފުޅުތަކުގެ އަލީގައި އަންހެނުން ފަނޑިޔާރުކަން ކުރުމާ ބެހޭގޮތުން އޮންނަ ގޮތް ހޯދުމަށް ދިރާސާއެއް ކޮށްފައިވާ ކަމަށެވެ.\nއަންހެނުން ފަނޑިޔާރުކަން ކުރުމާ ބެހޭގޮތުން އިސްލާމީ ޝަރީއަތުގައި ތިން ރައުޔެއް އައިސްފައިވާއިރު އެ ތިން ރައުޔުވެސް ފަތުވާގައި ހިމަނާފައި ވެއެވެ. އަދި ތަފުވާ މަޖިލީހުގެ ނިންމުމުގައި އަންހެނުން ފަނޑިޔާރުކަން ކުރުން ދުއްދަ ނޫންކަމަށް ކަނޑައަޅާފައިވަނީ އޭގެތެރެއިން އެންމެ ދަލީލުގެ ގޮތުން އެންމެ ބާރުގަދަ ރައުޔު ކަމުގައިވާ ފުރަތަމަ ރައުޔަށް ބުރަވެއެވެ.\n1. ފުރަތަމަ ރައުޔު\nފުރަތަމަ ރައުޔަކީ ސުންނަތް ޖަމާއަތުގެ ހަތަރު މަޒުހަބުގެ ގިނަ އިލްމުވެރިންނާއި، ސުންނަތް ޖަމާއަތުގައި ނުހިމެނޭ ޝީޢާއީންގެ އަލްއިމާމިއްޔާއިންނާއި، ޒައިދީންނާއި، ޚަވާރިޖުންގެ ތެރޭގައި ހިމެނީ އިބާޟީންގެ ރައުޔެވެ.\nއެ ރައުޔުގެ ހުލާސާގައި މުދަލާއި ގުޅޭ ކަމަކަށް ވިޔަސް، ނުވަތަ ގިސާސާއި ހައްދުތަކާ ގުޅުންހުރި ކަމެއްގައި ވިޔަސް، ނުވަތަ އެނޫން މައްސަލައެއްގައި ވިޔަސް އެ މައްސަލަތައް ބަލައި ހުކުމްކުރުމަށް، އަންހެނަކާ ހަވާލު ކުރުމަކީ ހުއްދަ ނޫން ހަރާމް ކަމެއް ކަމަށް ބުނެފައިވާ ކަމަށް ފަތުވާ މަޖިލީހުގެ ނިންމުމުގައިވެއެވެ.\nއެ ނިންމުމުގައި ބުނެފައި ވަނީ ގަޟިއްޔާއެއް ނިންމުމަށް އަންހެނަކާ ހަވާލުކުރާ މީހާވެސް އަދި ހަވާލުކުރެވުނު މީހާވެސް ފާފަވެރިވާނެ ކަމަށާއި، އެ ހުކުމަކީ ހައްގަށް ވާސިލްވި ކަމުގައިވާނަމަވެސް ތަންފީޒު ކުރެވޭނެ ހުކުމެއް ނޫން ކަމަށެވެ.\nއޭގެ އިތުރުން ކީރިތި ރަސޫލާއާއި އެކަލޭގެފާނުގެ ހަތަރު ހަލީފާއިން ވެސް ފަނޑިޔާރުކަމަށް އެއްވެސް އަންހެނަކު އިސްކުރައްވާފައި ނުވާކަމަށް އެ ރައުޔުގައިވެއެވެ.\n2. ދެވަނަ ރައުޔު\nދެވަނަ ރައުޔުގައި ބުނެފައި ވަނީ އިސްލާމްދީނުގައި ކަނޑައަޅައިފައިވާ ހައްދުތަކާއި، ގިސާސް ހިފުމުގެ ގަޟިއްޔާތައް ފިޔަވައި އެހެން ހުރިހާ (މާލީ މައްސަލަތަކާއި، އަންހެނުން އާދަކޮށް ދެކެއުޅޭ މައްސަލަތަކާއި އެނޫނަސް އެފަދަ) މައްސަލަތަކުގައި އަންހެނުންނަށް ފަނޑިޔާރުކަން ކުރެވިދާނެ ކަމަށެވެ. އެއީ ހަނަފީ މަޒުހަބުގެ މަދު އިލްމުވެރިންގެ ރަޢުޔެކެވެ.\n3. ތިންވަނަ ރައުޔު\nތިންވަނަ ރައުޔުގައި ބުނެފައި ވަނީ އިސްތިސްނާއެއް ނެތި ހުރިހާ ބާވަތެއްގެ މައްސަލަތަކުގައި އަންހެނުންނަށް ފަނޑިޔާރުކަން ކުރެވޭނެ ކަމަށެވެ. މިއީ އަލްއިމާމުއްތަބަރީގެ ރައުޔެކެވެ. މި ރައުޔަށް ތާއީދު ކުރާ އެއްވެސް ދަލީލެއް ނެތް ކަމަށާއި، އަދި އެއީ އިމާމުއްތަބަރީގެ ރަޢުޔެއް ކަން އެނގޭ އެއްވެސް ލިޔުމެއް ނެތް ކަމަށް ވެސް ފަތުވާ މަޖިލީހުގެ ނިންމުމުގައިވެއެވެ. އަދި އިމާމުއްތަބަރީއަކީ ތަފްސީރާއި ތާރީހުގެ ގިނަ ފޮތްތަކެއް ލިޔުއްވާފައިވާ އިލްމުވެރިއަކަށް ވާއިރު، އެއިން އެއްވެސް ފޮތެއްގައި މި ރަޢުޔުގެ ވާހަކަ އައިސްފައި ނުވާ ކަމަށެވެ.\nމި ތިން ރައުުގެ އޭގެތެރެއިން އެންމެ ހަރުދަނާ ރައުޔަކީ ފުރަތަމަ ރައުޔު ކަމަށް ފަތުވާ މަޖިލީހުން ނިންމާފައިވަނީ އެ ރައުޔުގެ ދަލީލުތަކާއި ހުއްޖަތުތަކުގެ ވަރުގަދަކަމުންނެވެ. އަދި އެއީ ކީރިތި ޤުރުއާނާއި ކީރިތި ރަސޫލާގެ ސުންނަތުން ސާބިތުވާ ރަޢުޔަށް ވާތީކަމަށް ނިންމުމުގައި ވެއެވެ. އެީ ޖުމްހޫރު އިލްމުވެރިންގެ ރައުޔުވެސް މެއެވެ.\nފަތުވާ މަޖިލީހުން ނިންމާފައި ވަނީ އަނެއް ދެ ރަޢުޔަކީ ދަލީލުގެ ގޮތުން ބަލިކަށި ބުރަދަނެއް ނެތް ދެ ރަޢުޔު ކަމަށެވެ.\nއަރުޝީފަށް ނެގީ 23/08/2019 23:03\nއެންމެފަހުން އަޕްޑޭޓްކުރީ 23/08/2019 23:03\nނ. އަތޮޅު ހޮސްޕިޓަލުގައި ދަތުގެ ފަރުވާގެ ހިދުމަތް ފަށައިފި\nކޮވިޑް-19ގެ ސަބަބުން ބޮޑު ކަންނެލީގެ އަގު ވެއްޓިދާނެ\nނަޖާހު މަސްއޫދު 21 މިނެޓު ކުރިން\nރާއްޖޭގައި ގެދޮރުވެރިކަމަށް ދޫކުރާ ލޯނުތަކުގެ އިންޓަރެސްޓް ރޭޓް މާބޮޑަށްވެސް ބޮޑު: މިނިސްޓަރު އަސްލަމް\nއަލީ ޔާމިން 51 މިނެޓު ކުރިން\nނާޒިމް ހަސަން 56 މިނެޓު ކުރިން


SunOnline: Eydhafushige magu hedhumuge 79 percent nimijje\nމުހައްމަދު އައުޒަމް 13 Jul 2020, 17:26\nއޭދަފުށީގެ މަގުތައް ހެދުމުގެ މަސައްކަތް ކުރިއަށްގޮސްފައިވާ ހިސާބު\nބ. އޭދަފުށީގެ މަގު ހެދުމުގެ 79 ޕަސެންޓް މަސައްކަތް ނިމިއްޖެކަމަށް އެމްޓީސީސީން ބުނެފިއެވެ.\nއޭދަފުށީގައި މަގު ހެދުމުގެ މަސައްކަތް އެންމެ ފުރަތަމަ ކުރީ ނިމިގެން ދިޔަ ސަރުކާރުގައި 2015 ވަނަ އަހަރުއެވެ. ކުރިން އޮތް އެމްއާރުޑީސީ ކުންފުންޏާ ހަވާލުކޮށްގެން ކުރިއަށް ގެންދިޔަ އެ މަސައްކަތް ވަކި ހިސާބަކުން ހުއްޓުނެވެ.\nނަމަވެސް މަގު ހެދުމުގެ ނުނިމި ހުރި މަސައްކަތް ކުރަން ފެށީ އެމްޓީސީސީއިންއެވެ. ޖުމްލަ 38.3 މިލިއަން ރުފިޔާ ހަރަދުކޮށްގެން ކުރިއަށް ގެންދާ އެމަޝްރޫއުގެ މަސައްކަތް އެމްޓީސީސީއާ ހަވާލުކުރީ މިދިޔަ އަހަރުގެ އޭޕްރީލް މަހުއެވެ. އަދި މަޝްރޫއުގެ މަސައްކަތް އެމްޓީސީސީން އެންމެ ފުރަތަމަ ފެށީ ހަމަ އެ މަހުގެ 22 ވަނަ ދުވަހުއެވެ.\nއެމްޓީސީސީން ބުނީ އޭދަފުށީގައި ގާއިމްކުރާ ސްޓޯމް ނެޓްވޯކްގެ 75 ޕަސެންޓް ނިމިއްޖެ ކަމަށާއި އަދި މަގުތަކުގައި އަޅާ އެގްރިގޭޓް ބޭސް ކޯސް (އޭބީސީ) ލޭޔަރު އެޅުމުގެ 64 ޕަސެންޓް މިހާރު ނިމިފައިވާ ކަމަށެވެ. އަދި މަގުތަކުގައި ތާރު އެޅުމަށް ބޭނުންވާ ހުރިހާ ތަކެއްޗެއް މިހާރު މަސައްކަތް ކުރާ ސައިޓަށް ގެންގޮސްފައިވާކަމަށްވެސް އެ ކުންފުނިން ބުންޏެވެ.\nއޭދަފުށީގެ މަގު ހެދުމުގެ ޕްރޮޖެކްޓްގެ ދަށުން އެރަށުގެ ބޮޑެތި މަގުތައް ހަދައި މިހާރު ހުރި ދުވާރާއި ޕޭމަންޓްގައި އަޅާ ގާގެ ޑީޓެއިލް ސާވޭ ހެދުމާއި ފެންބޮޑުވުން ހުއްޓުވުވައި މަގުތައް ރީތިކޮށް ބެހެއްޓުމުގެ ގޮތުން ގްރެވިޓީ ޕައިޕް ނެޓްވޯކްތަކާއެކު ސްޓޯމް ވޯޓާ މެނޭޖްމަންޓް ސިސްޓަމެއް ގާއިމްކުރުން ހިމެނެއެވެ.\nފެލިދޫ ބަނދަރުގެ މަސައްކަތް ނިމިއްޖެ


Covid-19 Jehunu Meehun Ge Adhadhu 17.7 Million Ah - Vaguthu\nކޮވިޑް-19 ޖެހުނު މީހުންގެ އަދަދު 17.7 މިލިއަނަށް\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) އަށް ފައްސިވީ މީހުންގެ އަދަދު 17.7 މިލިއަނަށް އަރައިފިއެވެ.\nދުނިޔެއިން މި ބަލި ޖެހުނު މީހުންގެ އަދަދު 17 މިލިއަނުން 17.7 މިލިއަނަށް އަރާފައި މިވަނީ އެންމެ ހަތަރު ވަރަކަށް ދުވަސް ތެރޭގައެވެ.\nދުނިޔެއިން ކޮވިޑަށް ފައްސިވާ މީހުންގެ އަދަދު އިންތިހާއަށް އިތުރުވަމުން އަންނައިރު، އިއްޔެވެސް އިތުރު 260,000 އަށްވުރެ ގިނަ މީހުންނަށް އަލަށް މި ބަލި ޖެހިފައިވާ ކަމަށް ރެކޯޑް ކުރެވިފައި ވެއެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ދުނިޔެއިން ޖުމްލަ 17,727,968 މީހަކަށް ވަނީ މި ބަލި ޖެހިފައެވެ.\nމިދިޔަ މޭއި މަހުގެ މެދެއްހާ ހިސާބުގައި، ދުނިޔެއިން ކޮވިޑް-19 ޖެހޭ މީހުންނާއި މި ބަލީގައި މަރުވާ މީހުންގެ އަދަދު ކޮންމެވެސް ވަރަކަށް ދަށްވެގެން ދިޔަނަމަވެސް، އަނެއްކާވެސް ބަލީގެ ނުރައްކާ ދުނިޔެއަށް ވަނީ ބޮޑުވާން ފަށާފައެވެ. މިގޮތުން ކޮވިޑް-19 އަށް ފައްސިވާ މީހުންނާއި، މި ބަލީގައި މަރުވާ މީހުންގެ އަދަދު ދުވަހެއް ދުވަހަކަށް އަންނަނީ އިތުރު ވަމުންނެވެ.\nމިވަގުތު ދުނިޔެއިން ކޮވިޑް-19 ގެ ނުރައްކާ އެންމެ ބޮޑު ޤައުމުތަކުގެ ތެރޭގައި، މިހާތަނަށް އެންމެ ގިނަ ބަޔަކު ފައްސިވެ މަރުވި އެމެރިކާ އާއި ބްރެޒިލްގެ އިތުރުން އަވައްޓެރި އިންޑިއާ އާއި ރަޝިޔާ ހިމެނެއެވެ. މީގެ ތެރެއިން އެމެރިކާއިން މިހާތަނަށް ޖުމްލަ 4.7 މިލިއަން މީހަކަށް ބަލި ޖެހި 156,000 އަށްވުރެ ގިނަ މީހުން ވަނީ މަރުވެފައެވެ.\nހަމައެހެންމެ އަވައްޓެރި އިންޑިއާއަކީ މިހާރު ދުނިޔެއިން ތިންވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވި ޤައުމެވެ. އެޤައުމުން މިހާތަނަށް 1.6 މިލިއަނަށްވުރެ ގިނަ މީހުންނަށް ބަލިޖެހި، ބަލީގައި މަރުވި މީހުންގެ އަދަދު ވަނީ 36000 އަށް އަރާފައެވެ. އިންޑިއާއަކީ ދެކުނު އޭޝިއާ ސަރަޙައްދުން މި ބަލީގެ ނުރައްކާ މިވަގުތު އެންމެ ބޮޑުވެފައިވާ ޤައުމެވެ.\nތަފާސްހިސާބުތަކަށް ބަލާއިރު މިހާތަނަށް ދުނިޔެއިން މި ބަލި ޖެހުނު މީހުންގެ ތެރެއިން 681,937 މީހަކު ވަނީ މަރުވެފައެވެ. މީގެތެރޭގައި މިދިޔަ 24 ގަޑިއިރުތެރޭ މަރުވި 5974 މީހަކު ހިމެނެއެވެ.\nމިހާތަނަށް ދުނިޔެއިން ކޮވިޑް-19 އަށް ފައްސިވީ މީހުންގެ ތެރެއިން މިބަލިން ރަނގަޅުވެފައި ވަނީ، 11,142,818 މީހުންނެވެ. މިއަދާއި ހަމައަށް މި ބަލީގައި 5,903,213 މީހުންނަށް ފަރުވާދެމުން ދެއެވެ. އޭގެތެރެއިން 65,479 މީހެއްގެ ހާލު ސީރިއަސް ކަމަށް އިދާރާތަކުން ބުނެއެވެ.


Maduvvari Dhekunu ban’dharu ga Concrete Gau Athuraa nimijje | Atoll News\nމަޑުއްވަރީ ދެކުނު ބަނދަރުގައި ކޮންކްރީޓް ގައު އަތުރާ ނިމިއްޖެ\nޝާއިޢުކުރީ: އިބްރާހީމް ރަމީޒް ޖޫން 8, 2021, 22:28\nރ. މަޑުއްވަރީ ދެކުނު ބަނދަރު ތަރައްޤީ ކުރުމުގެ މަޝްރޫޢުގެ ދަށުން އެއްގަމުތޮށި ލުމަށް ބޭނުންވާ ކޮންކްރީޓް ގައު އެތުރުމުގެ މަސައްކަތް ނިމިއްޖެ ކަމަށް އެ މަަސައްކަތް ކުރާ ކުންފުނި، އެމްޓީސީސީން ބުނެފި އެވެ.\nއެ ކުންފުނިން ބުނީ މި މަޝްރޫޢުގެ ދަށުން 7,280 ކިއުބިކް މީޓަރުގެ ސަރަޙައްދެއްގެ ނެރު ފުންކުރުމާއި، 65,520ކިއުބިކް މީޓަރުގެ ސަރަޙައްދެއްގެ ހާބަރ ބޭސިން ފުންކުރުން ހިމެނޭ ކަމަށެވެ. އަދި 411 މީޓަރުގެ ސަރަޙައްދެއްގައި ބޭރުތޮށި ލުމާއި، 566 މީޓަރުގެ ސަރަޙައްދެއްގައި އެއްގަމުތޮށި ލުމަށް ވެސް ނިންމާފައިވާ ކަމަށް އެ ކުންފުނިން ބުނެ އެވެ.\nމީގެ އިތުރުން 135 މީޓަރުގެ ސަރަޙައްދެއްގައި ރިވެޓްމެންޓް ޖެހުމާއި 2825 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި، ނެރު ބައްތި އަދި މަގުމަތީ ބައްތި ހަރުކުރުމުގެ މަސައްކަތް ވެސް މި މަޝްރޫޢުގައި ހިމެނޭ ކަމަށް އެމްޓީސީސީން ބުނެ އެވެ.\nމި މަޝްރޫޢަކީ 72.66 މިލިއަން ރުފިޔާގެ މަޝްރޫޢެކެވެ.


5 އިންސައްތައިން ފެށިގެން ފަންސާސް އިންސައްތައަށްވުރެ މައްޗަށް ޑިސްކައުންޓްލިބޭ ޕްރަމޯޝަނަކާއިއެކު "ރެޑްވޭވް ޕެވިލިއަން" ގެ ނަމުގައި ރެޑްވޭވްގެ އިތުރު ފިހާރައެއް ހުޅުވައިފި އެވެ.\nމަޖިލިސް އިދާރާ ފުރަގަހުގައި ކުރިން އަލޯރާ ފަރުނީޗަރު ފިހާރަ ހިންގި އިމާރާތުގައި މިއަދު ހެނދުނު ހުޅުވި މިފިހާރައިގެ3ފަންގިފިލާވެސް ޚާއްޞަކޮށްފައިވަނީ ގެދޮރަށް ބޭނުންވާ ސާމާނާއި ފަރުނީޗަރާއި އިލެކްޓްރޯނިކް އައިޓަމްތައް ފަދަ ބާވަތްތަކަށެވެ. އިލެކްޓްރޯނިކް އައިޓަމްތަކުގެ ތެރޭގައި ގެދޮރަށް ބޭނުންވާ ސާމާނާއި އންޑަސްޓްރިއަލް އައިޓަމްސްވެސް ހިމެނެއެވެ.\n"ރެޑްވޭވް" ފިހާރަތަކުގެ އޯނަރު އަޙްމަދު ސަލީމް ވިދާޅުވީ ކުރިން މިބާވަތްތައް ވިއްކަމުން ގެންދިއައީ ވަރަށް ކުދިކުދި ފިހާރަތަކުގައި ކަމަށްވުމުން މަސްޓަމަރުންނަށް ކުރިމަތިވަމުން އައި ދަތިތައް މިފިހާރައިގެ ސަބަބުން ޙައްލުކުރެވިގެންދާނެ ކަމަށެވެ.\n"ވަރަށް ބޮޑު ޚަރަދުކޮށްގެން މިފިހާރަ މިހުޅުވީ ކަސްޓަމަރުންނަށް ފަސޭހަކޮށްދޭން. މިފިހާރަ ވެގެންދާނެ މިވަގުތު މާލޭގައި ހުރި މިފަދަ އެންމެ ބޮޑު ފިހާރައަށް. އަޅުގަޑުމެން އަބަދުވެސް އެންމެ ބޮޑަށް އިސްކަންދެނީ ވީހައި ހެޔޮއަގުގައި އެންމެ ފެންވަރު ރަނގަޅު ދުނިޔޭގެ މަރުކާތަކުގެ ތަކެތި ކަސްޓަމަރުންނަށް ފޯރުކޮށްދޭން. މިފިހާރައިގައިވެސް ހުރިހާ ބާވަތެއްވެސް ލިބެން ހުންނާނީ އެންމެ ހެޔޮއަގުގަ"\nރެޑްވޭވް ފިހާރަތަކުން ވިއްކާ އެއްވެސް އެއްޗަކަށް މައްސަލައެއް ދިމާވެއްޖެނަމަ ޚިދުމަތް ދިނުމަށް ސަރވިސް ސެންޓަރެއްވެސް ވަނީ ޤާއިމުކޮށްފައެވެ.\nމިއަދު ހުޅުވި ފިހާރައާއިއެކު މާލެ އާއި ހުޅުމާލޭގައި ރެޑްވޭވްގެ 12 ފިހާރު މިހާރު ހިންގައެވެ. ހުރިހާ ފިހާރަތަކެއްގައިވެސް ރަމަޟާން މަހާއި ގުޅުވައިގެން ޚާއްޞަ ޕްރަމޯޝަން ކުރިއަށް ގެންދެއެވެ.


SunOnline: Central zone ah thayyaaru vumah firihen volley team Serbia ah furaifi\nސެންޓްރަލް ޒޯނަށް ތައްޔާރުވުމުގެ ގޮތުން ފިރިހެން ވޮލީ ޓީމު ސާބިއާއަށް ފުރައިފި\nޢަބްދުﷲ އައިމަން 26 Feb 2020, 20:32\nގައުމީ ފިރިހެން ވޮލީ ޓީމު ސާބިއާއަށް ފުރުމުގެ ކުރިން ---\nމި އަހަރު އޮންނަ ސެންޓްރަލް ޒޯން ވޮލީ މުބާރާތަށް ތައްޔާރުވުމުގެ ގޮތުން ގައުމީ ފިިރިހެން ވޮލީބޯޅަ ޓީމު ސާބިއާއަށް މިއަދު ފުރައިފި އެވެ.\nމިދިޔަ އަހަރުގެ އޮގަސްޓް މަހު ނޭޕާލްގެ ކަތަމަންޑޫގައި ކުރިއަށް ދިޔަ އޭވީސީ ސެންޓްރަލް ޒޯނަށް ތައްޔާރުވުމަށް ގައުމީ ފިިިރިހެން ވޮލީބޯޅަ ޓީމު ވަނީ ސާބިއާގައި އެ ގައުމުގެ އެހީގައި ޓްރެއިނިން ކޭމްޕެއް ފުރިހަމަކޮށްފަ އެވެ. އެ ޓްރެއިނިން ކޭމްޕަކީ ކުޅިވަރާ ބެހޭ ވަޒީރު އަހުމަދު މަހުލޫފް ސާބިއާ އަށް ކުރެއްވި ދަތުރުފުޅުގައި ހަމަޖެއްސި ކޭމްޕެކެވެ. އަދި އޭރު ވަނީ މުސްތަގުބަލުގައި ސާބިއާގެ އެހީގައި އިތުރު ދަތުރުތަށް ގައުމީ ޓީމުތަކަށް ހަމަޖައްސައިދެއްވާނެ ކަމަށް ވިދާޅުވެފަ އެވެ.\nއެގޮތުން ކުޅިވަރު މިނިސްޓްރީން ހަމަޖައްސައިދިން ފުރުސަތަކާ އެކު ގައުމީ ފިރިހެން ޓީމު މިއަދު ވަނީ ސާބިއާގައި ކޭމްޕް ކުރުމަށް ފުރައިފަ އެވެ. އަދި މި އަހަރުގެ ތެރޭގައި ގައުމީ އަންހެން ޓީމު ވެސް ކޭމްޕް ކުރުމަށް ސާބިއާއަށް ދިއުމުގެ ކަންކަން ހަމަޖެހިފައިވާ ކަމަށް މިނިސްޓްރީން ވަނީ ބުނެފަ އެވެ.\nގައުމީ ފިިރިހެން އަދި އަންހެން ޓީމަށް އިރުޝާދު ދެނީ ވެސް ސާބިއާ ކޯޗުންނެވެ. ފިރިހެން ޓީމުގެ ކޯޗަކީ މަޝްހޫރު ގިނަ ޓީމުތަކާ އެކު މަސައްކަތްކޮށްފައިވާ މިލޮރަޑް ކިޔާޗް އެވެ. އަދި އަންހެން ޓީމުގެ ކޯޗަކީ ފިރިހެން ޓީމުގެ ޓްރެއިނަރު ކިޔަޗް ރަޑޯވަން އެވެ.\nމިހާރު ރޭވިފައި އޮތްގޮތުން މި އަހަރުގެ ސެންޓްރަލް ޒޯން ފިރިހެން މުބާރާތް އޮންނާނީ އަންނަ މަހު 22 އިން 27 އަށް ބަންގްލަދޭޝްގަ އެވެ. މިދިޔަ އަހަރު ނޭޕާލުގައި ބޭއްވި މުބާރާތުން ރާއްޖެ ދިޔައީ ހަތަރު ވަނަ އެވެ. އެ މުބާރާތުގެ ސެމީ ފައިނަލުން ރާއްޖެ ކެޓީ އުޒްބަކިސްތާނާ ވާދަކޮށް ތިންސެޓުން ބަލިވެގެންނެވެ. އަދި ތިން ވަނަ ހޮވާ މެޗުގައި ބަލިވީ ތުރްކުމެނިސްތާން އަތުންނެވެ.\nއަންހެން މުބާރާތް މިދިޔަ އަހަރު ނޮވެމްބަރު މަހު ބޭއްވި ބަންގްލަދޭޝްގަ އެވެ. އެ މުބާރާތުން ރާއްޖޭގެ އަންހެން ވޮލީބޯޅަ ޓީމު ރިހި މެޑަލް ހޯދިއިރު، މިއީ ބައިނަލްއަގުވާމީ މައިދާނުގައި އަންހެން ވޮލީ ޓީމުން ހޯދި އެންމެ ރަނގަޅު ނަތީޖާ އެވެ. އެ މުބާރާތުގެ ފައިނަލުން އަންހެން ޓީމު ބަލިވީ ނޭޕާލާއި ވާދަކޮށް ސީދާ ތިންސެޓުންނެވެ.\nމި އަހަރުގެ އަންހެން މުބާރާތް ރާއްޖޭގައި ބާއްވަން ފުރުސަތު ލިބުމުން އެ މުބާރާތް ލ. އަތޮޅުގައި ކުރިއަށްގެންދަން ނިންމި އެވެ. އެކަމަކު މިހާރު އޮތްގޮތުން އެ މުބާރާތް އެ ސަރަހައްދުގައި ބޭއްވޭނެ ކަމުގެ އުއްމީދު ކުޑަ އެވެ. ސެންޓްރަލް ޒޯން އަންހެން މުބާރާތް ބާއްވަން މިހާރު ނިންމާފައިވަނީ އޭޕްރީލް 10 އިން 20 އަށެވެ.\nމިއީ ރާއްޖޭގައި ބާއްވާ އަންހެން ވޮލީގެ ބައިނަލްއަގުވާމީ ދެ ވަނަ ފަހަރެވެ. މީގެ ކުރިން ބޭއްވީ 2017 ވަނަ އަހަރު އެވެ. އެ ފަަހަރު ބޭއްވީ ވޯލްޑް ޗެމްޕިއަންޝިޕް އަންހެން ވޮލީބޯޅަ މުބާރާތުގެ އޭވީސީ ކޮލިފައިން ބުރެވެ.